
Treugedichte

 

Auff Hn: Jacques Doublee vnd Jungfr. Aelcken Gräffin hochzeit/ auff des bräutigams namen Doublee gespielet:

Es wil/ herr bräutigam/ nach sprichworts-laut jtzt heissen:

Was duppelt ist/ wird man so leichte nicht zerreissen/

Als wenn es einfach ist. Was duppelt ist/ hält aus.

Man lobet duppelt ding. man liebet Es vnd Daus

Doch geht/ was duppelt vor. Welchs auch aus dem zu spüren/

Das ich exempel weis' jtzt zu gemüthe führen

Vnd auch beweisen wil. Der Höchst als er die Welt

In jhren schönen baw hatt' ordentlich gestellt/

Schuff er auch jhren wirth. Weil aber er alleine

Vnd ohne gatten war/ nam Gott der rieben eine

Von jhm/ vnd bawt' ein weib/ die füget' er jhm bey/

Daß er/ der einsam war/ auch hinfort duppelt sey.

Weil denn zwey besser ist als eins/ wie schon errungen

Aus dem/ was jtzt gesagt/ wird billich draus ertzwungen:

Daß ehrlich-ehlich-seyn durchauß viel besser sey.

Als ehrlos'-eheloß/ die weil 's besteht durch zwey.

Denn/ wär' es ohne dis/ wo näme man denn lehrer

Zu vnser seeligkeit/ wo näme man denn wehrer

Zu vnserm nutz' vnd schutz? vnd wer ist der da neert

Den der da lehrt vnd wehrt/ wo man die eh nicht ehrt.

Hier aus siht jederman (wo man mit gutem tittel

Die welt vermehren wil) ein nötig-gutes mittel/

Dadurch die welt besteht: hieraus siht jeder frey/

Daß dieser ehrenstand ein stand der stände sey/

Ein stand; ein alter stand/ ein nützer stand/ ein orden/

Durch welchen alle welt ist voller Menschen worden:

Ein brunnen welchen Gott geheget vnd vmbzeunt

Aus dem all' andre ständ' herfür geflossen seynd.

Ein stand/ darinnen eins dem anderen kan rahten

Bey tag' vnd auch bey nacht/ mit worten vnd mit thaten/

So daß kein vnglück' ist/ das den leicht' vberwindt/

Den es mit Gottesforcht in diesem stande findt.

Ein stand/ in dem man nicht so leichte kan verderben/

Vnd stirbet einer gleich/ ist 's doch ein tröstlich sterben.

Weil auch dem leibe nach ein mann nicht gar verdirbt/

Der in den seinen lebt/ wenn er den seinen stirbt.

Nicht anders als ein bawm/ der noch in seinen sprossen

(Die aus der Erden seind von jhm herfür geschossen/

Wenn er veralten muss) noch grünet wächst vnd blüht/

Nach dem man weder safft noch blätter an jhm siht.

Zu dem/ wie lieblich ist 's/ wenn zwey in einem bette

Nach aller jhrer lust fein schlaffen in die wette!

Vnd welch ein grewlich ding vnd all-zuschwere buß'

Ist 's/ wenn man/ wenns hart frewrt/ alleine schlaffen muß.

Ist 's nicht ein lieblich ding an einen duppelhertzen

In vngesparter lust vnd vngehindert schertzen?

Vnd welch' ein grewlich ding/ in einsamkeit vnd leid

(Wenn man es bessern kan) verschliessen seine zeit.

Ist 's nicht ein lieblich ding/ einn weinstock sehen prangen

Mit süssen träubelein/ so lustig an jhm hangen

Vnd mehren seinen schmuck? da sonst der weidenbawm

Wie safftig er auch ist/ trägt seine blätter kaum.

Ist 's nicht ein lieblich ding/ das einn gelüst zusehen/

Wenn kinder vmb den tisch/ als orgelpfeiffen stehen?

Ein süsses orgelwerck/ das sonderlich wol klingt/

Wenn's mit dem Principal das vnser Vater singt!

Drumb/ junge mannbarschafft/ verlasst das böse wesen

Der losen einsamkeit. Nur frölich auserlesen/

Weil man die wahl noch hat/ ein eigen liebes-bildt!

Stellt nur das netz recht auff/ man heget euch solch wild.

Jhr auch/ jhr zartes volck/ wolt jhr einmahl genesen/

(Jungfrawen ich mein' euch) woran jhr kranck gewesen

So manche liebe nacht/ so schreitet zu der eh'.

Ich hoffe sie vertreibt vnd nimmt euch manches weh.

Nemt ein exempel nur an diesen zweyen leuten

(Die wir ins ehe-bett' in frewden zu begleiten

Heut' vnser bestes thun) vnd macht es auch also/

Man wird der Jungfrawschafft zwar satt/ doch nie recht fro.

Weil nun/ herr bräutigem jhr heut' in diesem orden/

Mit samt der jungfraw braut/ ein duppelt beyspiel worden

Der ehelosen welt/ vnd thätlich wiederlegt/

Was man mit vnverstand' auff diesen stand erregt/

So wünsch ich euch von Gott ein lang-gesundes leben/

Vnd duppelt alle das/ wo nach man hat zu streben

Mit ehren in der eh; mit frewden ohne leid;

Mit wollust ohne list; mit lieben ohne neid:

Duplierte frewd' vnd lust/ dupliert; in schmertz vnnd schertzen

Vereinte lieb' vnd trew' in vest-duplierten hertzen/

Vereint vnd stets dupliert/ dupliert vnd stets vereint/

Was man in einigkeit von Gott zu wünschen meint:

So wünsch' ich euch von Gott einn reichen duppel-segen/

Auff ewer duppel-land einn duppel-fruchtbarn regen

Duplierte frülings-krafft/ duplierten Sommerschein

So bringt gewünschte frucht der herbest duppelt ein.

Beschreibung des ehlosen standes auff vorgedachte hochzeit:

 

Ein faß/ welchs niemand füllen kan/

Ein durst/ den niemand stillen kan/

Ein haß/ den man nicht enden kan/

Ein zorn/ den man nicht wenden kan/

Ein hoffen/ voller angst vnd forcht/

Ein förchten/ das auff hoffnung' horcht/

Ein vngetröste trawrigkeit/

Ein' angestelte frölichkeit/

Ein haus/ da keine sonne scheint/

Ein garten/ da nicht bäwme seind/

Ein garten/ da man irre geht/

Ein vest-verschlossen rosenbeht/

Ein obest/ das nicht veste steht/

Ein apfel/ den der wind abweht/

Ein ohne-frucht vnd weiden-bawm/

Ein selten-schlaff/ ein steter trawm/

Ein witwerbett'/ ein wüster raum/

Ein mutig pferdt/ frey/ ohne zaum/

Ein küner reiter ohne pferdt.

Ein reicher schatz/ bedeckt mit erd'/

Ein orgelwerck/ ohn' organist'

Ein sparer/ da kein zehrer ist/

Ein seitenspiel/ ohn' allen klang/

Ein aufferwachsen/ ohne zwang/

Ein schöner becher/ ohne tranck/

Ein wolverdienen/ ohne danck/

Ist einsamkeit vnd jungfrawschafft/

Wo man der starcken liebekrafft

Erfahren muss. Drumb lob' ich euch/

Herr bräutigam/ vnd auch zugleich

Euch jungfraw braut/ daß jhr dem weh'

Jtzt abzusterben durch die eh

Bereit seyt/ vnd wünsch' euch dazu/

Nach diesem tode/ sanffte ruh'/

Vnd nach der ruhe solche lust/

Die solchen todten ist bewust

Vnd nach der lust denn wieder ruh.

So bringt man todt sein leben zu!

Auffgelöstes Hochzeit-räthsel Zu ehren Hn. Johann Heinrich Daubingern bräutigam vnnd Jungfraw Catharinen Ellerts/ braut

 

Ach welch' ein nichtig was macht einen doch zuschaffen!

Eim träumet fort vnd fort/ vnnd doch meist ohne schlaffen.

O wunder vieles nichts! man weiß nicht/ wz eim ist

Vnd gleichwohl fühlet man/ daß 's einem 's hertze frisst.

Es giebet rath vnd that/ vnd läst sich selbst nicht weisen:

Es machet zart vnd weich; vnd auch zu stahl vnd eysen:

Es wundet ohne wund': es zeichnet ohne mahl:

Es redet ohne zung': es zählet ohne zahl:

Es macht 's gesichte roth; vnd macht/ daß wir erbleichen:

Es weichet jedermann'/ vnd niemand wil jhm weichen:

Es macht zu flamm' vnd fewr/ vnd kömmt aus flamm' vnd fewr:

Es ist mehr als gemein'; vnd gleichwol sehre tewr':

Es leidt vnd duldet viel/ vnd kan doch wenig leiden:

Es förchtt vnd meidet viel/ vnd niemandt kan es meiden:

Es frewt sich ohne frewd': es leidet ohne leid:

Es ist nicht ausser zeit/ vnd dennoch ohne zeit:

Es nimmet einem 's hertz'/ vnd kan doch hertzen geben:

Es stirbet ohne tod: es lebet ohne leben:

Es brennet ohne fewr: es fewret ohne brand:

Es löset/ wen es bindt: es bindet ohne band.

Ein solch nichts vnd doch was ist braut vnnd bräutigams plage.

Weiss jemand/ was es ist/ ich bitt' jhn/ das er 's sage.

Was deucht dich doch hievon/ du grosser kleiner-gott/

Wie soll man heissen doch den lebendigen tod?

Ist 's nicht der süsse gifft von deinem pfeil' vnd bogen/

Damit/ du blinder gott/ die gantze welt betrogen?

Ist 's nicht ein sachtes weh'/ ist 's nicht ein süsser schmertz'

Aus liebes-augen her geschlichen in das hertz'?

Es ist/ herr bräutigam/ das/ was euch hat gezwungen/

Das fewr/ das in der fluth ein lied euch abgedrungen/

Ein lied vom nichts vnd was/ das euch in euch verletzt/

Ein liedt; welchs auff der See ewr halbes hertz' ergötzt.

Das lied hab ich gehört von einer meergöttinnen/

Welchs jhr/ her bräutigam habt pflegen zu beginnen

Ein sehnlich klage-lied/ so/ daß das blawe tieff

Mit trübem wiederschall' am vfer wiederrieff:

O süsser hertzen-trost von Amor übergossen

Mit lieblicher gewalt! o glantz/ in mir verschlossen!

Verschlossen vnd verwahrt; wie kan ich dir entgehn?

Du bist in vnd von mir/ dich seh' ich vor mir stehn.

Auff diesem höltzinpferd' hab' ich nun weit geritten

Im felde/ da der weg mit keulen wird durchschnitten

Noch find' ich euch bey mir/ ewr geist kömmt zu mir her!

Des wassers macht ist groß/ dis fewres macht noch mehr

Weil denn/ herr bräutigam/ die liebe zeit ist kommen/

Da solche fewres macht durch fewr euch wird benommen/

So wünsch' ich euch ein fewr/ das euch in dem es brent/

All' ewren durst vnd hitz' auffs beste lescht vnd wendt.

Auff hn. Wilhelm von Breen/ vnd jungfrawen Marien Meisen hochzeit

 

Ist 's nicht ein elend-ding/ wenn man in seiner jugend

Nach kunst vnd weißheit trachtt/ vnd ringt nach ehr' vnd tugend/

Daß eim der rechte grund der weisheit wird verrückt/

Vnd wird durch solche list die warheit vnterdrückt.

Ich hätte wol vermeint/ daß wiedrig' eigenschafften

An einem dinge nit auff einmahl könten hafften/

Noch find' ich mich verführt/ noch find' ich mich bethört/

Weil man in Amors schul' vns viel einanders lehrt.

Denn/ schawet doch nur an den kalten brand der liebe/

Das überheisse kalt/ das wunder-helle trübe/

Das fewer-heisse nass/ das wasser-nasse fewr/

Das tewr-gemeine ding/ das allgemeine tewr;

So könnt jhr nicht vorbey/ jhr müsst mit mir bekennen/

Daß man 's heiss-bitter-süss' vnd wasser müsse nennen;

Ein wasser vnd ein fewr; weil's mit sich selber kämpfft:

Fewr; weil es hitzt vnd brennt: vnd wasser, weil es dämpfft:

Fewr: weil es marck vnd bein in kurtzer zeit verzehret:

Vnd wasser; weil es auch zu zeiten etwas neeret:

Fewr; weil es durst erweckt: vnd wasser; weil es trenckt.

Gluth; weil sich's in die höh; fluth; weil sich's niederlenckt.

Wo diesem nun also/ so muß man liebe nennen:

Ein wässeriges fewr/ ein wasser-kühles brennen/

Ein stetig-heisses kalt/ ein wiederkühles heiß/

Ein fewer-drocknes naß/ ein kalt-doch brennend-eiß.

Das heisst fürwar ja wol ein seltsam grillisieren/

Ein vngemeinter ernst/ ein ernstgemeint vexieren!

Sol nun gluth wasser seyn; vnd fluth ein dürres heiss/

So weiss ich/ was ich wil/ vnd doch nicht/ was ich weiss.

Ich muss hierinnen nur der Löffeley studenten

Des grossen kleinen-gotts verbuhlete clienten

Einmahl zu rahte ziehn vnd fragen wie ich wol

Durch leichte schweerigkeit mich drein vernemen sol.

Weil denn/ herr bräutigam/ jhr seyd/ in diesem orden/

Mit samt der jungen braut/ der gluth zu theile worden/

So kühlt euch beyde nu/ mit kühler liebes fluth/

Vnd wärmt euch wiederumb bey dieses fewres gluth.

Wärmt euch/ vnd schürt dis fewr/ bis daß es gar erkaltet/

Verjunget ewren brand/ bis daß ewr fewr veraltet/

Bis 's jhm an holtz gebricht/ bis daß es gar verlischt/

Bis daß es wasser wird/ vnd euch auffs new' erfrischt.

Kühlt euch bey dieser fluth/ bis jhr zuletzt erwarmet/

Indem sich heisse fluth der kalten gluth erbarmet/

Bis sich die fluth in gluth/ die gluth in fluth verkehrt/

Bis sich die gluth durch fluth/ die fluth durch gluth verzehrt.

Seyd jhr denn selbst ein fewr/ so brennet/ was euch kühlet/

Bis daß jhr linderung' im wieder kühlen fühlet:

Seyd jhr denn wassers art/ so leschet ewren brand/

So habt jhr wassers krafft nicht übel angewandt:

Seyd jhr denn eine fluth/ vnd auch ein fewr daneben/

Vnd könnet kalt vnd warm von euch auff einmahl geben/

So brennet was euch lescht/ vnd leschet/ was euch brennt/

Was gilt's/ ob jhr ewr fewr hinfort nicht wasser nennt.

Auff Hn. Michael Bachmanns vnnd Jungfraw Euphrosynen Heckers hochzeit

 

Ein artzt nimmt mit gewalt vnd starcken wiedrigkeiten

Nicht allezeit hinweg der kranckheit schwerigkeiten.

Was er nicht feindlich kan durch starcke goldes krafft

Das greifft er freundlich an durch linden kräutersafft.

So hasset vnd verjagt ein wiedrig ding das ander/

So liebet/ trägt vnd zeucht ein freundlich lieb das ander/

So wird offt gifft durch gifft; so wird offt brand durch brand;

So wird offt frost durch frost; vnd weh durch weh gewandt.

So thut der stille stern (nach dem die reiter reiten

Die das blaw-nasse feld ohne alle spur durch schneiten/

Mit einem pferdeschwantz' aus eichen holtz' erdacht/

Eh sie der Eolus auff's druckne land gebracht.)

So thut der stille stern/ er zeucht das/ was das eisen

An sich zeucht/ hertzt vnd küsst: so kan Magnet beweisen

Am eisen seine krafft: so thut der kleine gott/

Er führet listiglich mit lieb' in liebes noth.

Er bringt in liebes-tod: er bringt in liebes-leben;

Er kan durch leben tod; durch tödten 's leben geben:

Er führt durch leid in frewd': er führt durch frewd' in leid/

Durch einerley bezwang/ doch nicht auff eine zeit.

Es hat der kleine schalck gar offt damit verbunden/

Womit er wol zuvor verursacht tieffe wunden:

Er hat wol eh' aus gifft/ aus feindschafft hass vnd neid/

Ein heilsam pflästerlein rechtkunstreich zubereit.

Ist deme nun also/ daß das/ wodurch wir leiden

Verkeeret wer-den kan in vrsach' aller frewden/

Daß/ was vns hat verwundt/ auch heilet wieder zu/

Daß/ was vns hat geschmertzt/ auch wieder sachte thue/

Daß/ was vns hat erkältt/ läst wieder wärme fühlen/

Daß/ was vns hat erhitzt/ kan wieder lieblich kühlen/

Daß/ was vns hat zuvor mit schwermuth fast erdrückt/

Hinwiederumb mit lust erleichtet vnd erquickt.

So thut/ herr bräutigam nach meinem rath von stunden/

Damit geheilet werd' ewr hertze voller wunden/

Voll wunden vnd voll fewr/ durch Amors pfeil' vnd brand/

Gebraucht der artzeney/ die euch nicht vnbekant.

Thut ja nach meinem rath/ thut/ wie die hirsche pflegen

Wenn sie verwundet seyn/ daß sie den schmertzen legen

Sie suchen Dictamnum; jhr/ Euphrosynen-safft

Sie suchen/ was sie hilfft; jhr ewrer ärtztin krafft.

Hat euch der augenliecht ewr sonnen glantz verheeret;

Vnd jhrer stralen krafft den augensafft verzeeret;

Hier habt jhr artzeney: braucht ewren augentrost/

Dergleichen edleskraut hat viel' aus pein erlost.

Habt jhr durch trawrigkeit verletzung am gesichte;

Des hertzens geisterlein verstöret vnd zunichte

Gemacht vnd fast verjagt/ hier habt jhr Euphrosyn

Für die melancholey bewährte medicin.

Ist euch durch bitterkeit der lieb'/ vnd durch verlangen/

Zur speise lust vnd schmack durch bangen gar vergangen?

Hier habet jhr dafür rosinen süssigkeit

Mit labsal artzeney für süsse bitterkeit.

Ist euch durch Amors fewr da 's in euch hat gefangen/

Von wegen druckenheit des hirns der ruch entgangen?

Braucht diese rose nur/ was gilt 's/ ob 's nicht gelingt/

Daß sie verlornen ruch durch wiederkühlen bringt.

Ist euch für ewr beschweer/ leid/ kummer/ angst vnd schmertzen

Für sinn/ für schmack/ für ruch/ für augen vnd für hertzen

Ein artzeney bescheert/ die kräfftig ist vnd gut/

So habt jhr keine noth/ drumb fasset nur ein muth.

Wie soltet jhr doch wol nicht aller pein vergessen/

Wenn jhr vernünfftiglich nur woltet eins ermessen/

Daß euch fraw Venus macht ein irrdisch himmelreich/

Vnd kurtze seeligkeit/ in der euch wenig gleich.

Denn da jhr euch beforcht't/ jhr müstet einsam leben

Hat euch die Venus selbst jhr eigne tochter geben

Ein' aus den Gratien/ drumb weg mit trawrigkeit/

Vnd frewet euch/ denn jhr nun Amors schwager seyd.

Ja frewt euch/ weil jr habt das was man nennt vom frewen;

Das/ was vns männer kan mit hertzen-frewd' ernewen.

Vnd jhr seyd wolbenamt/ viel-tugendreiche braut/

Weil lauter frewd ewr nam' in seiner sprache laut.

In seiner sprache laut ewr name vom erfrewen.

Drumb wollt jhr lust in lieb' vnd lieb' in lust vernewen

Vernewen alte lieb'; erfrewen 's liebe new';

Erfrewen 's junge hertz' ernewen alte trew.

Nun geb' euch beiden Gott/ der alle ding' ernewet/

Daß jhr in diesem new' euch alter liebe frewet/

Grünt/ blühet/ wachset hoch/ vnd habet lust daran/

Wenn Amor von ewr frucht mehr pflaster machen kan.

Auff Herr Daniel Hein/ vnd Jungfrawn Annen Krausen hochzeitliches ehrenfest:

 

Vnd jhr/ herr bräutigam/ habt auch nun lust zu kriegen/

Weil jeder kriegen wil/ vnd dencket obzuliegen/

Da mancher held erliegt/ vnd keiner siegen kan/

Vnd wär' er noch so kühn' vnd noch so starcker mann.

Wer hat den jungen held Achilles vberwunden?

Wer hat den krieges-gott den grossen Mars/ gebunden?

Wer gab dem Hercules/ nach dem er vberwand'

Vnd vberwunden war/ den rocken in die hand?

War 's nicht ein solcher feind/ dem Venus hatte geben

Den schlüssel in die hand zu seinem tod' vnd leben/

Ein schönes frawen-bild? war's nicht ein solcher feind/

Wie der/ mit dem jhr auch zu fechten jetzt vermeint?

Ich weiss/ was jhr gedenckt die Pallas werd' euch leyen:

(Weil jhr sie jederzeit bedient mit allen trewen)

Jhr schwert vnd jhren helm/ jhr schild/ vnd was sonst mehr

Ein kriegesmann bedarff von allerhand gewehr'.

Ey/ ey/ wie weit gefehlt/ jhr habt ja wol vernommen/

Daß Pallas seit der zeit nie sey zu felde kommen/

Nach dem die Venus sie bezwungen gantz vnd gar/

Da sie doch wohl gerüft vnd Venus nacket war.

Ewr feind ist wol gerüstt: das bett' ist jhre schantze

Die Liebe das geschütz; jhr augenliecht die lantze:

Die brüste seyn das schild; der mund die oberwehr

Jhr lachen kraut vnd loth/ vnd was des dinges mehr.

Ewr feind ist schon gerüstt/ vnd jhr solt waffen borgen

Das wäre was zu spat. Auch müstet jhr besorgen

Daß solch geborgter zeug möcht' alt' vnd rostig seyn

Vnd legen schimpf vnd spott für ehr' vnd siegen ein.

Ich förcht'/ ich förchte sehr/ jhr werdt die schlacht verlieren/

Es wolt' euch Venus denn nu selber außstafieren

So hat es seinen weg/ so geht das streiten ein/

Daß also zwischen euch mag steter friede seyn

O süsser friede-krieg/ wem solte nicht genügen/

(Weil keiner in dir siegt) in ehren zuerliegen?

Wolan genug geschertzt. Euterpe habe danck

Dictierst du mir noch mehr/ so wird es gar zu lang.

Das schwartze kleid der nacht hat ohne das bezogen/

Aus Venus angetrieb/ den blawen himmel-bogen

Das süsse liebe-paar siht schon einander an/

Vnd dencken: wäre doch dis wesen schon gethan!

Sie dencken an den krieg/ sie dencken an das streiten/

Sie dencken an die schlacht/ sie dencken an die beuten.

Der krieg ist ohne zorn; der streit nicht ohne blut;

Die schlacht nicht ohne tod; die beute köstlich-gut.

Nu/ jungfrawn kommet an/ vnd dantzet in die wette/

Die braut wil an den tantz; der bräutigam zu bette.

Drumb macht es nicht zu lang/ die braut hat wenig zeit/

Sie soll/ ich schertze nicht/ noch diese nacht annstreit.

Oda Nutialis, in honorem Perquam nobilißimi maximeque strenui Domini, Dni. Georgii Karlik; ut et Nobilißimæ atque pudicißimæ fœminæ Catharinae Kochansky; Sponsorum:

 

1.

Eia, chordulis sonoris

Garrulæ testudinis,

Musa, jussû Apollinis,

Versibus fac ut decoris

Nobilem hunc ornes torum,

Suavem & adjuves chorum.

 

2.

Nunc vale palus amara

Anxiæ curæ sui

Pene nescia, En, tui,

Sponsa, sponso, cara, rara

Casto amore pungitur

Lectuloque jungitur.

 

3.

Jungitur Decus decorè,

Ex Tonantis omine,

Optimique nomine;

Sponsa sponso corde & ore,

Nobili; pulcerrima

Strenuo; integerrima.

 

4.

Jungitur Decus Dearum

Stirpe famosissima,

Moribus cultissima,

Quarta sponso Gratiarum

Mente; devotissimo,

Gente; nobilissimo,

 

5.

Pulcra fronte, pulcra ocellis,

Flammeis, qui dissecant

Ictibus cor, & necant;

Debiles, juncti atque bellis

Suavis redintegrant

Spiritûs, & innovant.

 

6.

Pulcra mentô, quod labellis

Lilium convallium

Tollit, & corallium:

Absque felle verba mellis

Blanda nï demulceant

Pectus Herois, beant.

 

7.

Floret Aetas, Fama, Virtus,

Forma, stemma, Castitas,

Laus, Honos Comitas,

Haut secus quám Palma, Myrtus.

Inde sertô ornaberis

Myrteô, & vocaberis:

 

8.

Flora fœcundis odoris

Floribus circundata,

Moribus venundata;

Sed probatis; sed decoris

Sed modestis; atque iis,

Qui placent solùm piis.

 

9.

Flora vivas & virescas

Surculi instar myrtei,

Maximi nutû ut Dei

Frondibus gravata crescas,

Frondibus novitiis;

Sorte frangi nesciis.

Ad Dominum Iohannem Georgium Mœresium affinem suum longè dilectißimum, Sponsum

 

Epigramma:

 

Cœlo quod Phœbus; Phœbo quod candida Phœbe;

Phœbæ quod Triton; Tritoni quod pia Vesta;

Vestæ quod Zephyrus; Zephyro quod roscida Flora:

Hoc nova nupta tibi Sponso hoc, precor, omne ministret 

An denselben Vber seiner tugendreichen jungfrau braut namen: Regina Nvberi; welcher versetzet lautet: Jung; aber rein

 

Das was jhr habt gesucht/ ewr' augen ab zuspeisen/

Vnd das/ was allermeist/ herr bräutigam zu preisen

An ewrer jungfraw braut/ das findet sich hie fein/

In dem jhr name zeugt/ sie sey jung; aber rein.

Auff Herrn Jacob Stüven vnd Jungfrawen Elisabeth Schumanns hochzeit

 

Nähst/ vmb die mitternacht/ da 's himels blawer bogen

Mit stern-tapetzerey war zierlich überzogen/

Da alles stille war/ da nichtes war gespürt/

Daß sich beweget hätt'/ als was der athem rührt/

Vnd da der süsse schlaff mich kaum hat eingenommen/

Ist Morpheus in mein hirn durch diesen traum gekommen:

O wiederiger traum! mich deucht/ ich hätte sehn

Die jäger meisterin Dianen vor mir stehn

Vnd singen solch ein lied/ daß einem solte grawen

Ein frawenbild zu sehn/ geschweige denn zu trawen.

Doch weil das liebe-paar sich schon dawieder regt/

Vnd dieses kätzer-lied jtzt thätlich wiederlegt

Vnd auch/ daß jeder säh'/ auff was für losen gründen

Der meinung' ist gebawet/ die des sich vnterwinden

Was hie Diana thut/ so höret/ bitt' ich/ an/

Wie mancher ehfeind spricht/ vnd was Diana kan:

Das Lied/ auff die weise: Si c' est pour mon pucelage

 

1.

Cinthia durch aus wil fräwen!

Was kömmt doch das mägdlein an?

Daß man jhr nicht sagen kan!

Fräwen wird sie freylich rewen.

Nein. Der Venus-vogelleim

Ist jhr süss als honig-seim.

 

2.

Was seind alle Venus rencke?

Kinder-werck vnd affen-spiel:

Sorg' vnd' kummer ohne ziel:

Hoffen/ forcht vnd faule schwencke.

Amor dunckt die pfeiler ein/

Drey in frewd'/ vnd sechs' in pein.

 

3.

Wil euch/ jhr gesellen/ binden

Amor an sein joch/ ach nicht.

'S ist so breit nicht/als man spricht.

Kommt jhr dran/ jhr werdt befinden/

Daß kein mann so wol gefräwt/

Der nicht finde/ was jhn rewt.

 

4.

Wil euch geld vnd gut bethören/

(Armer fräwer schlipfrig eiß:

Kleine liebe/ groß verweiß)

Sollt jhr offtmal müssen hören:

'S ist mein teller/ der da klingt:

Denckt/ wie das durch 's hertze dringt!

 

5.

Seyd jhr reich an geld' vnd gründen/

Vnd erwehlt euch denn ein lieb.

Kriegt ewr beutel/ als ein sieb

Löcher; dieses steckt dahinden/

Bis so lang' jhr seyd getrawt/

Denn/ so macht sie 's/ das euch grawt.

 

6.

Habt jhr denn nicht viel zum besten/

Vnd nemt eine/ die nichts hat/

So sucht jhr/ vnd findt nicht raht/

Sprew vnd träber vbel mästen.

Lähre beutel/ schlechter muth.

Wer gewinnet ohne gut?

 

7.

Fräwet jhr denn schön vnd lieblich/

Reiset aber offt von haus'/

Ey so siht es seltzam aus

Paris kömmt gewiss/ als üblich/

Helena schläfft nicht allein'

Jhr müsst Menelaus seyn.

 

8.

Nemt jhr aber alt von jahren/

Oder sonsten vngestalt/

So ist 's wieder schlecht bestalt/

Sintemal noch nie erfahren/

Daß man fewr aus eise schlägt;

Vnd ein eul' ein sperber legt.

 

9.

Hat ewr lieb denn vnter vielen/

Bey sich etwas mehr verstand/

Weder sie im Rocken fand/

Dann/ so wil sie meister spielen/

Zeuht wol gar die hosen an

Vnd regieret als ein mann.

 

10.

Habt jhr eine die viel kindert/

Vnd ist alle jahr befrucht/

Jeder mund das seine sucht/

Jede tauff' ewr gütlein mindert/

Kleine kinder böse vieh:

Grosse kinder grosse müh'.

 

11.

Ist ewr weib denn wol besprochen/

Balde führt sie 's grosse wort/

Kömmt euch alle tag' an port/

Dann wird fried vnd ruh gebrochen!

So sie nicht pausieren kan/

Fanget jhr das Lamt an.

 

12.

Kriegt jhr eine frisch von füssen/

Die wil dantzen nachte lang/

Pocht auff jhren trotzen gang.

Manchen/ den das wil verdriessen

Dem erregt das übelspiel.

Schilt er viel/ so leufft sie viel.

 

13.

Gibt sie/ als jhr gerne höret/

Süsse wort aus sanfftem muth'/

Auch ist solches nicht sehr gut.

Stroh' ist 's/ als man offt erfähret.

Kommt's fewr frembder liebe drein/

'S brennt/ da wird kein leschen seyn.

14.

Weg mit lieb' vnd wieder-lieben

Ist's nicht gut alleine seyn?

Wozu sol die liebes-pein?

Wozu wil man sich betrüben

Mit dem/ was einn andern nagt?

Jeder sey mit sich geplagt.

 

Das ist das lose lied/ das lästerliche sprechen/

Davon mir 's hertze schier im traume wolte brechen/

Diana/ dein gesang/ sprach ich/ ist nur ein dunst.

Cupido wird an dir noch üben seine kunst:

Er wird dein stoltzen muth/ vnd deinen überwillen/

Mit einem scharffen pfeil' in schwinder eile stillen

Vnd rächen seinen spott. Vnd Cinthia wird dir

Den mund in kurtzer zeit wol bieten/ gläube mir.

Kommt her/ jhr jungfräwlein/ vnd heisst Dianen liegen/

Komt jhr gesellen/ hört/ vnd lasst euch nicht betriegen.

Diana/ wie jhr wisst/ ist jägerey gewohnt/

Weiss derowegen nicht/ wie trewe liebe lohnt.

Auff hn. Hans von Bergen vnd fraw Helenen Roggen hochzeitlichen ehrentag:

 

Damit Diana nicht in jhren stoltzen sinnen/

Bey sich gedencken mög' als hätte niemand können

Auf jhre trotze wort/ vnd lästerliches liedt/

Da sie d' jungen welt den Ehstandt wied'rieth/

Bescheiden' antwort thun/ so werd' ich fast gezwungen

Dis liedt/ dis gegen-liedt/ das Cinthia gesungen

Zu geben an den tag – – – – – – – – –

Auf vorige weise:

 

1.

Was Dianen mag bewegen/

Das sie 's fräwen so verspricht/

Das ding/ das versteh' ich nicht.

Denn es ist mir ungelegen/

Ohne frewd' in einsamkeit

Schliessen meine junge zeit.

 

2.

Lieblich schwatzen/ freundlich gluckern/

Wie die turteltäubelein/

Schnäblen/ vnd gepaaret seyn/

Liebe mit gelach verzuckern/

Hertzen/ schertzen ohne maß'

Ach/ welch lieblich ding ist das!

 

3.

Nu wolan/ heran zu fräwen/

Wer nur ist ein jung gesell.

Oder förcht jhr vngefäll'.

'S wird euch nimmermehr gerewen.

Greift nur recht an ewre sach'/

Jede fraw hat jhr vermach.

 

4.

Ist ewr lieb reich vnd vermügen/

Ey/ so seydt jhr wol daran/

Wer es nur erleiden kan

Daß jhm 's glücke zu wil fügen

Ein'/ vnd was dazu gebricht/

'S ist kein besser handel nicht.

 

5.

Ist wer reich an geld' vnd waaren/

Vnd er wehlt ein armes lieb/

Nach seins hertzens wunsch vnd trieb/

Der thut wol/ er wird erfahren/

Edelstein vnd Vngrisch gold

Sey nichts/ gegen fromm vnd hold.

 

6.

Gut ist 's/ wenn ein arm geselle

Sich nicht allzu hoch versteigt/

Vnd sich nach seins gleichen neigt/

Daß er sich zu frieden stelle.

Was fragt konst nach geld vnd gut.

Was verdient/ macht besser muth.

 

7.

Lieblichs liebchen in gebärden/

Züchtig/ lustig als ein reh/

Weiss als frisch-gefallen schnee/

Kan auch was gefunden werden

In der gantzen weiten welt/

Das eim manne baß gefällt:

 

8.

Hat ewr lieb denn schad' erlitten

An gebärden vnd gestalt.

Wer kan wieder vngewalt?

Möglich ist sie gut an sitten.

Ist 's sie 's nicht/ der schad' ist klein/

Ist sie doch für euch allein.

 

9.

Ist die liebste denn bey jahren/

Kan es auch nicht schädlich seyn/

Alt ist offt der beste wein.

Desto mehr hat sie erfahren/

Desto besser hält sie hauß/

Desto besser hält sie aus.

 

10.

Ist sie witzig vnd verschlagen/

Vnd versteht die sachen wol/

Die sie billich wissen sol/

Densto trewer wird sie tragen

Ewre schwachheit/ bürd'/ vnd müh'/

Ewre weise spat vnd früh.

 

11.

Hat sie denn an witz gebrechen/

Last s' euch darumb lieber seyn.

(Naseweis' ist auch nicht fein)

Niemand wird es vbel-sprechen.

Wem ist jedes ding bewust?

Frawen-thorheit/ männer lust.

 

12.

Hat sie denn des herren segen/

Vnd hohlt jährlich kinderlein/

Jhr werdt drümb nicht minder seyn.

Gottes segen/ als ein regen/

Giebet jedem munde brodt/

Lässt die frommen nicht in noth.

 

13.

Ist sie denn was alt von jahren/

Vnd hat keine kinder mehr:

Kümmert euch drumb nicht zu sehr/

Seht! jhr möcht spatzieren fahren/

Z'hause lasst jhr keine last.

Ohne kinder lieber gast.

14.

Hat sie (welches Hoch zu loben)

Gaben der beredsamkeit;

Neben der bescheidenheit:

Solches giebet Gott von oben.

Reden nimmt den vnmuth hin:

Reden lencket muth vnd sinn.

 

15.

Wo jhr denn (das wol kan kommen)

Fallen sprach' vnd worte schweer

Trawret nicht/ 's ist auch ein ehr'

Jhr ein lob vnd euch ein frommen.

Niemand hat das vngemach/

Daß sein weib zu wenig sprach.

 

16.

Wol zu fuss' – vnd frische – beine

Machen keine schlimmer nicht/

Tantzen schadet nimmer nicht/

Lahm seyn machet keine reine/

Tantzen schadt der jugend nicht/

Hincken hilft der tugend nicht.

 

17.

Wil sie denn was sachte schlaufen/

Schnecken laufen auch nicht sehr/

Vnd seind jhrer häuser ehr'.

Lasset pferd' vnd winde laufen.

Lauffen selten guts verricht.

Wer da dantzt/ entläuft drumb nicht:

 

18.

Was seind aber das für sachen/

Daß man sanfte freundlichkeit/

Tugend vnd bescheidenheit

Fälschlich wil zur sünde machen:

Freundlichkeit erfrewt den mann/

Wenn jhn nichts erfrewen kan.

 

19.

Hat sie denn viel böse sitten/

Vnd jhr habet keine schuld/

Gut! so lernet jhr gedult/

Darft nicht andre leute bitten/

Daß man euch die tugend lehr'

Hauszucht giebet besser ehr.

 

20.

Liebe weiss es wol zu machen/

Liebe hört kein mangel nicht/

Liebe sieht kein angel nicht/

Liebe füget alle sachen/

Liebe fület wenig weh

Liebe stifftet frewd' vnd eh.

Auff hn. Augustin Klüppels/ vnd jungfraw Dorotheen Schultzen hochzeit:

 

Wer hätte dis gedacht? den Arete geehret/

Den Agerona küsst; Apollo selber lehret/

Moratæ lieben sohn/ vnd den dem alle neun

Pieriden geweist jhr Griechisch vnd Latein/

Beneben vieler kunst: der/ was da ist geschehen

In alt-Italien vnd Franckreich/ hat gesehen/

Auch wo die Säine theilt Pariß die grosse stat/

Der Niederlandt durchreist/ vnd recht erfahren hat/

Was recht vnd vnrecht ist/ der dem/ was Vlpianus

Vulteius/ Bartolus vnd der Justinianus

Ein keiser/ hat gelehrt/ ergeben gar vnd gantz

Dem setzet Venus auf einn grünen myrtenkrantz:

Ey/ ey/ wie nun? ist denn kein einiges gesetze

Im rechtes-cörper nicht/ das durch – die starcken netze

Der liebe – reißen kan? hilfft denn nun kein Latein

Für herbe süßigkeit/ für süsse liebes-pein?

Herr bräutigam ist dis das eifrige studieren?

Ist dis der lorbeerkrantz/ mit dem euch wolte zieren

Minerva? folget dis auff ewre weite reis'?

Ist dis all' ewre müh'/ ewr vngesparter fleiss?

Ist dis der milde schweiss/ der ewre bleiche wangen

Beflossen hat? ist dis/ was ich nähst angefangen/

Von euch/ o werther freund/ zu bringen in dis lied?

Welchs mir Apollo wol drey dreymal wieder-rieth.

Die weil mich selben tag aus Castalis zutrincken/

Die Venus abgelockt mit schmeichellichem wincken/

Also/ daß dieses lied/ nicht war/ wie sichs gebürt/

Mit Hemus-blümelein poëtisch ausgeziert.

Courante oder drähe-tantz:

 

1.

Gedencket/ wie kräncket vnd lencket einn doch

Die lieb' vnd jhr trübe-betrübtes joch!

Vor dacht' ich; wer macht mich: wer achtt mich/ mit fug/

Wie Plato/ wie Cato/ wie Crates/ so klug/

Nu reisst meinen sinn/

Als ich nu werd' inn'/

In liebe die liebe beliebete – hin.

So zwinget/ so dringet/ so bringet vns weh

Mit tücken/ mit blicken/ mit stricken in d' eh.

 

2.

Vor wust' ich von lust nicht/ drumb must' ich in frewd'

In singen/ in klingen hinbringen die zeit:

Mein hertze/ von schmertzen/ von kertzen befreyt/

War einig/ alleinig vnd schleunig geneigt

Zu der musen konst/

Die ich achte donst/

Aus liebe der lieben beliebeten gonst

So zwinget/ so dringet/ so bringet vns weh

Mit schmertzen/ mit schertzen/ mit hertzen in d' eh.

 

3.

Vor dacht' ich/ was acht' ich die macht vnd die krafft

Der liebe/ da üben betrüben verschafft/

Vor dacht' ich/ verlacht mich/ verachtt mich Amor/

So lehrt mich/ so neert mich/ so ehrt mich davor.

Aller Musen schaar/

Den ich gantz vnd gar

Im leben gar eben ergeben/ fürwar.

Nu zwinget/ nu dringet/ nu bringet mich weh

Gantz völlig/ gutwillig vnd billich in d' eh.

 

4.

O krone nu schone/ belohne mir nun/

In frewden mein leiden/ mein meiden mein thun

Es mehret-/ es neeret-/ Es mehrt- sich in mir

Durch bangen/ gefangen verlangen nach dir.

O mein ander ich/

Der ich williglich

Mein leben gar eben ergeben/ sieh mich

Ernewe/ befrey' vnd erfrewe mein weh/

So spring' ich mit singen vnd klingen in d' eh.

Räthsel:

 

Der bräutgam nimmt der braut was sie gar gerne giebet/

Vnd er doch nicht empfäht/ wie sehr 's jhm auch beliebet/

Des gleichen auch die braut jhm wiederumb benimmt/

Was sie jhr nicht begehrt/ vnd auch gar nicht bekömmt.

Der bräutgam giebt der braut/ was sie mit frewden nimmet/

Vnd er doch selbst nicht hat/ auch nimmermehr bekömmet/

Im gleichen auch die braut jhm wieder dieses giebt/

Was weder sie begehrt/ noch hat vnd gleich wol liebt.

Eins nimmt dem andern das/ was sie zuvor gezieret/

Eins giebt dem andern das/ was beyden jtzt gebieret/

Eins nimmt/ das ander gibt/ eins gibt/ das ander nimmt/

Ein jedes fühlt verlust/ in dem es lust bekömmt

Zu nemen den verlust; zu geben solch empfangen/

Zu leben durch den tod/ da keinem vor sol bangen/

Da vielen nach verlangt; zu sterben ohne pein/

Damit ein junges hertz' auch lebendig kan seyn.

Was dieses nehmen sey/ vnd was hier heisse geben/

Was dieser sanffte tod/ dis zucker-süsse leben

Bedeute/ rathet doch/ jhr lieben jungfräwlein/

Errahtt jhr 's/ so wird euch auch bald gerathen seyn.

Ein anders:

 

So viel im Jahre tag'/ im tage seyn der stunden/

In stunden augenblick/ so manche tieffe wunden

Empfäht ein liebes hertz' aus süsser liebespein/

Noch gleichwol muss es jhm noch hold vnnd gönstig seyn!

Das macht ein schwinder plitz/ (der 's augenliecht verseeret/)

Ein fressend donner-fewr (das ertz vnd stahl verzeeret/

Vnd thut der scheiden nichts damit es ist bedeckt)

In liebes äugelein gantz hinderlistig steckt.

Ohn welch' ewr junges hertz' in frewden nicht wird seyn/

Jhr thut es nicht vmbsonst. Wie seyd jhr dazu kommen

Daß jhr paßbrieffe schreibt? wer hat euch angenommen.

Ins musterschreiber amt: was soll solch reden seyn?

Ich schweer'/ jhr müsst dafür in Amors krieg' hinnein.

Auff hn. Jochim Flato vnd fraw Marien Linderhausen hochzeit:

 

Wje ein liebend Hertz beschaffen/

Was da heisse wachend schlafen/

Wo der blinde Venus-sohn

Sitz'/ als in seim schloß' vnd thron.

Was der liebe thun vnd dichten;

Was der liebe sehn vnd richten;

Was man fühl' in liebes-pein/

Sol jtzt mein gedichte seyn.

Ist demnach ein liebend hertze

Halb vnd gantz in süssem schmertze/

Halb vnd gantz/ ein löchricht fass/

Voll von nichts/ vnd voll von was.

Halb von pfeiler/ halb voll kertzen/

Halb voll wunden/ halb voll schmertzen/

Gantz voll lieb vnd liebes pein/

Gantz voll liebes augenschein?

Halb verbrennet/ halb verzeeret/

Halb erleichtert/ halb beschweeret/

Gantz voll heisser liebesbrunst/

Gantz voll list in liebes-konst?

Halb voll grillen/ halb voll grollen/

Halb voll wanwitz/ halb voll rollen/

Gantz voll liebes-süssigkeit/

Gantz voll liebes-bitterkeit;

Halb voll hoffen/ halb voll harren/

Halb von balcken/ halb von sparren/

Gantz voll liebe fort vnd fort/

Gantz voll lieb' an allem orth'

Halb betrübet/ halb erfrewet/

Halb veraltet/ halb vernewet/

Gantz in liebes lieblichkeit/

Gantz in liebes üblichkeit:

Halb voll forcht/ halb voll gedancken/

So dahin vnd wieder wancken/

Gantz voll lieb' vnd liebes zier/

Gantz voll; wär' ich doch bei dir?

Halb voll lust vnd halb voll leiden/

Halb voll komm doch/ halb voll scheiden/

Gantz voll sanfften augentrost/

Gantz voll; wär ich bald erlost:

Halb voll nemen/ halb voll geben/

Halb voll sterben/ halb voll leben/

Gantz voll von; vergiß nicht mein/

Gantz; je lenger lieber seyn:

Halb voll lachen/ halb voll weinen/

Halb voll seyn vnd halb voll scheinen/

Gantz voll rauch vnd gantz voll wind/

Gantz voll/ was man nirgend sindt.

Weil denn heut' in diesem orden

Braut vnd bräutgam gantz geworden/

Wünsch' ich jhnen dieser frist/

Von dem der gantz in allem ist

Gantze liebe; gantz in frewden/

Gantze trew ohn' alles leiden/

Gantzes gut ohn' arge list/

Von dem der gantz im guten ist.

Schawgericht' Auff Hn. Haus Kohl/ vnd fraw Catharina Riecken hochzeit:

 

Venus hat wie wol bekant/

Newlich guten kohl verbrant/

Kohl; der lust zur speiß erwecket/

Kohl; der wol vnd süsse schmecket/

Kohl; den sie selbst hat gesäht

In jhr grünes Myrtenbeth/

Kohl; den sie offt vnverdrossen

Hat mit eigner hand begossen.

Aber wie es sey geschehen/

Daß es Venus so versehen/

Wil ich jtzund nicht verschweigen

Sondern also bald bezeugen:

Venus war geschlaffen ein/

Amor warff jhr kohlen drein/

Kohlen; die kein leschen dämpffet/

Deren brand mit wasser kämpffet.

Dennoch schmeckt der braut der kohl/

Als ich meine/ rechte wol/

Wird er schon/ in diesen tagen/

Jhr mit kohlen auffgetragen.

Aber's bleibe nicht dabey/

'ch schweere dis bey meiner trew':

Eh die mägde töpffe netzen/

Vnd auff morgen kohl bey setzen/

Wird der kohl/ in liebes pein/

Gar zu kohlen worden seyn.

Auff eines Goldschmiedes hochzeit:

 

In dieser göldnen zeit/ da alles fast zu golde/

Vnd silber werden wil/ hat sich aus lieb vnd holde/

Der arge Venus-sohn/ die er zu könsten trägt/

Auff 's goldarbeiten erst mit grosser lust/ gelegt/

Vnd arbeit't früh' vnd spat. Sein amboß ist ein hertze/

Das sehr verhärtet ist/ der hammer; seine kertze/

Der er sich sonst gebraucht/ sein ess' ist die welt/

Der blasbalg alles das/ was junger welt gefällt.

Sein fewer ist die lieb'/ vnd lüste seyn die kohlen/

Die dieser kleine schalck/ dem Mulciber gestolen/

Die zang' ist lieblichkeit/ die feile liebes pein/

Sein stempel ist bestandt. Das mag ein goldschmid seyn!

Er selber ist der printz/ der Hymen; sein geselle/

Sein lehrjung'; Empyrus/ der dis vnd das bestelle/

Das/ da er was aus macht ist göldener als gold.

Drumb ist auch seiner konst ein jeder gut vnd hold.

Kein könstler (wer er sey) kan jhm das wasser reichen/

Der arbeit/ die er macht/ ist nichtes zu vergleichen

Was konst genennet wird. Sein arbeit schläfft vnnd wacht/

Sein arbeit isst vnd trinckt/ sein arbeit weint vnd lacht/

Sein arbeit lernet gehn/ sein arbeit schertzt vnd spielet/

Sein arbeit siht vnd höhrt/ sein arbeit greifft vnd fühlet/

Sein arbeit nimmet zu/ vnd ist sie gleich volbracht.

Wo ist ein solcher printz der solch' ein' arbeit macht?

Ob nun der bräutigam/ in Amors macht vnd lehre

Gewesen/ weiss ich nicht/ doch muthmass' ich es sehre.

Wer weiss/ dieweil er nit vergebens goldschmid heisst/

Ob er noch nicht dis jahr/ sich seiner konst erweisst.

Weil er denn alles hat/ was ihm hier zu von nöthen/

Vnd was er selbst begeert zum schmelzen vnd zum löthen

So wünsch' ich jhm dazu/ ein stetes liebe-fewr.

Welchs köstlicher als gold; vnd tewrer ist als tewr.

Auff N. Scharten hochzeit:

 

Sonnet:

 

Cupido,

 

Nun hat sich einer funden/

Der deine wacht verlacht/

Der deine pracht veracht't/

Wie wol zu guter stunden/

Vnd hat sich schon verbunden/

Sich wieder deine macht

Zu setzen/ tag vnd nacht/

Du wirst jhn nicht verwunden.

Dein schiessen wird nicht arthen/

Dein degen wird voll scharten/

Weil er nicht hafften kan.

Wie so? wirstu wol fragen/

Das wil ich dir wol sagen:

Er zeuht ein pantzer an.

 

Hac celebrata tenus tua sint moderamina cunctis,

Sintque sub imperio cuncta, Cupido, tuo.

Attamen heroës teneris vicisse lacertis

Quid prodest tandem, nî tua regna labunt?

Finis adest regno. Serratis utere telis

Nunc, utcunque voles. Jam, puto finis adest.

Nam quem læsisti tu sponsu nudus & infans

Jam loricatus te jubet esse vitum.

Auff hn. Benedict Ficken hochzeit:

 

Der blutdürstige Mars macht durch das schweere kriegen

Daß aller handel fast/ daß alle könste liegen/

Daß alle lust verlischt/ daß alle frewd' auff hört/

Daß alles liebe laut in lauter leid sich kehrt.

Cupid' im gegentheil kriegt nimmer ohne siegen/

Macht allen handel vest; vnd alle könste fliegen

Bis an Junonis saal; erwecket lust vnd frewd/

Vnd wendet durch den laut der lauten manches leid.

Mars führet grossen krieg/ Cupido thut desgleichen/

Jhm muss der grimme Mars/ wie trotzig er ist/ weichen/

Cupido nimmt durch list die süsse sieges lust/

Mars sucht durch schwere last vnd vnlust oft verlust.

Wär' ich an seiner stat ich macht' es wie Cupido/

Ich führte junges volck/ das würbe mir Lubido

Den wer zum kriege dient/ dem dient auch liebes sieg/

Vnd wer zur liebe dient/ der dienet auch im krieg.

Solt' ich ein wenig nur an Martis stat regieren

Ich wolte mir mein heer wol anders ausstafieren

Der Hymen müste seyn der stücke Corporal

Cupido feldmarschall/ vnd Venus General.

Gelerthen müsten seyn die besten Officierer/

Vnd der poeten volck Cornet- vnd Fänelführer/

Der musicanten schaar solt' ein furierer seyn/

Vnd theilen par bey par in die gvardieren/ ein.

Den müste man hernach auch Marcketäner haben

Das könte Ceres seyn vnd nasse Bachus-knaben/

Voluptas wäre denn die musterschreiberin

Invidia profoß/ vnd denn nach meinem sinn

Die witwer; Kürisser/ die witwen; Bickenierer/

Gesellen; reuterey/ jungfrawen; Musquetierer/

Das wär' ein schönes volck für anderm sonderlich

Zum kriege zugerüst't das wär' ein volck für mich.

Mars fahre/ wie er kan/ ich halt' es nu mit lieben/

Das lob' ich weil ich leb'/ vnd liebe durch betrüben/

Der süssen lieb noch zukommen dahin an/

Dan mancher hin gedenckt/ vnd nicht hinkommen kan.

Herr bräutigam mich deucht/ vnd wolte wol drauf wetten/

Jhr haltet es mit mir/ Cupido schantzt mit betten/

Vnd Mars mit erd' vnd sand/ Cupido schlägt nicht todt/

Wie Mars. Nu fahret wol in frewd'/ ohn' alle noth.

Auf hn. Christof Emmerichs und jungfraw Cordula Krausen hochzeit

 

Viel seyn des vberredt/ man müss' in diesem mäyen

Der nu' so schöne gläntzt/ nicht dencken an dz fräwen/

Vnd seind in diesem wahn/ weil Mars in dieser zeit

Fast alle konst vnd lust mit grimme thu beyseit.

Weil er den Pluto schlägt; Mercurius verjaget;

Neptunus vbereilt/ die Musen ängstig plaget;

Vexiert fraw Isis auch/ vnd lehrt sie mässig seyn/

Lyeus darff nu nicht eins schmäcken Reinschen wein.

Daß auch Cupido nun jhm billich weichen müsse/

So lange/ bis jhm Mars hinwider stelle liesse/

Denn wär es zeit genug. Nach dem man sonsten spricht/

Gut ding erfordert zeit. Ach nein/ bey leibe nicht!

Das wäre fast zu viel. Vnd wolte man vertreiben

Den lieben liebe-Gott? vnd solte so verbleiben

Sein süsses liebe-werck/ so würde lädig stehn

Die welt/ in kurtzer zeit/ wie vormals ist geschehn/

Als Triton seine fluth mit rauschen vnd mit brausen

Aus jhren schrancken liess/ also/ das auch mit grausen

Olympus war bedeckt/ vnd gantz beschlossen war/

Was wol von Iris vor noch nie begossen war.

Da alles fleisch verdarb/ da alles muste sterben/

Was nicht im wasser lebt. Also daß dis verderben/

Fast alle menschen fraß. Vnd/ wie vns Naso schrieb/

Daß nur Deucalion vnd Pyrrha vberblieb.

Was war da nu zu thun/ der schade war geschehen/

Der strenge Jupiter der hätte gern gesehen/

Das seine läre welt voll leute möchte seyn.

Denn/ dacht er/ warumb geb' ich anders sonnenschein/

Vnd wozu sol das korn vnd ander schöne früchte/

Wann keine menschen seyn? Es kömmet ganz zu nichte/

Was doch nicht ist vmb nichts. die schönen blümelein/

Die kräuter vieler arth/ das obst/ der süsse wein.

Wer würde denn hernach/ den Gottesdienst verwalten?

Wer würde denn die erd in jhren baw' erhalten/

Vnd neeren sich davon? vnd ehren mich dafür?

So dacht' er; vnd fieng an: Deucalion hör' hier/

Du vnd dein liebes weib/ greift beide zu den beinen/

Der frommen Vestæ hin/ ich meine zu den steinen/

Vnd werfft sie hinter euch/ so werdt jhr balde sehn

Ein hartes menschen-heer aus steinen/ auferstehn/

Weil nu Gott dieser zeit/ schier gäntzlich ist entschlossen/

Das wilde vnd harte volck aus steinen eh' entsprossen/

Durch krieg zu reiben auf/ als ist recht wolgethan/

Was jhr/ herr bräutigam/ an itzo fanget an.

In dem jhr nu gedenckt in ehren/ durch vermehren/

(Weil Mars so grimmig ist) den schaden zu erwehren/

Der endlich folgen könt'/ als/ wie gesagt/ geschehn.

Da diese weite welt must' vnbewohnet stehn.

Gott lass' euch lange zeit in frewden dis erleben/

Was ich mir selber wünsch' vnd allen wird gegeben/

Die fromm vnd ehrbar seyn. wie denn auch solch' ein gut/

Da Gott in keuscher liebe 's liebe beste thut.

Hochzeit-lied auf das sprichwort: Lieb' vberwindet alles; Auf hn. Martin Vlrichs vnd jungfraw Katharinen Gethken hochzeit:

 

1.

Liebe jugend/ die die liebe

Hat zu lieben ausersehen/

Auff vnd dich im lieben übe/

Liebe lässet nicht geschehen/

Wer sich lässt in liebe finden/

Daß jhn was solt' überwinden.

 

2.

Trawren/ wo das eingekeeret

Speiset müh- vnd thränen-brodt/

Endlich/ wird jhm nicht gewehret/

Bringet es gewiss den tod.

Wer sich lässt in liebe finden/

Der wird trawren überwinden.

 

3.

Arbeit/ wird sie mit belieben

Auff jhr vorgesetztes ziel/

Vnd mit wachem fleiss getrieben/

Vberwindet endlich viel.

Wer sich lässt in liebe finden/

Wird all' arbeit überwinden.

 

4.

Eyfer kürtzt des menschen leben/

Vnd bringt endlich todes pein/

Dem recht lieben ist gegeben/

Wird für eyfer sicher seyn.

Wer sich lässt in liebe finden/

Der wird eyfer vberwinden.

 

5.

Kriegen/ wenn es ist gelungen

Vnd auff guten zweck gericht/

Hat wol manches land bezwungen/

Aber dennoch liebe nicht.

Wer sich lässt in liebe finden/

Wird im frieden überwinden.

 

6.

Wollust ist ein scharffer sporen/

Wo der nicht bey zeite bricht/

Der hat leib vnd sinn verlohren/

Den er lange treibt vnd sticht.

Wer sich lässt in liebe finden/

Der wird wollust vberwinden.

7.

Geld/ wenn 's seine schlaven findet/

Nimmet hertz' vnd vestung' ein.

Wen recht starcke liebe bindet/

Wird befinden war zu seyn:

Wer sich lässt in liebe finden/

Den wird geld nicht überwinden.

 

8.

Trawren/ arbeit/ zorn vnd kriegen

Schnöde wollust/ gut vnd geld

Wird die liebe nicht entsiegen.

Ist nun jemandt in der welt/

Der die liebe selbst kan binden/

Der wird alles überwinden.

Auff hn. Johan Proiten und jungfr. Esther Willembrochs hochzeit:

 

Wie wandelbar vnd schwach/ wie vngewiß vnd flüchtig/

Wie elend' vnd wie schlecht/ wie eitel vnd wie nichtig/

Seind alle dinge doch/ die diese grosse welt/

Die dochter der natur/ in jhren armen hält?

Das macht die schwinde zeit/ die alle dinge misset/

Die alle dinge giebt/ die alle dinge frisset/

Vnd wird doch nimmer satt. Die grosse Mörderin

Reisst-vns vnd vnser thun fast vnvermercket-hin.

Nicht lange/ hörte man mit süssem tirilieren/

Das leichte-fedder-volck in hoher lufft spatzieren/

Nicht lange gab der Lentz im walde/ berg' vnd thal/

Durch seinen westen-wind/ vns blumen ohne zahl/

Der felder frewd' vnd lust die riechenden violen/

Die erste frülings-zier – da-jhren saft-von hohlen

Das süsse honig volck: nicht lang'/ im vollem flor

Kam Chloris höchste pracht die schöne ros' hervor.

Auch sahe man hernach in gärten vnd in flüssen

In voller blüthe stehn/ die lilgen vnd Narcissen/

Der frembder Tulipan/ samt andern blümelein/

Die keiner zählen wird/ ließ blicken seinen schein.

Der ruch/die schöne farb' erfrischen hertz' vnd sinnen/

Man muss sie gerne sehn/ man muss sie lieb gewinnen/

Die schönen blümelein/ Zephyr der Sommer windt

Kan sein nicht mächtig seyn/ wird gegen sie entzundt.

Nu kömmt der kalte nord/ eh man es hofft/ geprauset/

Quer vber see daher/ pfeift heulet/ singt vnd sauset

Vnd rafft-in einem sturm viel zarter blumen hin.

Wie schöne sie auch seyn/ bricht doch nicht seinen sinn.

So thut der Hymen auch/ jhr spiegel vieler tugend/

An euch/ o jungfraw braut/ in ewrer grünen jugend/

In ewrer besten blüth'/ er pflickt die blum' herab/

Die euch die tugend selbst zu grosser zierde gab.

Die/ wie der morgenstern mit seinem klaren liechte/

Der andern sternen schein/ die blumen macht zu nichte.

Die wie der volle mon/ durch seinen schönen glantz

Des morgensternes preiß beschämet gar vnd gantz/

Die/ wie die göldne Sonn'/ eh sie recht auffgestanden

Den mon vnd sternen macht in jhrer pracht zu schanden/

Mit jhrer tugendt zier/ die rose schamroht macht/

Die reisset-freventlich der Hymen-ab vnd lacht.

Viel/ tugendsame braut/ ich dörffte das wol sagen/

Jhr hättet euch mit recht auf Hymen zu beklagen/

Wenn nicht der alte brauch in aller welt vnd hier/

Durch solcher blumen tod mehr blumen brächt' herfür.

Auff hn. Johann Kestners vnd jungfraw Saren Junckers hochzeit:

 

Wär' ich Demosthenes vnd hätte solche gaben

Als Tullius gehabt/ hätt' ich Maronis konst!

Hätt' ich Nasonis arth; vnnd aller Musen gonst!

Hätt' ich was ein Poët' vnd redener soll haben!

Denn wolt ich ewr gehör' herr bräutigam recht laben/

Denn wolt' ich ewre braut/ vnd beyder fewr vnd brunst/

Außstreichen nach gebür. Nu denn mein wunsch vmbsonst/

Vnd dieses mein Sonnet/ nicht wie es soll/ wil traben/

So komm Demosthenes vnd Tulli/ lass dich hören/

Der braut zu lieb vnd lob/ dem bräutigam zu ehren.

Sie preiset jung vnd alt/ jhn lobet jedermann.

Ach Naso/ lebtstu noch/ du soltest einverleiben

Der grawen ewigkeit/ die ich nicht kan beschreiben/

Weil jhr lob grösser ist/ als ich sie loben kan.

Ein ander gedichte/ auf selbige hochzeit:

 

Viel tugendsame braut/ ich kan nicht vnterlassen/

Ich muss nun ewre frewd' auch in die feder fassen/

Vnd frewen mich mit euch. Weil aber ewre frewd'

In dem alleine steht/ was jhr einander seyd/

Als wil ich für dismal den bräutigam beschreiben/

Doch soll ewr hoher ruhm hieneben nicht verbleiben.

Ich schreibe/ wie ich kan/ so viel die kürtze leidt/

Was jhr nu allebeid' in diesem stande seyd:

Er ist/ was jhr besinnt/ jhr wonhaus seiner sinnen/

Er ist ewr auffenthalt/ jhr alle sein beginnen/

Er ist ewr hertzen-fewr; jhr seiner augenliecht/

Er ist/ was euch vergnügt/ jhr seyd/ was jhm gebricht.

Er ist ewr rebenstock/ jhr weinstock seiner reben/

Er ist ewr sanfter todt; jhr seines lebens leben/

Er ist ewr grüner stamm/ jhr seiner jugend blum';

Er ewrer jugend preiß/ jhr seiner tugend ruhm.

Er ist ewr heller mon; jhr seine klare sonne/

Er ist ewr' hertzen-lust; jhr seines hertzen wonne/

Er ist ewr hertz' vnd mund; jhr seines hertzen hertz'/

Er ist ewr stetes fewr; jhr seiner kertzen kertz'/

Er ist ewr zeit-vertreib/ jhr seine trösterinne/

Er thut/ was euch behagt/ jhr macht's nach seinem sinne/

Er ist ewr tewrer schatz/ jhr seyd sein bestes gut/

Er ist ewr augentrost/ jhr seyd sein wolgemuth.

Er ist ewr schöner krantz; jhr seines häuptes krone/

Euch giebt der fromme Gott jhm/ vnd jhn euch zu lohne

Ewr hertze bleibet jhm/ sein hertze bleibet euch/

So macht der fromme Gott zwey liebe reich vnd gleich.

Hochzeit-liedt Auf Hn. Hanns von Hagen/ vnnd jungfraw Catharinen Niclassen hochzeit vnter der person des hn. bräutigams:

 

Rosemund mein liebelein

Wenn es könte müglich seyn

Vnnd mein wünsch nicht wär vmbsonst

Wünscht' ich mir Apellis konst.

Daß ich euch/ ihr engel-zier/

Könt' abmahlen nach gebür/

Nach gebür ewr äuglein-klar/

Nach gebür ewr gülden haar.

Haar; damit mich Amor bindt/

Aüglein; so mir fackeln sind/

Fackeln/ so mein mattes hertz'

Angezündt mit süssem schmertz'.

Ewre schöne wängelein

Edler als rubinenstein/

Röter als die Röselein/

Ewre perrel-zänelein/

Ewre stirn/ als helffenbein/

Ewre nas' vnd hälselein/

Die subtilen händelein/

Wolt' ich mahlen/ als sie seyn.

Ach mein wunsch ist nur ein tandt!

Kan auch wol die mahler hand/

Welche zwar den leib entreisst/

Mahlen solch einn hohen geist/

Der mit tugend wol geziert.

Ihren schönen leib regiert?

Edle seele tugend voll/

Die sich billich frewen soll/

Daß sie Gott hat einlosiert

In ein hauß so schön formirt/

In ein hauß so wol geziert

Vnd so zierlich auffgeführt/

Schöner/ als ein Jaspenstein/

Glätter/ als ein helffenbein/

Liechter/ als Carfunckelstein/

Reiner als Crystallen seyn.

Edle seele/ kan es seyn/

Daß ich auff ein stündelein/

Meine seel' in dein losier

Schick' in schwinder post zu dir:

Daß ich dich mein hertzengrund/

Süsser trost/ mein rosemund

Innerhalb auch mag besehn/

Wie wird mir so wol geschehn!

Kan dis aber auch nicht seyn/

Halt' ich mich an augenschein/

Welcher mich mit nichten treugt/

Weil er mir genug bezeugt/

Daß mein leben/ dem ich holdt/

Besser sey als Vngrisch Gold/

Vngrisch gold vnd edelstein/

Vnd das/ was kan tewrer seyn;

Keuscher; als Penelope/

Sittlicher; als Arete/

Schöner; als Cassiope/

Freundlicher; als Galate/

Friedlich; als ein täubelein/

Fleissig; als ein bienelein/

Lustig; als ein säugend lamm/

Süsser; als ein traubenstamm/

Grünend; als ein lentzen-klee/

Lieblich; als ein junges reh'/

Edler; als ein Ametyst/

Süsser; als der zucker ist.

Auff hn. Daniel Simon/ vnd jungfr. Dorotheen Dröckels hochzeit:

 

Man saget wunderding/ eh denn in alten jahren/

Da noch die leute nicht so weis' vnd witzig waren/

Die süsse Medicin der liebe wurd' erkannt/

Wie man sich vnterstund zu leschen liebes brand

Den erst ein wunderthier (wie man es damals nennet

Als vnbekandt) erweckt/ welchs jetzt ein jeder kennet/

Vergifftet von gesicht' vnd wunderlich von sinn/

Das fast durch seine list die gantze welt hatt' inn'.

Es war ein seltsam thier/ man must' es lieb gewinnen/

(Vnd war es schon mit gifft/ von aussen vnd von innen/

Des Amor sich gebraucht/ wenn er die pfeile schmiert)

Bestrichen gantz vnd gar/ das sie also vexiert.

Es war ein seltsam thier/ man war damit verschlagen/

Man hatt' an seiner schön' vnd zierd' ein gross behagen/

Bis daß ein süsser brand hinnein ins hertze kam

Vnd einem den verstand vnd witz gefangen nam.

Dann gieng die marter an/ man lag in grossen schmertzen/

Man lag in grosser hitz' es griff frey nach dem hertzen.

Man fragte was es wär' vnd – suchte rath vnd that/

– Versucht auch artzeney/ fandt aber keinen rath.

Der hiess es tolle seyn/ ein ander hieß 's ein fieber/

Der dritte hertzen-angst/ der vierte wolte lieber

Er wäre lange tod/ der fünffte nennt' es tandt/

Vnd nur Melancholey; der sechste kalten brand.

Man brauchte mancherley/ der ließ sein wasser sehen/

Der bandt was auff den puls vnd ließ die ader gehen

Der dritte schmierte sich den magen vnd die stirn/

Der vierd' ergriff die pill' vnd reinigte das hirn.

Der fünffte lieff davon/ ließ alles seyn vnd stehen

Vnd hoffte dieser pest vnd marter zu entgehen.

Der sechste sprach: wolan/ lasst vns mit schwerth vnd gluth

Das wunderliche thier/ das solchen schaden thut/

Vertilgen von der welt. Drauff griff zu seinem degen

Vnd bogen/ wer da kont'/ vnd zog dem thier' engegen/

Das wunder schöne thier wird dessen zeitig inn'

Vnd wirfft 's gesicht auff sie/ da war das hertze hin.

Der hielt' die augen zu/ der ander bath genade/

Der dritte rieff: ach helfft. Der vierde sprach 's ist schade/

Daß man solch schönes thier sol tödten ohne schuldt.

Hilfft nichts für vnser weh so hilffet ja gedult.

Der fünfft' vnd sechste schrie/ er fühlte newe wunden/

Da hies man 's zauberey. Bis endlich wurd' erfunden

Die heimlich artzeney/ die da verborgen war/

In Venus Apoteck in die neunhundert jahr.

Dis ist herr bräutigam/ ein' artzeney gewesen/

Die ehr'zeit vnbekant/ durch welch' jhr werdt genesen/

Geht/ schwitzt ewr fieber aus/ geht schwitzet aus die pein.

Die pein; welch' ohne schweiß nicht wil vertrieben seyn.

Auff hn. Nicol Dest/ vnd jungfr. Elisabeth Sarmondts/ sonsten ins gemein/ nach dem Stieffvater/ Pflasters/ genant/ hochzeit:

 

Newlich/ eh 's noch wolte tagen/

Gieng – Cupido – aus zu jagen

Hin/ in seiner mutter wald

Außstaffieret der gestalt.

Er nam seinen liebe-bogen/

Mit der sänen auffgezogen/

Auch vergaß der bösewicht

Z' hause seinen köcher nicht/

Band denselben auff die seite/

Vnd zog aus auff frische beute/

Steckte scharffe pfeile drein/

Sehr vergifft; mit liebespein/

Sehr vergifft; mit seite-blickchen/

Sehr vergifft; mit liebes stückchen/

Vberzuckert; mit gelach/

Vberzuckert; mit gemach,

Amor fing kaum an zujagen/

Hört' er vnsern bräutgam sagen:

Worzu soll die liebes pein?

Ist 's nicht gut alleine seyn?

Worzu wil man sich betrüben

Nur mit lieb' vnd wiederlieben?

Wer da liebt/ lieb' immerhin/

Ich wil bleiben/ als ich bin.

Dis hört' – Amor – an mit schmertzen

Dachte doch in seinem hertzen:

Gilt/ es sol dein trotzer sinn

Bald' erfahren/ wer ich bin.

Trat drauff vor jhn zielende mit

Seinem bogen spielende/ bald

Druckt' er loß vnd traff jhm 's hertz'/

Als er liebe hielt für schertz.

Ach du gott der süssen schmertzen/

Rieff er/ was ist das für schertzen?

Ey du machst mir 's allzubunt

Hertz' vnd seel' ist mir verwundt.

Seel' vnd hertz ist mir durch schossen/

Hertz' vnd seel' ist nu verdrossen

Seel' vnd hertze mehr zu seyn/

Hertz' vnd seele fühlet pein!

Seel' vnd hertze schmertz empfindet/

Hertz' vnd seel' ist gar entzündet/

Seel vnd hertz' in Amors hand!

Hertz' vnd seel' ist gar inn brand/

Seel' vnd hertz' ist kalt/ vnd schwitzet/

Hertz' vnd seele freurt vnd hitzet/

Seel' vnd hertz' ohn allen tand

Fühlet deinen kalten brand!

Hirsche/ werden sie geschossen/

Eh sie Dictam recht genossen/

Werden also bald gesundt/

Seyn sie noch so sehr verwundt.

Aber/ wer wil mich verbinden?

Aber wo sol ich doch finden/

Etwas/ daß ich werde heil?

Tod! ich werde dir zu theil./

Wird mir niemand hülffe geben/

Wozu sol mir denn das leben?

Amor hört – dis klagen – an/

Spricht zu jhm: Ey nu wol an/

Daß du nicht also verderbest/

Vnd in lieb' ohn hülfe sterbest/

Wil ich dir ein pflästerlein

Geben/ das recht gut wird seyn.

Diese jagt vnd dieses klagen/

Soll ich recht die warheit sagen/

Ist ein trawm/ doch fält mir ein/

Wer doch mag das pflaster seyn?

Wenn ich mich nur recht bedencke/

(Ohne schertz' vnd ohne schwencke)

Deucht mich wenns kein laster ist/

Daß die braut das pflaster ist.

Oder weil sie jhren wunden/

Noch zur zeit kein pflaster funden/

Deucht mich kan 's kein laster seyn/

Wird der bräutgam 's pflaster seyn.

Hn. Hanns Ravensbergen vnd jungfr. Helenen Korcken auff jhren hochzeitlichen ehrentag gefangen übergeben:

 

Der blinde Cupido

 

Eh wir noch die wilde jugend

Recht gezämet durch die tugend/

Weiset vns ein kinder-spiel

Amors weise/ griff vnd ziel.

Wenn ein gantzer hauffe läuffet/

Einem aber/ der da greiffet/

Bindet-man die augen zu;

Diß spiel heisst man blindekuh.

Eben also geht 's im fräwen/

Pfleget dennoch zu gedeyen/

Frisch vnd blind gegriffen drein/

Es wil blind gewaget seyn.

Ist Cupido gleich ein schütze/

Seind jhm doch kein' augen nütze/

Seine pfeile treffen wol/

Siht er schon nicht wie er soll.

Wer scharff siehet/ wil scharff wehlen

Wer viel wehlet/ dem muss 's fehlen.

Wer nun fehlet geb' es schuld

Seh'ns vnd wehlens vngeduld.

Was ist doch in liebes hitze

Das verhasste wehlen nütze?

Wahl in lieb' hat offt gerewt/

Frisch gewagt hat offt erfrewt.

Besser alle wahl verachtet

Als den jungfrawn nachgeschlachtet/

Die da wehlen nacht vnd tag/

Eh' jhnn einer werden mag/

Einer/ der da ist gezieret

Vnd nach jhrem sinn stafieret

Wie sie wollen/ wie er sol

Nemlich also/ merckt es wol:

Nicht zu groß/ vnd nicht zu kleine/

Nicht zu still'/ auch nicht gemeine/

Nicht zu kurtz/ auch nicht zu lang/

Nicht zu dick/ vnd nicht zu schlang/

Nicht zu leibig/ nicht zu mager/

Nicht zu fett/ vnd nicht zu hager/

Nicht zu jung/ vnd nicht zu alt/

Nicht zu plump vnd vngestalt/

Nicht ein buhler/ nicht ein läuffer/

Nicht ein spieler/ nicht ein säuffer/

Nicht ein zärtling/ nicht ein schwein/

Nicht zu grob vnd nicht zu fein

Nicht zu fromm/ auch nicht zu sturrisch/

Nicht zu schmeichlich/ nicht zu murrisch/

Nicht ein schwätzer/ auch nicht stumm/

Nicht zu listig/ auch nicht tumm/

Nicht Calvinisch/ nicht Catholisch

Nicht zu wild nicht melancholisch/

Nicht zu herrisch/ nicht ein bawr

Nicht zu alber/ nicht ein laur.

Nicht zu eifrig/ nicht zu linde/

Nicht zu langsam/ nicht zu schwinde/

Nicht zu milde/ nicht zu karg/

Nicht zu gut/ auch nicht zu arg/

Nicht zu lässig/ nicht zu beissig/

Nicht zu faul/ auch nicht zufleissig/

Nicht ein jeck'/ auch nicht ein holtz/

Nicht zu schlecht/ auch nicht zu stoltz.

Wer kan/ was ein jed' erwehlen

Möcht'/ in solcher kürtz' erzehlen?

Ware liebe thut es nicht/

Vnd darff keiner augenliecht.

Wer will sehn in seiner jugend/

Seh' auff nichts/ als nur auff tugend.

Sonst achtt liebe kein gesicht'

Argus weiss von liebe nicht.

Auff hn. Johann Wincklers vnd fraw Annen Biesings hochzeit:

 

Nähst als Latonen sohn nach vnser westerseiten

Die roß' ins wilde meer wolt' in die träncke reiten/

Vnd da der silber-mon kam gegen selbe nacht

Mit Mars vnd Orion getreten auff die wacht/

Gieng – ich spatzieren – aus/ daß ich mein schloß der sinnen

(Welchs die Melancholey/ der Musen feind/ hatt' innen/

Mit list ersteigen möcht'/ auff daß die frewd' vnd lust

Drinn' hätten jhr guardier/ die vielen nicht bewust.

Da sah' ich mannich thier voll lust vnd ohne kommer/

Sich weiden mit gewächs' entsprossen diesen sommer/

Pans vnterthanes volck das lag vnd ruhte was

Gestreckt in grünen klee/ gestreckt in 's grüne graß:

Da war ein süsser thon ein frölich tirilieren

Ein lieblich liebe-laut von flaum-bekleidten thieren/

Die süsse nachtigal war über alle wach/

Jhr krauses stimmelein gab – keinem vogel – nach.

Da war kein trawren nicht/ da war ein jeder frölich/

Da war ein jeder froh/ da war ein jeder wählich/

Nur eine durteltaub'/ als mich bedeucht/ verirrt/

Saß auff eim dürren ast' elendiglich vnd girrt.

Sie flog bald hin/ bald her/ sie sucht' an allen enden

Von dem sie war gesucht/ den/ der jhr leid zu wenden

Von jhr entwendet war. Nicht anders/ geht es mir

(Hört' ich vnd sahe nichts) das klag ich jtzt alhier.

Mir sol kein vngefäll/ kein sturm/ kein vngewitter/

Vnd wär' es noch so groß/ vnd wär' es noch so bitter/

Zu groß vnd bitter seyn/ ohn' euch/ der jhr erquickt

Mein hertze/ welches schier durch liebes brand erstickt/

Durch liebesbandt bestrickt/ verknöpffet vnd verbunden/

Voll süsse bitterkeit/ voll fewr/ voll gifft/ voll wunden/

Voll dencken stets an euch/ voll seufftzen vnd voll noth

Voll hoffen vnd voll forcht/ voll kranckheit vnd voll tod/

Voll lassen vnd voll thun/ voll trauren vnd voll heulen

Voll wünschen/ voll beschweer/ voll kuglen vnd voll pfeilen

Voll zweiffel vnd voll angst/ voll vnruh'/ alles voll

Deß/ was man vmb sein lieb aus liebe leiden soll.

Nu tugendsame braut/ seyd jhr es denn gewesen/

Die ich damals erhört/ so seyd jhr nu genesen/

Denn der ist wieder loß/ vnd löst euch aus gefahr

Der euch gefangen hielt'/ als er gefangen war.

Die liebe macht jhn looß/ die euch vnd jhn gebunden

Hat an ein süsses joch. Die jhm entgegen stunden

Die ritterliche kunst/ das glück'/ vnd herrengonst

Acht' er ohn euch zu seyn für lauter wind vnd donst.

Ich wünsch' jhm wegen ewr/ für solche seine trewe/

Daß jhn der trewe Gott mit trewem glück erfrewe/

Ich wünsch' euch wegen sein/ lust/ frölichkeit vnd ruh/

Bis endlich Atropos drückt beider Augen zu.

Auff hn. Johannis Pauli/ vnd fraw Helenen Wolßen hochzeit:

 

Der Venus jtzt verspricht einn grünen myrten-krantz:

Vnd der die Gratien gantz willig seyn zu weichen/

Weil jhre zierlichkeit jhr keine kan erreichen:

Der Arete verehrt all jhrer zierde glantz:

Die meine Musa lobt/ als die/ die gar vnd gantz

Der süsse Nymphen-chor jtzt rühmlich aus zu streichen

Bereit vnd fertig seyn: vor welcher muss erbleichen

Die Griechsche Helena: die führt jhr jtzt an dantz.

Herr bräutigam/ wolan/ weil jhr solch glücke habet/

Daß euch der milde Gott mit Helenen begabet/

An der ein jeder spürt/ was wahre schönheit preist/

Der auch Penelope/ was züchtige gebärden

Vnd ehrbarkeit betrifft/ kaum kan verglichen werden

So mein' ich/ daß jhr recht Begnadet seyd vnnd heisst.

Auff hn: Daniel Högers/ vnd jungfr. Elisabeth Wägeners hochzeit: Elisabeth Wägeners durch versetzunge der buchstaben Hat gerne was liebes

 

Die angeborne sucht/ die süsse lust zu lieben

Ist nicht ein solches werck/ das dieser zeit zu üben/

Von Gott verboten sey/ wie sehr auch Mars turniert/

Wer sich nur vnd sein lieb in liebe nicht verführt.

Welchs leicht geschehen kan/ wenn man der geilen jugend

Den ziegel schiessen läst/ zu lencken ehr' vnd tugend/

Auch wenn man sich allein an schönheit nur vergafft/

Imgleichen/ wenn der sinn zu sehr am gelde hafft.

Wie jtzt wol mancher thut/ der mehr nach liebes gute

Als nach jhr selber fräwt/ vnd nicht nach jhrem muthe

Voll tugenden/ die mehr als schönheit ist/ viel fragt.

Weil schönheit jhm/ vnd geld für frömmigkeit behagt.

Nein/ nein/ das taug nicht viel/ der wird sein lieb betrüben

Der solch ein fräwer ist. Die tugend sol man lieben

Nach der/ der schönheit glantz/ vnd denn zuletzt das geld/

Welches selten liebe bricht/ so ist es recht bestellt.

Wer 's anders machen wil/ dem wird solch thöricht fräwen

Nich viel erfrewlich seyn/ dörfft' jhn auch wohl gerewen/

Denn liebes lieb' ist leicht/ vnd geldes liebe rauch/

Wenn leibes lust verlischt/ vnd mangelt geldes brauch.

Wer nu die liebe läst an 's liebes leibe kleben

Dem wird für liebe leid/ für lust last/ tod für leben.

Doch liebt man liebes leib erläublich; jhren muth/

So tugendreich/ mit lob; vnd üblich geld vnd gut.

Drümb wer ja lieben wil/ vnd seyn im lieben lieblich/

Der lieb ein liebes lieb erläublich/ löblich/ üblich/

Wie vnser bräutigam die tugendsamen braut

Vnd sie hinwieder jhn. Wie den jhr name lautt/

Wenn er durchmischet ist: sie hat was liebes gerne.

Das ist's/ was mancher wol jhm suchet nah' vnd ferne/

Vnd findet noch wol nicht/ wie jhr gefunden habt

Ein lieb vnd trewes lieb mit der jhr seydt begabt/

Die euch Gott hat versehn/ die euch Gott hat erkoren/

Die euch erkohren hat/ vnd der jhr seyd geboren/

Vnd die euch gleichsam auch hinwiedrumb gebiert/

Wenn sie/ nach weinstocks arth/ ewr hauß mit trauben ziert.

Das wünsch' ich euch/ darzu ein still' vnd ruhsam leben/

Vnd alles das/ was Gott dem manne pflegt zu geben/

Der jhn von hertzen förchtt/ vnd geht auff seiner bahn/

Der segn' euch/ daß jhr seyd wie cedern auff Liban/

Vnd geb' euch so viel frewd'/ als eichen in den wäldern/

Als bienen auff Hible/ als blumen auff den feldern/

Als sternen in der lufft/ als tropffen in der see/

So viel der Lentze bringt an graf vnd grünem klee.

Auff hn. Abraham Eelhout oder Edelholtz/ vnd jungfr. Annen Bailly hochzeit

 

Der kleine Venus-sohn/ d' vormahls war ein fischer/

Ein binder/ schlächter/ koch/ ein schiffer/ schnitzer/ tischer/

Balbierer/ mahler/ schmid/ student vnd kriegesmann/

Der alle könste trieb/ die mann vnd frawe kann.

Als jhn der Gentsche schwan/ nicht minder weiss/ als weise/

Den 's hohe Niederlandt zu sein selbst hohem preise

Hochhält/ beschrieben hat/ der handelt nu mit holtz.

Hie siht ein jederman/ die liebe sey nicht stoltz.

Sein holtz/ sein edelholtz ist erst aus fewr' entsprossen/

Hernach in 's fewr gepflantzt/ vnd drauff mit fewr begossen/

Vnd grünet auch im fewr. Wär' 's ohne flamm' vnd fewr/

So wäre dieses holtz bey weiten nicht so tewr?

Es ist ein seltsam holtz/ das fewr ist seine speise/

Das sonst das holtz verzeert/ es brennt auff sondre weise/

Es brennet wenn man 's brennt/ es kühlet wenn man 's kühlt.

Es lebet/ wennn man's liebt/ es fühlet/ wenn man's fühlt.

Dis holtz wird nicht vom fewr' als ander holtz verseeret

Viel weniger verzeert: es wird viel mehr vermehret

Je mehr es wird gebrant: vnd kömmt es recht ins fewr

So wird 's noch eins so gut/ so edel vnd so tewr.

Es ist ein süsses holtz/ vnd bringet süsse früchte/

Welchs/ legt man's nicht in's fewr/ verkömmt/ vnd wird zu nichte

Verwelcket vnd verdorret/ sein süsser safft vefleusst/

So daß man ohne fewr denselben nicht geneust.

Es ist ein tewres holtz/ viel tewrer als cipressen

Cimmet-vnd heben-holtz/ vnd dienet auch zu essen/

Doch nicht/ versteh mich recht/ für einen jeden mund/

Denn solche früchte seind nicht jederman gesundt.

Dis holtz/ Nepenthen arth/ erfrewet das gemüthe/

Erquicket hertz vnd mund/ erfrischet das geblüthe/

Ernewt die speise-lust/ erstattet den geschmack/

Je mehr man's hat gebraucht/ je mehr man's wünscht vnd mag.

Es kühlt die leber wol/ es wärmt den kalten magen/

'S ist für die würme gut/ für bauchwehtag' vnd plagen/

Vnd wird es recht gebraucht vnd tüglich angewand/

So ist kein besser ding/ deucht mich/ für kalten brannd/

Den leschet es gewiß in einer viertel stunden.

Vnd wird es auf gelegt/ so heilet es die wunden/

Welch' Amor hat gemacht/ welch' Amor hat gebrant/

Vnd nur recht-liebenden alleine seyn bekant.

Es stillet alles weh/ vnd vngemach der frawen.

Sonst dient's nicht auf den herdt/ viel weniger zubawen.

Denn wegen seiner kraft ist's viel zu gut darzu.

Dieweil es vber dis auch giebet sanfte ruh.

Wolt' ich gebüre nach dis edelholtz beschreiben

So solt' ich wol einn tag zu sommers zeit vertreiben

Vnd richten wenig aus/ denn das zu preisen-recht/

Ist mein begreiff zu ring'/ vnd mein verstand zuschlecht

Solch edelholtz hat auch die jungfraw braut bedungen/

Der marck gerewt sie nicht/ der kauff ist jhr gelungen.

Gott gebe daß sie sich viel winter nacht vnd tag

Bey solchen fewr' vnd holtz' in frewde wärmen mag.

Das liebe-schiff Auf den hochzeitlichen ehrentag Hn: Johann Heins/ vnd jungfraw Elisabeth Cölmersch angekommen vnd vberantwortet:

 

Ob wohl/ zu dieser zeit/ da man nichts thut/ als krieget/

Die schiffahrt vnd mit jhr fast aller handel lieget/

Rüstt doch des vngeacht Cupido täglich aus

Sein schiff/ vnd reiset jtzt/ fast mehr als sonst/ von haus'.

Er hat ein seltsam schiff/ dran freundlichkeit das ruder/

Der bord ist wanckelmuth/ die wände; mues vnd luder/

Der boden; wunsch vnd wahn/ die stücke; ruhm vnd gonst/

Der proviant darauff ist ehrbarkeit vnnd konst/

Das förderschiff ist lust/ vnd vnlust ist der spiegel/

Die jugend ist d' mast/ die tugend; fahn vnd fliegel/

Das segel; lieblickkeit/ die augen; der compaß/

Die hoffnung vnd geduld; der ancker vnd das glaß.

Der schiffer ist er selbst vnd hat die oberstelle/

Der stewrman ohne stewr ist Hymen sein geselle/

Die bootsmanschafft bedient manch tieff-verliebter gast/

Die waar' ist ware lieb'/ vnd falcher schein; ballast.

Das meer ist stete müh/ vnd seine wilde wogen

Seind neid vnd wäscherey. (weh dem der wird betrogen

durch der Sirenen schaar/ daß er die klippen rührt/

Des schiffbruch ist gewiss/ er ist vnd bleibt verführt)

Die klippen die man hat in dieser fahrt zu meiden/

Seind/ vnzucht/ schande/ spott/ zu spate rew'/ vnd leiden/

Der wind ist trew vnd ernst/ vnd treibet's schifflein fort

Bis an die eh' hinnan/ die ist der rechte port.

Sie ist der rechte port/ sie ist der rechte haven/

In welchem frey erklärt Cupido seine schlaven.

Das ist der rechte port/ der euch herr bräutigam/

Vnd auch der jungfraw braut zu stewre glücklich kam/

An diesem port möcht jhr die segel künlich streichen/

Vnd durch die nütze lieb' einn liebe-nutz erreichen/

Geht schaffet ewren nutz/ nemt ewrer waaren war/

Der handel ist vergönnt/ vnd ausser der gefahr/

Das ist der rechte port/ da werdt jhr unverdrossen

Die tewre jungfrawschafft wol wissen aus zu lossen/

Geht losset nun das schiff/ legt ewre waaren an/

Vnd zeiget mit that/ das jhr profit gethan.

Auff hn. Valten Wieders/ vnd jungfr. Benignen von Petzwitz hochzeit:

 

Eh wir noch in dis rund mit väterlichem bangen

Vnd mütterlichem weh nicht ohn fahr/ gelangen/

Eh vnser zartes aug' am himmel schawet an

Das vngewohnte liecht vnd es vertragen kan/

Nimmt Jupiter ein hertz'/ aus Venus vorraths-kammer/

(Welchs Amor zubereitt mit des Vulcani hammer/

Von fleisch' vnd halb von stahl/ von einer lieb' vnnd trew'

Von einer lust vnd list) vnd schläget 's halb enzwey.

Drümb leben wir vertheilt/ so lang' vns das noch mangelt/

Wo vnser halbes hertz' in grosser brunst nach angelt/

Es ist ein grosser schmertz' vnd all zu grosse pein/

Ein gantz volwachsen mensch' halbhertzig müssen seyn!

Euch ist das stählne theil jungfrawen/ ('s scheint) gegeben/

Sonst wär 's vnmöglich ding/ daß jhr sonst köntet leben

Vnd solchen jammer sehn/ den d' ander helffte treibt/

So lange sie ohn euch vnd vnergäntzet bleibt.

O Venus bürgerrey/ die jhr mit vielen tücken/

Der augen-zauberey/ die jhr mit süssen stricken

Vns arme schlavenbindt/ eh wir vns des versehn/

Die jhr vns vberwindt/ eh wir es recht verstehn/

Euch ist das stählne theil gegeben vns zur plage/

Weil euch ewr halbes hertz' in vns bey nacht vnd tage

Zu braten nicht gerewt. Ach denckt in was für pein

Muss ewre hertzen helft' vmb ewrent willen seyn!

Jhr dörft keinn harten stahl auf vnser bluth verheelen/

Jhr dörfet keiner tück'/ vns selber vns zustehlen/

Ein winckchen ist ein stich/ ein jeder blick ein hieb/

Ein jeder kuss ein schoß/ ein jeder lach ein dieb.

Lasst ab vnd thut gemach/ was wollt jhr uns viel plagen?

Wir seind ewr halbes hertz'/ vnd das wir recht dran sagen

So fragt die jungfraw braut: ob sie es nicht gerewt/

Daß sie herrn bräutigam zu trösten sich geschewt/

Der nu der liebe lohn mit vnzertheiltem hertzen

Für seine schweerigkeit viel frewd lust vnd schertzen

Recht zu geniessen hat. O glückseeliges paar/

Nu wird ewr hertze heil das vor zertheilet war!

Nu wird ewr beider leib ein leib von zweyen sinnen

Nu wird ewr beider sinn in einem leibe können

Der liebe lieblichkeit probieren/ vnd verstehn:

Wie sich ein liebes paar vereinet muss begehn/

Wie solch ein liebes zwey in liebe muss vereinen

Wie solch ein zweyfach ein sol zwey dreyduppelt scheinen/

Vnd bleiben dennoch eins/ bis solch ein süsses ein/

Durch sawre zweyerey wird drey-vier-duppelt seyn.

In nuptias, Dn. Danielis Freteri, Lactissimæque virginis Annæ Barberiæ:

 

Lumine purpureum grato reseravit Olympum

Ignicomus sponsis festa ad connubia Titan:

Iam faculam accendit Cythereæ Hymenæus ad aram,

Quam quatit, in gratos, ut surgat, pronubus, ignes:

Iam sinuat arcum, celeresque Cupido sagittas

Corripit, ut cœcum faciat crudescere vulnus.

Tu, mea quid cessas, Euterpe, Teutonis ore

Teutonicas differs quid demulcere puellas,

Teutonicè consueta loqui? quid? Teutone dignus

Teutonicus sermo est, Teuto quem mente probavit.

 


Deutsches Trochaicum

 

Dreymal hat die winterzeit

Das begrünte sommerkleid

Wald vnd gärten abgenommen/

Dreymal ist der früling kommen/

Dreymal hat die sommerlust/

Dreymal hat der frische must/

Dreymal dreyen Pierinnen

Frey gelassen jhren sinnen.

Bis das süsse vaterland/

Welches weit vnd breit bekant/

Vnsern bräutgam hat bewogen

Daß er wieder heim gezogen.

Bald darauff so wurd' er kranck/

Jhm war zeit vnd weile lang/

Jhm war beyde tranck vnd essen/

Gantz zu wieder/ gantz vergessen.

Auch der schlaff/ wie süß' er ist

Dem dir ohne sorgen rüstt

War jhm bitter vnd zu wieder/

Macht' jhn kräncker/ macht' jhn müder.

Wenn jhm denn die matte ruh

Zog-die müden augen-zu/

Must' er balde vor jhm sehen

Ein gespenste vor jhm stehen/

Ein gespenst' ein süsses thier

Ein gespenste/ daß jhm schier

Hätte durch sein' augen-kertze

Aus gebrennet seel' vnd hertze.

Solche träwme machten gar/

Daß er immer kräncker war/

Dacht' er dran/ so kont' er spüren

Daß jhn fror/ vnd in dem frieren/

Fühlt' er innerlichen brand/

Vnd was diesem ist verwandt:

Grossen durst vnd grossen schmertzen

Mattigkeit vnd angst im hertzen/

Neben häupt-vnd magen-pein.

Was mag diese kranckheit seyn?

Hat des wegen bald befohlen/

Daß man doch wolt' eilend holen

Einen doctor oder zween.

Welches also bald geschehn.

Er vermahnet/ er bat sehre/

Daß sie/ wenn es möglich währe/

Jhn zu retten/ thäten fleiß/

Denn jhm wäre trefflich heiß.

Aber/ wie es pflegt zu gehen/

Keiner konte recht ersehen/

Was jhm war/ vnd was für pein

Jhn möcht' angekommen seyn.

Kein Chymist/ auch nicht Galenus

Kan jhn retten ohne Venus/

Weder der Empedocles

Noch der weis' Hippocrates.

Jungfraw braut/ wenn jhr nur wollet/

Wie jhr könnt/ vnd wie jhr sollet/

Kan ewr heller augenschein/

Wol herr Freters cure seyn.

Ewrer äuglein Asteriten/

Ewrer äuglein Chrysolithen/

Ewre rosen-wängelein/

Ewr corallen-mündelein/

Ewre zierd' vnd ewre jugend/

Ewre zucht vnd ewre tugend

Machen/ wie sie jhn verwundt/

Euch vnd jhn gewiss gesundt.

Drumb/ herr bräutgam/ ohne sorgen/

Wartet nur auff nächsten morgen

Eh noch Phœbus auffgesteht/

Eh noch Phœbe schlaffen geht/

Eh die göldnen himmel-nothen

Durch des liechtes tages bothen

Werden abgeleschet seyn/

Eh noch Phœbus glantz vnd schein

Vnsern Horizont recht zieret

Ist her Freter schon curieret.

Auff hn. Henrich Petzwitzn/ vnd jungfr. Florentinen von der Linden hochzeit:

 

Deutsches Trochaicum:

 

Amor aus der Götter orden/

Ist nun auch ein gärtner worden/

Jhm gefällt/ als mir bewust/

Nichts so wol als garten lust.

Eine linde/ weiss ich eigen

Starck von stamm/ vnd grün' an zweigen

Ein lind' in vollem flor

Zeuht-er allen bäumen-vor.

Weil jhm aber vnter allen

Sonderlich ein zweig gefallen

Als häwt dieser schlimme gast

Ab/ denselben schönen ast.

Setzt ihn heut' in's bräutgams garten/

Der sol seiner fleissig warten

(Wie man pflegt/ vnd wie man soll

Daß ein zweig bekleibet wol)

Mit begiessen vnd mit düngen/

Als denn werd' es jhm gelingen/

Daß er linde Linden-blüt'

Innerhalben jahres sieht.

Darumb irren die bey weiten/

Die in diesen winterzeiten

Dörffen sagen ohne schew/

Daß es nicht gut pflantzen sey.

Andre bäwme sind verdorben/

Andre bäwme sind erstorben/

Andre bäwme zwingt der nord/

Dieser zweig grünt fort vnd fort.

Grünt vnd blühet in der jugend/

Blüht vnd grünet in der tugend/

Grünt vnd blüht ohn vnterscheid

Blüht vnd grünet allezeit

Eh die süsse lerche singet/

Eh die schwalbe 'n früling bringet/

Eh sich noch der vögel chor

Schwingt mit süssem thon empor/

Eh der saft vom West erreget

Recht in andre bäwme schläget/

Wird dis linden zweigelein

Etwas schon verblühet seyn.

Epigramma in easdem nuptias:

 

Ecce ferunt homines hodie, chorus atque deorum

Ex animo sponsis munera grata novis:

Iupiter Ambrosiam; Lenæus Nectaris haustum;

Divitias Pluton; ipse Cupido faces.

Sic Floræ florem sponso libandum Hymenæus

Offert; mellifluum doctus Apollo melos.

At vehemens sponso sudam negat Aeolus auram.

Iratus, Floram quod rapuit Zephyro.

Auf hn: Georg Flatawen vnd jungfraw Chatarinen von der Siepe hochzeit:

 

Rondeau

 

Der süssen liebe frucht durch zucht ist zu erlangen/

Vnd wird durch zucht gesucht. Wer wollust nach will hangen/

Der suchet/ was er findt/ vnd findet was er sucht/

Sein elend vnd verderb: wird gottloß vnd verrucht/

Vnd leschet nimmermehr sein dürftiges verlangen.

Drumb soll die jugend sich durch tugend vnterfangen

Zu schmecken diese frucht/ erbleichen schon die wangen/

Vnd fühlet hertz' vnd leib schon seiner kräffte flucht/ 

Nach süsser liebes frucht.

Weil denn/ herr bräutigam/ euch nie die böse sucht

Der wollust angesiegt/ welch' jhr mit ehr' vnd zucht

Noch täglichen bekriegt. So wartet ohne bangen

Nach dem drey dreymal-vier an siebnen ist vergangen/

(Was mancher nimmer findt/ ob er gleich immer sucht) 

Der süssen liebe frucht.

Lied Auff hn: Christoff Gottwaldes vnd jungfraw Susannen Bödkers hochzeit:

 

So frewe dich mit springen

Du wolgetröstes Hertz/

Reitz' an den mund zu singen

Zu lachen vnd zu schertz.

Dein leben hat verbunden

Dir alle liebes-wunden/

Nu lindert sich dein schmertz.

Uon euch wurd' ich betrübet/

Von euch werd' erfrewt/

Von euch werd' ich erfrewt/

Von euch werd' ich ernewt/

Ohn' euch/ jhr edler reben/

Ohn' euch kan ich nicht leben/

Die jhr mein leben seyd.

So lohnet trewe liebe

So lohnet liebe trew/

Lass sehn mein hertz'/ vnd übe/

Was rechte liebe sey.

Recht lieben kömmt von oben/

Recht lieben ist zu loben/

Recht lieben ist dir frey.

Ach was mag in euch schweben/

Jhr hellen äugtlein/

Für tugend krafft vnd leben?

Du rosen-mündelein/

Kan doch dein lieblich sprechen

Erquicken vnd entbrechen

Ein hertz'/ in todes-pein.

Nicht anders war mein hertze/

Als hätt' 's den tod geschmäckt/

Es war mit forcht vnd schmertze

Begraben vnd bedeckt/

Nun aber jhr/ mein leben/

Jhm geist vnd krafft gegeben

Habt jhr 's vom tod' erweckt.

Nu mögen wol für allen

Nepenth vnd edelstein

Die rohten mund-corallen

Für trawren kräfftig seyn?

Das hab 'ich schon gespüret/

Vnd an euch wol probieret

Corallen-mündelein.

Ach jhr meins leben leben/

Meins hertzens hertz' vnd geist/

Jhr könnet athem geben

Wenn lebens-fadem reisst/

Wenn hertz' vnd augen brechen

Gebt jhr mit blossem sprechen

Das leben liecht vnd geist.

Auff hn. Christoff Vlrichs vnd fraw Elisabeth Wincklers hochzeit:

 

1.

Der ehstand ist der beste stand/

Und dessen band ein vestes band/

Damit man bindt auf erden/

Darumb auch in der gantzen welt/

Ein stand der Gotte mehr gefällt/

Nicht mag gefunden werden.

 

2.

Zwar auch der stand der geistlichkeit/

Der stand der lieben Obrigkeit

Sein billich hoch zuachten/

Weil jener vnser seelen nützt/

Vnd dieser vnser gut beschützt

Welchs billich zu betrachten.

 

3.

Doch/ weil der wehrstand nicht besteht/

Der lehrstand nicht von statten geht/

Wo nicht der neerstand mehret

Die (welch' in jhrer jungen zeit

Durch tugend werden vorbereitt)

Der lehr vnd wehrstandt ehret.

 

4.

Als wird ja billich dieser stand

Als eine quelle/ wie bekant/

Den andern vorgezogen/

Die jhr nu diesen stand veracht/

Vnd was ich sag' in grund veracht

Ey/ sprecht: es sey erlogen.

 

5.

Was deucht euch/ keuft wol gut vnd geld

Auch etwas in der gantzen welt/

Das dieser sey zu gleichen/

Die man mehr als sich selber liebt/

Die nur erfrewt/ vnd nicht betrübt/

Die nicht kan von vns weichen.

 

6.

Auf die man alle frewde bawt/

Der man seinn leib vnd gut vertrawt

Vnd der man kühnlich klaget

Was einem übels wiederfährt/

Was einem hie vnd da versehrt/

Was einn im hertzen naget.

 

7.

Sie tröstet uns/ sie steht vns bey/

Sie lässt vns nicht/ sie ist vns trew/

Es laufe/ wie es wolle.

Wenn vnser klagen niemand hört/

Wenn jeder uns den rücken keert/

Fragt sie doch/ was sie solle.

 

8.

Sie isst mit vns/ sie steht bey vns/

Sie drinckt mit vns/ sie geht mit vns/

Sie geht mit vns zu bette/

Man neyet sich/ man küsst/ man hertzt/

Man frewet sich/ man rüstt/ man schertzt

Man schläffet in die wette.

 

9.

Geht 's vns den wol/ sie frewet sich/

Gehts aber schlimm/ sie schewet sich/

Vnd weiss sich fein zu schicken/

Ist vns was lieb/ das läst sie nicht/

Ist vns was leid/ das thut sie nicht

Vnd hält vns offt den rücken.

 

10.

Herr bräutigam/ drümb preis' ich euch/

Vnd jhr fraw braut/ drumb weis' ich euch/

Daß jhr es wol getroffen/

In dem jhr beyde nun erlangt/

Wo nach euch bangend hat verlangt/

Ewr glücke steht euch offen.

 

11.

Vnd bringt jhr ewre jugend nu

Mit süsser frewd' vnd tugend zu/

So wartet Amors regens/

Erwartet/ als man euch erwartt/

(Dies ist der liebe wunsch vnd arth)

Erwartet Gottes segens.

 

12.

Den wünsch' ich euch zu dieser stund'/

In ewren stand' aus hertzen grund'

Er woll' euch benedeyen/

Daß jhr euch ewrer jugend-blum'/

Jhm nur zu lob/ vnd euch zu ruhm/

Im alter möget frewen.

Auff des wol edlen Herrn Andreæ Frantz von Perß/ vnd jungfraw Elisabeth Rennen hochzeit:

 

Ehr' ist aller tugend sold/

Tugend macht die liebe holdt!

Wornach die tumme welt mit blindem eyfer trachtet/

Es sey auch was woll'/ ist billich nichts geachtet/

Bey dem/ der tugend mehr als gold achtt seinen sold.

Ein edeles gemüth ist nur der tugend holdt.

Wer dieser zugethan/ der wird gewiß vor allen/

Der liebesten/ die nur die tugend liebt/ gefallen.

Wie denn herr bräutigam/ vnd euch/ o jungfraw braut/

Die tugend nur allein zusammen hat vertrawt.

Denn ob gleich/ jungfraw braut/ der schönheit thewre gaben

Euch Hebe hat verehrt/ darumb euch lieb zu haben

Ein jeder würdig achtt/ hat doch (wie auch geschehn.)

Ewr thewrer schatz auff nichts/ als tugend/ wollen sehn.

Dieweil er zu euch bringt/ wo mancher sehr nach angelt/

Was sich wol mancher rühmt/ vnd dennoch vielen mangelt:

Die kriegsgeübte faust/ den adelichen stamm/

Den mannheit stets begleitt/ vnd der von tugend kam/

Den vngebrochnen muth/ die ritterliche thaten/

Die wolverdiente gonst viel hoher potentaten/

Den vnsterblichen ruhm/ den lebendigen preiß/

Den nur die tugend gibt/ durch vnverdroßnen schweiß.

Darumb auch Fama schon seinn edlen nahmen führet/

Wo Hercules die schaar der göldnen sterne zieret.

Drumb Musa halt gemach/ ein held zu preisen recht/

Ist dein verß was zu ring'/ vnnd auch dein styl zu schlecht.

Die (welchen alle welt nun willig scheint zu weichen/

Weil jhn/ was macht betrift/ fast nichts ist zuvergleichen)

Die beiden adeler/ (vor den deß Mones macht/

Wie groß sie auch sonst ist/ gar groß nicht wird geachtt)

Die mögen seinen ruhm auff Phœbi göldnen wagen/

Wie er denn hat verdient/ biß ans gestirne tragen/

Die Pallas rühme selbst dies' jhren trewen sohn/

Vnd ziere seinen schlaaf mit einer lorbeerkron'/

Als nun die Venus thut. In dem sie von myrreten

Jhm einen kranz verehrt. Die lieblichen poëten/

Nach dem jhn Venus schenckt von jhrer gonst vnd lust/

Thun was in jhrer macht/ so viel jhn ist bewusst/

Vnd wünschen alle das/ was einen held bezeuget/

Was einen held erquickt/ was einen held erfrewet/

Das was ein kriegsmann wünscht/ vndd was einn ehmann ziert/

Dadurch ein ehmann wird ein kriegesmann gespürt.

Auf herrn Johann Wedemeyers vnnd jungfraw Susannen Barbierin hochzeit:

 

Græcia, quam Græcè docuit, Latiumque;



 Sapphûn loqui Poëtriam: Et quam Teutonicè docui te psallere Teuto Latinè

 Tuumque, sponse, Lilium:

 Hanc, tibi quò tenerô pulsat bene pollice chordas,

 Serena fronte suscipe.

 

Deutsches Sapphicum:

 

Lustige Sappho/ lass die säiten klingen/

Edele Musen/ fanget an zusingen/

Liebliche nymphen/ schicket euch zuspringen/ 

tantzen vnd schertzen.

 

Schmücket euch zierlich heut' an diesem tage/

Windet euch kräntze/ schließet alle klage/

Machet euch frölich/ denckt an keine plage/ 

Leiden vnd schmerzen.

 

Denn jhr geliebet/ denn jhr habt gelehret/

Denn jhr geehret/ denn jhr habt geehret/

Diesen hat Amor wunderlich verseeret. 

Mit einer kertzen.

 

Mit einer kertzen vnd mit einem pfeile/

Nicht ohne schmertzen/ doch in schwinder eile/

Must er auß schertzen für die lange weile 

Lieben vnd hertzen.

 

Zwar ohne narben/ doch nicht ohne schmertzen

Spaltet dein bogen vngetrente hertzen/

Welche dich/ Amor/ deine pfeil' vnd kertzen 

Halten für schertzen.

 

Seyn es nicht schwencke/ seyn mir das nicht bossen/

Seyn es nicht rencke/ einer wird geschossen

Mitten ins hertze/ bleibt doch vnverdrossen 

Sich zu verwunden.

 

Seltsame waffen/ wunder schneid' vnd spitze/

Seltsames brennen/ wunderfewr vnd hitze!

Seltsame pfeile/ wunderlicher schütze! 

Seltsame wunden!

 

Hilffe Vultejus/ vnd Justinianus/

Bartolus/ Baldus oder Vlpianus/

Curius/ Cæsar/ Tacitus/ Thuanus/ 

Cicero/ Cato/

 

Flaccus/ Homerus/ Gellius/ Cratinus/

Maro/ Plutarchus/ Plinius/ Justinus/

Livius/ Florus/ Seneca/ Solinus 

Bias vnd Plato.

 

Wenn dieser leute hochberühmte schriften

Einiges mittel wieder den vergiften

Veneris abschoß wüsten anzustiften/ 

Dem zu entgehen/

 

Würd' vnser bräutigam keine schmertzen klagen/

Noch vnabläßlich nach dem artzte fragen/

Jhn würde freylich keine wunde plagen/ 

Wie wir denn sehen.

 

Wüste der Adler aller welt gelehrten

Rath zu den sachen/ wären/ die jhn ehrten.

Gegen den Amor/ als gar wol bewehrten 

Sicher vnd fahrloß.

 

Aber je schöner/ weiser vnd gelehrter/

Frischer vnd stärcker wir seyn vnd bewehrter/

Desto geschwinder/ schlimmer vnd verkehrter/ 

Macht er vns wahrloß.

 

Drümb jhr berühmter spiegel vieler tugend/

Kühlende Lilge/ blum' vnd preiß der jugend/

Welche zu preisen sich mein verß nicht fugend/ 

Hat vnterwunden.

 

Andere Venus/ vierde holdgöttinne/

Edeles wohnhauß für die seel' vnd sinne/

Des der euch liebet/ o jhr meisterinne/ 

Sehet die wunden/

 

Welche Cupid' hat vngewarnter sachen/

Kraft ewrer tugend/ ewrer red' vnd lachen/

Ewrem geliebten tückisch dörfen machen/ 

Ohne verbunden.

 

Bindet jhn sanfte pfleget seiner wunden/

Welch' er gefährlich/ wegen ewr empfunden

Dencket/ daß ohn' euch niemand wird gefunden 

Jhn zu genesen.

 

Dencket/ jhr vrsach' alle seiner wunden/

(Welche von euch nur wollen seyn verbunden)

Daß euch zu ärtztin Gott zu guter stunden 

Jhm hab' erlesen.

In nuptias Dni Raphaëlis Knopfii, honestissimæque; fœminæ Brigittæ Grawrocks:

 

Si Venerem matrem volucrî vexare sagitta

Non dubitavit Amor; si deus ipse deos:

Si mollis frangit duri fera pectora Martis

Aliger, & mollit ferrea tela virûm:

Herculis invisam clavam si ridet amantis

Invictasque manûs mollia fila docet:

Si puer indomitum domitat genus omne ferarum:

Si quicquid spirat cogit amare Venus.

Quid facient homines? quid docta càterva sophorum?

Quid calami? cedunt si tibiferra, Venus?

Quid mirum; sponsus si cedit Cypridis armis,

Si calamus telis, parve Cupido, tuis?

Quin potiùs doctæ, qui myrtea serta Coronæ

Denegat, haut novit, quàm sit amare bonum.

Auf hn: M. Friederich Schenings vnnd jungfraw Annen Jansens hochzeit:

 

Stroph. 1.

 

Konst-geübte Pierinnen/

Die jhr liebet deutsche tracht/

Vnd der edlen sprachen pracht:

Gonst-beliebte hold göttinnen

Die jhr edlen tugend-ruhm/

Vnd der zarten jugend-blum

Ehrlich lehret liebgewinnen/

Heget einen frewden tantz/

Windet einen myrtenkrantz/

Dem/ den jhr mit konst laurieren

Soltet/ für eim andern ziehren.

 

Antistroph. 1.

 

Billich werden Phoebus-haben

Für Plutonis pracht vnd gut

Vnd für Martis trotzen muth

Hochgerühmet vnd erhaben:

Billich wird der tugend-ruhm/

Billich wird der tugend-blum/

Vnd die zarten liebe gaben/

Welche nähst der konst allein

In der eh das beste seyn/

Andern dingen vorgezogen/

Wenn man alles wol erwogen.

 

Epodos 1.

 

Doch ist die schönheit donst vnd wind/

Wo man nicht gute könste findt/

Mit gottes forcht vermehlet/

Wer ohne die nach könsten trachtt/

Vnd achtet nur auff schönheit-pracht/

Der hat gar weit gefehlet/

 

Stroph. 2.

 

Darumb edle Pierinnen/

Preiset vnsern bräutigam

Preiset seinen traubenstamm/

Eine von den holdgöttinnen.

Denn jhr tewrer tugend-ruhm

Vnd der zarten jugend-blum'

Hat sie heissen liebgewinnen/

Den/ der Gottesforcht beliebt/

Den/der sich in tugend übt

Den/ den jhr mit konst-laurieren

Soltet für eim andern zieren.

 

Antistroph. 2.

 

Wünschet beiden Gottes segen/

Wünschet beiden fried' vnd ruh.

Wünschet jhnen noch dazu/

Alles/ was zu wünschen pflegen

Die mit ehren vnd mit ruhm

Brechen-ab die jugend-blum'

Hoffend' auf einn Venus-regen:

Gönnet jhnen diese lust/

Die nur denen ist bewust/

Welchen Gottesforcht erwogen/

Wird der wollust vorgezogen.

 

Epodos 2.

 

Herr bräutigam hat nicht gefehlt

Die schönheit ist mit konst vermählt/

Die jugend mit der tugend/

Die Gottesforcht mit redlichkeit/

Die liebe mit der freundlichkeit/

Die tugend mit der jugend.

Auff hn: Heinrich Nansen vnd jungfraw Gerdrut Simons hochzeit:

 

Andre mögen disputieren/

Andre mögen embsig seyn/

Wo der süssen liebe pein

Herrühr'/ artig auß zu spüren/

Andre mögen schönheit preisen/

Andre guter sitten zier/

Andre mögen/ da vnd hier

Süsser holdschafft ursprung weisen.

Mir hat erst der Venus-knabe

Guten vnterricht ertheilt/

Wo das/ das durch wunden heilt/

Seinen rechten vrsprung habe.

Solches besser zuverstehen

Muss man vor/ ohn' argen schein/

Dessen vnterrichtet seyn/

Was vns menschen sey geschehen.

Anfangs war der mensch an gaben

Vnd von leib' ein starckes thier/

Hatte dess fast alles vier/

Was wir jtzt nur zweymal haben.

Jeder mensche/ wil man sagen/

War erst beyderley geschlechts/

Zweymal linck vnd zweymal rechts/

Wuste nicht von liebe plagen:

Jeder hatte zwey paar beine/

Zwey paar arm' ohn' allen schertz/

Zweene köpff' vnd nur ein hertz'

Jeder war sein lieb alleine.

Solche waren auch die riesen/

Darumb waren sie so starck/

Stoltz vnd frevel/ frech vnd arg/

Wie sie es denn wol bewiesen.

Denn/ wer hat nur nicht gelesen

Von der riesen vber-muth/

Wie das frech' vnd stoltze blut

Himmel-stürmisch sey gewesen.

Wie sie berge/ stein' vnd klüfte/

Trotzend' auff die leibes-macht/

Die sie hatten vnbedacht

Abgeschossen durch die lüffte.

Wie auch ließ/ dem zu begegnen

Der berühmte Donner-gott

(Den sie hielten für ein spott)

Auff sie blitz vnd donner regnen.

Also wurden sie gespalten

Durch des Jovis donnerkeul/

Der damals/ in schwinder eil/

Wieder sie das feld behalten.

Von der zeit an wie wir wissen/

Muss der mensch/ nicht ohne pein/

Von jhm selbst getrennet seyn/

Als ein thier mit zweyen füssen

Von der zeit an muss er fühlen/

(Welchs jhm vormals vnbekant)

Venus fewr vnd Amors brand

Vngelescht vnd ohne kühlen.

Bis er endlich wiederfindet

Sein verlornes andertheil/

Welches jhn denn machet heil

Wenn er sich mit jhm verbindet.

Von der zeit an/ sucht von hertzen

Jederman sein hertzen-theil

Welchs jhm Jovis donner-keul

Abgedrungen hat mit schmertzen.

Dieses suchen heisst man lieben/

Dieses suchen ist das fewr/

Damit Venus-abentewr

Vns so sehre kan betrüben.

Hieraus habet jhr vernommen

Wo der kalte liebe-brandt

(Manchen/ mehr als gut/ bekant)

Sey zum ersten hergekommen.

Drumb/ gesellen/ lasst ewr bochen/

Wieder den/ den niemand bocht/

Der die riesen hat vermocht/

Vnd sich hat an jhn gerochen.

Daß er euch nicht vnversehen

Spalte noch einmahl entzwey

Vnd jhr nachmals ohne schew

Müsst auff einem beine gehen.

Denckt viel mehr/ vnd das noch heute/

Was euch mangle noch zur zeit/

Was euch schad'/ vnd daß jhr seyd

Recht-betrübte halbe leute.

Sucht darumb/ was euch erfrewt/

Ewre helft'/ ewr einig all/

Ewr halb hertz'/ ewr allzumahl/

Das euch gantz macht vnd ernewet.

Dessen wird euch recht vnd eben

Dismal vnser bräutigam

Vnd sein süsser traubenstamm

Löblich ein exempel geben:

Sie seind heut in diesem orden/

(Der von Gott selbst ist gestifft

Vnd nicht wenig vbertrifft

Andre stände) gantz geworden/

Den ich auch von gantzen hertzen

Wünsche/ was sie gantz erhält/

Vnd jhn beiden wolgefällt/

Nemlich/ stete liebe-kertzen.

Auch hieneben Gottes segen/

Reichen friede/ frewd vnd ruh/

Letzlich aber noch dazu

Manchen fruchtbarn Venus-regen.

Auff hn. Michael Widers vnd fraw Annen Proiten hochzeit:

 

Wie/ wenn die sonn in'n Wider trit/

Vnd bringet vns den lentzen mit/

Die zeit/ die vns erfrewet/

So kömmet laub vnd graß herfür

Vnd macht vns auff der liebe thür

Die alle ding' ernewet.

Also/ viel-tugendsame braut

Werdt jhr nu wieder-anvertrawt

Als eine klare sonne/

Dem Wider/ der ewr früling ist/

Der ohn' euch seiner selbst vergisst/

Jhr seine frewd vnd wonne.

Das macht die süsse liebe nur/

Die amm' vnd mutter der natur/

Die vrsach' aller sachen/

Die noch/ so lang' es jhr gefällt/

Den grossen baw/ die welt erhält

Für jhrem fall' vnd krachen.

Denn/ allem was die schöne welt/

In jhren armen in sich hält/

Als gluth/ fluth/ lufft vnd erde/

Vnd allem/ was daraus gemacht/

Ist liebes samen bey gebracht/

Damit's erhalten werde.

Man siehet/ wie das blawe rund

Thut gleichsam seine liebe kund

(Nicht ohne frucht) der erden/

Die göldne sonne leyht jhr haar

Dem silber-mone/ das er klar

Vnd liechte möge werden.

Die sterne schmücken auß die nacht/

Die Iris ist darauff bedacht/

Wie sie mit jhrem regen

Der Ceres könne nütze seyn/

Die Ceres bringet gersten ein/

Des Bachi durst zu legen.

Der Zephyrus/ der wird auch nu

Der Floren lieblich sprechen-zu/

Vnd kleiden seine docke/

Vor grosser lieb' in grün in gehl/

In weiss/ in roth/ ohn' allen fehl/

Mit einem bunten rocke.

Die leichten vögel in der höh'

Vnd alles was die weite see

In sich begreifft/ muss lieben:

Man sieht wol/ daß der erdenkreiß

Fast nicht ein thier trägt/ daß nicht weiss/

Von lieb' vnd lieben üben.

Das macht die liebe die an itzt

Herr bräutigam euch hat erhitzt/

Vnd euch so weit getrieben/

Das jhr durch solches angetrieb/

Ewr ander Ich/ ewr süsses lieb/

Von hertzen müsset lieben.

Jhr müsset jhr/ vnd sie muss euch/

In gleicher liebe werden gleich/

Eins muss dem andern gleichen/

Denn/ kann auch eines/ wie es soll/

Dem andern/ als denn recht vnd wol/

In bilgen sachen weichen.

Wolan/ herr Wider frewet euch/

Ewr edle sonn' ernewet euch

Durch jhre krafft vnd tugend/

Sie bringet euch viel frewd vnd ruh/

Sie wendt-euch Gottes segen-zu/

Im früling' ewrer jugend.

Ewr früling kömmet nun herzu/

Mit lieb' vnd lust/ mit frewd' vnd ruh/

Mit fruchtbarkeit vnd wonne.

Ewr früling kömmt/ bekennt ein jeder/

Die sonne tritt heutt' in den Wider

Der Wider in die sonne.

Auff hn. Johann Glöckern vnd fraw Hedwigen Bartuns hochzeit:

 

Wiewol die rühmens werth/ vund nimmermehr zu schänden/

Die rühmlich gut vnd bluth für hert vnnd altar spenden

Vnd sehn des todes schwerth mit helden augen an/

Weil man nicht rühmlicher denn also sterben kan.

Noch dennoch gleub' ich nicht/ daß schwerther/ spieße/ lantzen/

Cartaunen/ kraut vnd loth/ musquetten/ harnisch/ schantzen/

Frost/ hitze/ hunger/ durst/ gefahr/ angst/ schwerth vnnd bluth

Als lieben besser sey/ vnd das/ was liebe thut.

Wer das gleubt/ dessen hirn ist voller wust vnd eises

Des dicken vnverstands/ also das wenig weises

Darinnen lawlicht ist/ das solchen vnverstand

Könn' endlich dawen auf/ vnd machen jhm bekant:

Sein fussen ohne stab/ mit finsternis vmbgeben/

Sein tappen ohne liecht/ sein leben ohne leben.

Wer so gesinnet ist/ der weiss vnd siehet nicht/

Was liebe thut/ vnd böser krieg verricht.

Die lieb' hat Gott gestifft/ vnd bösen krieg der teufel/

Drümb bleibet waare lieb'/ vnd krieg fällt oft in zweifel.

Die liebe bawet auf/ der grimme krieg reisst ein:

Die lieb' ist voller lust/ vnd krieg ist voller pein:

Die liebe lehrt vnd mehrt/ die liebe neert vnd weeret:

Der krieg verseert vnd lärt/ der krieg verstört vnd zeeret.

Die liebe stiftet frewd' vnd krieg nur angst vnd noth:

Die liebe theilet aus das leben; krieg den todt.

Die liebe so vermehlt wird mit dem fried'/ ernewet/

Die alte freye trew/ die Mars gleich wie verschneyet

Mit waffen noch bedeckt: die liebe machet reich/

Der krieg macht reiche leut' in eil dem ärmsten gleich.

Die lieb' ist allen lieb/ die lieb' ist allen freundlich/

Im gegentheil der krieg verboost/ verhasst vnd feindlich:

Die liebe stirbet nicht/ da/ wie bekant/ der krieg/

Ertheilt gesundem leib' oft schnellen tod für sieg.

Drumb/ wer ja kriegen wil/ der muss mit liebe kriegen

Vnd wer recht lieben wil/ der lasse sich genügen/

Wenn er mit kriegen liebt/ vnd in der liebe kriegt/

Wenn er mit lust-verlust vnd mit erliegen siegt.

Was deucht euch nun hievon/ jhr liebliches geschlechte/

Jungfräwlein/ ich mein' euch/ verfecht' ich auch mit rechte

Die süßigkeit der lieb'/ vnd jhre sanfte ruh'/

Vnd was dazu gehört? Gefällt euch was ich thue/

So windet doch ein mahl ein kräntzlein von Myrteten

Für eine lorbeerkron' vnd schmücket den Poëten

Weil er ewr lob vermeert/ vnd machet/ wie jhr könnt.

Das man euch übers jahr auch in dem stande findt/

In den dis süße paar sich itzund hat begeben.

Es ist kein besser stand es ist kein besser leben/

Vnd gläubet jhr mir nicht/ so fraget nur die braut/

Ich wett'/ es ist also/ drumb rufet überlaut:

Wolan glückseelig paar/ mit segen übergossen/

Jhr/ deren ehlichs band im himmel ist geschlossen/

Lebt lange zeit in lieb' in fried' in frewd' in ruh/

Vnd bringet ewre zeit in ehr vnd tugend zu.

Auf herrn. Isaac Spierings Kön: May: in Schweden etc. Licentmeister/ vnnd jungfraw Catharinen Bilgramms hochzeit:

 

Sonnet:

 

Wie nun/ herr bräutigam/ seyd jhr Catholisch worden/

In dem's nu wieder göst? das hoffen wir ja nicht

Weil auch Religion vns jederzeit verpflichtt.

Seyd jhr denn noch/ wie vor/ wie kommt jhr denn in'n orden

Der sichern bilgramschafft/ die sich für keinem morden

In jhrer andacht förchtt? Ist denn ewr weg gericht

Dahin/ wo Hymens-volck mit Venus sich bespricht/

Wie suchet jhr denn nun jhr Cypern hier im Norden?

Jhr findet/ was jhr sucht/ jhr suchet/ was jhr findet/

Ewr Cypern ist alhier: der göttin/ die jhr ehrt/

Gefällt ewr' andacht wol: Ewr bitten ist erhört

Drümb opffert ewr gelübd'. Jhr süsses volck das windet

Von grünem myrten-kraut euch einen schönen krantz

Vnd jhrer nymphen chor hegt einen frewden-tantz.

Ein anders auff der braut namen/ Catharina/welcher zu deutsch Reine/ lautet:

 

Trochaicum:

 

Gleich wie fewr im pulver lebet/

Vnd im zunder veste klebet:

Also hafftet/ jederzeit/

Reine lieb an reinigkeit.

Dessen kan vns/ recht vnd eben/

Dieses paar ein beyspiel geben/

Dieses paar; das allezeit

Liebet zucht vnd reinikeit.

Reinikeit/ du werthe tugend/

Reinikeit/ du preis der jugend/

Reinikeit/ du jungfraw-pracht/

Reinikeit/ du liebes-macht/

Reinikeit/ du sitten-mutter/

Reinikeit/ du ehren-futter/

Reinikeit/ du frawenzier/

Reinikeit/ du hold-gebür/

Reinikeit/ du freundschafft-amme/

Reinikeit/ du liebes-flamme/

Reinikeit/ du tugend-kost/

Reinikeit/ du laster-rost/

Reinikeit/ du schmuck der Esther/

Reinikeit/ du schönheit-schwester/

Reinikeit/ du augentrost/

Reinikeit/ du sommerost/

Reinikeit/ dich muss man preisen/

Dich vnd die dich kan beweisen

Beid' im namen vnd der that/

Die dich ehret früh vnd spat:

Deiner hat sich/ wie wir wissen/

Höchstes fleisses wol beflissen

Vnsre tugendreiche braut/

Derer name reine lautt.

Rein; in liebe/ rein; in trewen/

Rein; im reden/ rein; im schweigen/

Rein; in süsser freundlichkeit/

Rein vnd sauber allezeit.

Rein; in arbeit/ rein in feyren/

Rein; im waschen vnd im scheuren/

Rein; im wircken/ rein im nähn/

Rein; im sitzen stehn vnd gehn.

Rein; im kochen/ rein im essen/

Rein; im drincken vnvergessen/

Rein; im haus' vnd für der thür

Rein vnd sauber da vnd hier.

Rein; zu tische/ rein zu bette/

Rein mit andern in die wette/

Rein; zur frewde/ rein; zu leid/

Rein; für leuten vnd beseit.

Reiner augen/ reiner ohren/

Reiner zungen/ vud bevoren

Reines hertzens/ rein vnd klar/

Rein vnd sauber gantz vnd gar.

Reiner lippen/ reiner keelen/

Reines leibes/ reiner seelen/

Reines namens/ wie bewust

Rein vnd schön; nach allerlust/

Reiner füsse/ reiner hände/

Rein; von anfang bis zu ende/

Rein vnd sauber als Crystall/

Rein vnd sauber vberall.

Weil jhr denn/ herr bräutgam habet/

Die mit reinigkeit begabet/

Vnd mit vieler tugend prangt/

Von dem reinen Gott erlangt/

Wünsch' ich euch aus reinem hertzen/

Durch das reine liebe-schertzen/

Was der reinen liebes-lust

Nur in tugend ist bewust.

 

Folgen andere schertz- vnd frewden gedichte neben etlichen vberschriften vnd erstlich etliche bindebriflein

 

Auf seines herrn schwagers Johannis Georgen Moeresii namens tag:

Multos multa ligant: celerî venus alma sagittâ

Conjungit duro mollia colla jugo:

Dulcia vina ligant, faciunt qui sacra Lyæo

Grata: viget dulci bellica turba mero:

Sunt, quos fœdus idem; sunt, quos honor omnibus idem

Conjungit; sunt quos indubitata fides:

Docta Minerva alios; alios Caducifer ales

Consociat; sunt, quos Martia ferra juvant.

Hos lepidi mores capiunt; hos læta juventus:

Nos mutûs jungit sanguine sanctus amor.

 

Sonnet:

 

Könt' ich/ herr schwager/ nur itzt in der eile finden/

Welchs ich von hertzen such'/ ein recht demanten-band/

Ein band von solchem werth/ das ewre werthe hand

An mein getrewes hertz' aufs beste könte binden

Ich vnterließ' es nicht. Ein ander mag jhm winden

Ein bändlein/ wie er wil/ nach seinem sinn' vnd tandt/

Mein bindeband muss seyn ein rechtes freundschafft-pfand/

Wer solch ein band nicht hat/ der bleibe nur dahinden.

Die zeiten seind sonst los'/ ist gleich des bindens viel/

Der bande noch vielmehr/ der binder gar kein ziel/

Der bindet nur zum schein/ vnd dieser nur zum schertzen

Der suchet durch sein band jhm vnverdiente gonst/

Ein ander sucht vnd findt geschminckter freundschaft-donst/

So binde/ wer da wil/ ich binde mit dem hertzen.

Ein ander bindebriflein:

 

Euterpe schicke dich/ du solt den nähsten morgen

Beweisen deine konst mit singen vnd mit spiel/

Lass alle dein gedicht' in frewden ohne sorgen

Erklingen überall'. Ach was verzeuchstu viel?

Ich weiss mich selber nicht für großer frewd' vnd wonne/

Nach dem dis hohe fest gekommen ist einmahl.

Solch fest/ solch frewdenfest/ an welchem mon vnd sonne

Erneweren jhr liecht hoch an Junonis saal.

Auf das der schöne nam' Elisabetha bliebe

Durch sie/ wie vor/ geehrt. Ach Amor sey bereit/

Bring alle reitschaft mit/ damit ein band der liebe

Ich eilend fertige/ das fordert diese zeit.

Eh die ein ander bindt von der ich bin gebunden

Calliope trit her/ vnd halt die zarte hand.

Terpsichore greif zu. Die hände seind gewunden/

Thalia knöpfe du zusammen dieses band

Hätt' ich Cupido nur (es solte mir wol glücken)

Von deiner sehnen was/ es solte vester seyn.

Ach Amor binde du mit deinen süssen stricken

So hält es wie es soll Das wird das beste seyn.

Noch ein anders:

 

Nun hat der silber-mon den rundenklooß der erden

Zwölf mahl/ in jahres frist/ mit newgespanten pferden.

Vmbfahren/ vnd zwölf mahl/ hat er die trübe nacht

Mit vollem angesicht' erleuchtend' angelacht.

Bis endlich nun einmahl der edle tag ist kommen/

Der lang-gewünschte tag/ an dem/ als ich vernommen/

Euch/ schönes jungfräwlein/ zu binden ist vergunt/

Des frewet sich mein geist/ des lachet itzt mein mund.

Weil ich den/ schönes bild/ euch gerne wolte binden/

Vnd leider dieses mahl kein ander band kan finden.

Das ewer würdig ist/ als bind' ich/ wie ich kan/

Mit diesem bändlein euch an ewren namen an.

Bindebrief an seine jungfr. Braut:

 

Wiewol mein hertz' in der/ die ich von hertzen liebe/

Vmb die ich mich erfrew'/ vmb die ich mich betrübe

Also verknöpfet ist/ das todt vnd todes pein

Den knoten auf zu thun schier wird zu wenig seyn.

Noch gleichwol hab' ich mich zu binden vnterwunden

Die/ welche schon von mir/ vnd von der ich gebunden/

Doch nicht auf solche weis'/ als wolt itzt mancher pflegt

Der 's liebeband in brief vnd nichts ins hertze legt.

Solch binden taug nicht viel/ vnd hat doch viel vexieret

Wie manches frommes hertz wird so auf's eiß geführet

Vnd oftmals gantz vnd gar in noth vnd tod gebracht

Solch loses binden hat der böse geist erdacht.

Das binden lob' ich nur/ wenn Gott die hertzen beuget

Durch rein' vnd trewe lieb'/ vnd die zusammen neiget

Das ist ein vestes band/ wenn liebe lieb' enttzundt/

Wenn liebe liebe sucht/ wenn liebe liebe findt.

Wenn liebe lieb' erweckt/ wenn liebe lieb' erneeret

Wenn liebe lieb' erhält/ wenn liebe liebe mehret/

Wenn liebe liebe bindt! dis band/ wer darauf acht/

Hat oft dem blinden glücke 's meßer stumpf gemacht.

Dis ist das starcke band/ damit vns Gott gebunden/

Dis band/ welchs ich vnd jhr (mein einig all') empfunden

Vnd daran mir benügt! dis zarte band allein/

Mein süsser hertzentrost/ wil vngelöset seyn!

In dessen vnderpfand' vnd liebebandes zeichen/

Wird euch mein schlechter brief ein schlechtes bändlein-reichen/

Hiemit gehabt euch wol/ mein tewrer schatz allein/

Vnd lasst den binder vest in euch verbunden seyn.

Ein lied auf seiner obgedachten jungfraw Braut Susannen Nuberin namen/ auf die weise der Avignone:

 

Sol ich denn nu sterben

Ererben/

Vnd in der liebe verderben/

Der puls lässt nach/

Vnd schlägt gemach/

Mein gantzer leib ist matt vnd schwach/

Mein leben

Wird/ eben

Als laub

Vnd staub/

Dem wind' ein raub/

Vnd kömmet noch

Ans todes joch

Das macht die liebe/ dencket doch?

Und wolt' ich mich wehren/

So mehren

Sich meine noth vnd beschweeren

Mein geist verweht/

Mein muth vergeht/

Mein sinnen-vrwerck stille steht/

Mein dencken

Ist kräncken/

Mein hertz

Für schmertz

Sinckt niederwertz/

Mit angst erfüllt/

Mit forcht gestillt/

Das macht ein schönes engelbild.

Solch bild mir im hertzen

Viel schmertzen.

Vnd angst erregt/ ohne schertzen

Wo ich hin geh/

Wo ich hin seh/

Wo ich tieff in gedancken steh/

Da stehet/

Da gehet/

Da strahlt

Gemahlt/

Mein auffenthalt/

Mein hertzengrund/

Mein rosemund/

Mein sonnenglantz so mich verwundt.

Ach dörfft' ich jhr sagen

Vnd klagen/

Was mir gebricht/ ich wils wagen:

Ich bin verwundt

Corallen-mund/

Durch euch/ wer macht mich nun gesund/

Ewr augen

Aussaugen

Mein hertz'

In schmertz'

Als wie der Mertz

Verzeert den schnee

Noch wird mir weh/

Wenn ich euch/ liebstes lieb/ nicht seh.

Nu wird ja gesunden/

Für wunden/

Wo mit sie werden verbunden/

Auch wird für brand

Kräfftig erkant

Die weisse lilge wol benannt/

Nun bin ich/

Besinn' ich

Mich recht

Und schlecht/

Ein schwacher knecht/

Ist denn für mich/

Mein ander Ich/

Kein artzeney/ ich bitte dich.

Noch werd' ich mich eigen

Erfrewen/

Vnd wie der Phoenix vernewen/

Wenn meine gonst/

Vnd hertzen brunst

An euch o schatz nicht ist vmbsonst.

Ewr wesen/

Erlesen/

Ewr gehn/

Ewr stehn/

Ewr schön entsehn/

Ewr höfflichkeit

Vnd freundlichkeit

Bewegen mich zur frölichkeit.

An euch wil mein leben

Nur kleben/

Seint dem ich euch bin ergeben/

Denn in euch hafft

Magneten krafft/

Die stahl vnd eisen an sich rafft/

Die jugend

Die tugend

An euch

So reich/

Dem golde gleich/

Nimmt zu sich hin

Mein hertz' vnd sinn/

Daß ich nicht mehr bin/ wo ich bin.

Als jhm von seiner braut ein krantz überschickt war:

 

Was wil der schöne krantz/ den mir mein' ehrenkrone

Für alle meine trew' vnd liebe schickt zu lohne?

Erzeiget-gläub ich-an: mein liebster augenschein

Woll' hinfort meinem häupt' an stat des krantzes seyn/

O krantz/ o tewrer krantz/ die blüthe deiner jugend/

Vnd jungfräwlichen zucht/ die blumen deiner tugend/

Des guten namens ruch/ seind meines häuptes zier

Vnd meiste hertzen lust/ daran benüget mir.

Doch lass' ich mir den krantz von hertzen wolgefallen

Den mir mein hertzenkrantz (der krantz den mir für allen

Gott selbst gezeiget hat) mit eigner hand gemacht.

O krantz ich bleibe dein zu tag' vnd nacht bedacht.

Es müsse dieser krantz mein trewes hertz' vmbschliessen

Es müss jhn Venus selbst mit silber-taw begiessen;

Damit er nicht verwelck'/ vnd bleibe/ wie er ist/

Mein angeneme lust/ die mir das leben fristt.

Folgen etliche überschrifften oder Epigrammata:

 

Einem mahler ins stammbuch:

Was die mutter vieler nöhten

Die Melancholey genant/

Manchem/ mehr als gut bekant

Stifftt/ in ländern vnd inn stäten/

Was sie würgen/ was sie tödten

Wil durch jhre todes hand/

Wird erwehrt vnd abgewandt/

Durch euch/ mahler/ vnd Poëten.

Was sie raubet/ was sie drücket/

Jhr erstattet vnd erquicket:

Was sie quälet vnd bethört/

Was sie treibet/ was sie dringet/

Was sie martert/ was sie zwinget/

Jhr in lauter lust verkeert.

Einem Siegelschneider in's Stammbuch:

 

Vor alters war ein wort des mannes zaum vnd ziegel;

Die sporen lieb' vnd gonst; die spießruth' ehrbarkeit;

Der sattel gottesforcht; der schmuck war frömmigkeit:

Ein auffrichtiges hertz' vnd einfalt waren bügel.

Hernach/ wie mich bedünckt/ bekam die trewe flügel/

Vnd flog vns in die hand. Hierauff nach kurtzer zeit

Als sie die hand verließ/ verkroch sie sich in'n eidt:

Nun/ man sie da nicht findt/ so sucht man sie im siegel.

Die siegel grabet jhr/ vnd seyd darauff bedacht/

Wie jhr der trewe merck auff stahl vnd eisen macht/

Denn rechte deutsche trew' ist stahle zu vergleichen.

O trewe/ tewres gut/ wo bistu kommen hin?

Von dir weiss weder mund/ noch rechte hand/ noch sinn.

Der künstler sucht die selbst/ noch macht er deine zeichen.

 

Vber ein hochzeit geschencke:

 

Du wärest kein geschenck'/ vnd noch so schlecht vnd bloß:

Du wär'st ein klein geschenck'/ vnd wärstu noch so groß:

Du wär'st ein schlecht geschenck'/ vnnd wär'stu noch so prächtig:

Macht' ich dich schlecht vnd klein/ du wärest ganz verdächtig.

Nu bistu gut genug/ wie schlecht du immer bist/

Die weil ein gut gemüth' an deiner schlechtheit ist.

Kriegen:

 

Weil man im kriege nur wil für seinn kragen kriegen/

So muß man endlich auch mit lügen sagen siegen.

Vnd weil man friedessieg nur hasst vnd liebet krieg/

Drumb führet man viel krieg'/ vnd spüret wenig sieg.

Lernen:

 

Das lernen ohne lust ist eine läre last/

Denn lehre wird durch geist vnd lieb' ein lieber gast.

Doch wird die list vnd lust nicht ohne last gefasst.

Wo derowegen lust vnd last ist so verhasst/

Daß man der lehre thut mit list nur überlast/

In solchem stalle liegt manch laster in der mast.

An den edlen/ gestrengen hoch vnnd wolweisen herrn Arnhold von Holten Bürgermeistern vnd Oberschuelherrn zu Dantzig:

 

Der gantze Musen chor war gäntzlich/ mich/ entscheiden/

Den angebänten weg zu Pegasus-fontein

Zu leiten bey der hand. Da quillet milch vnd wein!

Wolt' ich mit wissenschaft nur viel gemüter weiden.

Nu wolt' ich zwar mit fleiß den müßiggang zu meiden

In meiner jugend noch der jugend müßig seyn/

Daß ich im alter nicht der faulheit arge pein/

Vnd miß-müthiger mueß' vnmaste müße leiden.

Mein wissen wolt' ich nicht nur mir zum wissen wissen

Sonst möcht vnwissentheit aus solchem wissen fliessen/

Denn wissen das man nicht zu weisen weiss/ ist eiß.

Wolt jhr (gemeiner schatz/ gemeiner stat geschencket.

Den Helicon gespeist/ den Castalis geträncket/

Jhr wissenschafft-beweiß) seyn meines fleißes preiß.

In accissantem quendam Doctorandum:

 

Difficiles facilis tentâsti Heliconis alumnas,

Et te tentârunt difficilem faciles:

Sed cum difficilis facilis superaveris illas,

Difficilem faciles TE facilè, ecce beant.

An die Jugend:

 

Was in der erden gold; im golde goldestugend;

In der ein heller glantz; im glantze schönheit ist;

Vnd was im rohten gold' ein edler Amethyst:

Das ist die gottesforcht an dir/ o zarte jugend.

Tugend:

 

Was von der zeit der Mey; vom Meyen grüne garten;

Von garten blümelein; von blumen blumensafft;

Vom saft' ein schöner ruch; vom ruch' ein' edle krafft:

Das hat die jugend auch von tugend zugewarten.

Sonnet/ In eines mahlers konst-kammer oder Werckstäte:

 

Konst ohne geld vnd gonst ist donst vnd mag nicht gelten/

Wo sie jhr geld nicht gilt/ vnd wo jhr gonst gebricht

Ist alle müh' vmbsonst vnd vbel angerichtt.

Denn ohne gonst vnd geld wird dieser zeit gar selten

Was könstliches gedichtt. Wer fluchen wil vnd schelten/

Wenn geld zu geben ist/ der komme hieher nicht.

Denn/ solchen ist die konst auch nicht vmb geld verpflicht/

Wiewol sie sonst mit lust dient in des geldes zelten.

Wer nun aus freyen muth' vnd liebe zu der konst/

(Welch' ohne geld nichts ist als wind vnd lauter donst)

Jhm etwas zu der lust wil könstlich lassen mahlen/

Der sey auff geld bedacht/ so spürt man/ daß die gonst

Die er zu könsten trägt/ mit nichte sey vmbsonst

Die losung' hier ist geld. Man muss hier redlich zahlen.

Sonnet/ vber die Preußnische Friedenshandlunge der durchleuchtigen vnd hochmächtigen herren Stände der vereinigten Provinzen in Niederland etc. etc. durch Die woledlen/ gestrengen vnd vesten herrn/ Rochum von Honart/ Rahtsherrn in dem hohen Rathe: Hn. Andream Bicker Bürgermeister der stat Amsterdamm: Hn. Simonem von Beaumont/ Rathsherrn in dem Committierten rathe von Holland/ Pensionarium der stat Middelburg:

 

Die nimmer ohne krieg/ vnd dennoch immer siegen/

Die nimmer krieg gesucht/ vnd haben allezeit

Gefunden/ der für sie vom hohen himmel streitt/

Die nimmer ohne sieg den friedefeind bekriegen/

Die nimmer ohne lob die fahne lassen fliegen/

Die nimmer ohne lust die last der dienstbarkeit

Das allzuschwere joch zu brechen seyn bereit/

Die nimmer ohne Gott für Gott zu felde liegen/

Vnd siegen auch mit Gott/ die 's hohe niederland:

Die krieges-hohe schuel'/ in aller welt bekant/

Frey vnd berühmt gemacht/ die Printzen der soldaten/

Die friedes halben nu so lange krieg geführt:

Die suchen vnsern fried'. Hieraus wird wol gespürt

Was krieg vnd friede sey/ weil die zum friede rahten.

Wieder die/ so faulheit vnd vnzeitigen schlaff lieben:

 

Jhr faulen saget mir/ wo faulheit was kan sagen/

Wo von seyd jhr so kranck/ was kranckheit mag euch plagen/

Euch ist nicht was jhr wisst/ jhr wisst nit was euch ist:

Jhr wisst nicht was jhr thut/ jhr thut nit was jhr wisst.

Jhr lebet mit verdruß: jhr sterbt in dem jhr lebet/

Weil euch ein kalter gifft in allen adern schwebet/

Ein starcker Circe-gift/ den vnlust beygebracht/

Der aus den menschen schwein'/ aus schweinen esel macht.

Der gift hat ewr gemüth' vnd sinnen überschwommen/

Vnd hat euch alle lust zur weißheit weggenommen:

Auf nichts in gantzer welt gebt jhr acht' vnd gemerck/

Als nur auf faulen schlaf vnnd Morphisch träume-werck.

Der gift der macht euch kranck: er macht dz jhr verarmet/

Der gift macht dz sich ewr kein mensche fast erbarmet.

Euch rewet/ was jhr thut/ jhr thut was euch gerewt:

Euch schewet ruhm vnd ehr'/ als jhr die arbeit schewt.

Gefällt euch sanfte ruh/ gefällt euch süsses schlafen/

So wisst/ dz faule ruh groß vnruh pflegt zu strafen.

Von arbejt habt jhr ruh/ vnd seyd mit euch im streit.

Jhr seyd nicht als jhr sollt/ jhr sollt nicht als jhr seyd.

Dis ist/ was euch betrübt/ sein vrsach' arth vnd wesen.

Wie schwerlich werdet jhr von ewrer qual genesen:

Jhr sollt nicht/ was jhr thut: jhr thut nicht was jhr sollt:

Jhr wollt nicht/ was jhr wisst: jhr wisst nicht/ was jhr wollt.

 


 

Trauergedichte

 

Vermahnung' an alle menschen

Jhr erd'/ auß erd'/ auff erd'/ jhr irrdischen gefässe

Voll erde wust vnd koth/ jhr sterblich-wurm-gefrässe/

Der mörderischen zeit/ jhr todes-sichelgraß/

Jhr faulen madensäck'/ jhr lebendiges aaß

Vnd stäte würmenkost/ wie seyd jhr so verstarret

In irrdischer begier? wie seyd jhr so vernarret

Auff eitel ehr vnd geld/ den tewren erden-koth/

Die jhr doch heute lebt/ vnd seyt auff morgen todt.

Jhr menschen es gilt euch! habt jhr denn nie gesehen/

Der zarten blumen schaar in voller blüthe stehen/

In solcher zierd' vnd schmuck/ in kleidern die da weit

Der pracht des Salomons inn seiner herrlichkeit

Zuvoren können gehn/ den doch die süssen blüthen

Der sawre wind zersteubt/ wenn er begint zuwüten

Mit vnverhofftem sturm? habt jhr denn nie betracht

Der stoltzen blasen donst? habt jhr denn nie geacht

Auff jhren wasser-leib/ den/ in dem er entstehet/

Zugleich die linde lufft bestreitet vnd verwehet

Vnd zwingt jhn sterblich seyn. denckt jr nit an den wind/

Welch brausen machet er/ der leichten dünste kind/

Vnd fährt doch schnell' hinweg? seht/ wie der rauch entstehet

Vnd steiget himmelan/ der doch als bald vergehet/

Merckt/ wie der mertzen-schnee die frülings-sonne fleucht

Wenn jhr vergöldtes haar sein weisses kleid erreicht/

Vnd schawet dann auff euch/ vnd seht auff ewres gleichen/

Denckt an des fleisches weg/ vnd an die blassen leichen/

Seht an den schwachen leib vnd gläserne gestalt/

Denckt an das schwartze grab/ den todes auffenthalt/

Denckt an den grossen tag/ da erde von der erden

Wird müssen aufferstehn/ vnd dann vervrtelt werden

Weh/ weh der erden dann/ die an der erden klebt

Die himlisch todt gewest/ vnd irrdisch hat gelebt!

Denckt an die flüchtigkeit vnd nichtigkeit der erden/

Weil jhr auff erden seyd/ so werdt jhr inne werden/

Daß alles eitel sey/ worauff ein mensche trawt

Der jhm seyn himmelreich mit erd' auf erden bawt/

Vnd wird eine hölle brand. Weil weder auf der erde

Noch in der wüsten see was kan gefunden werden/

(Vnd siht es gleich sein ziel mit helden-augen an)

Das durch das veste netz des todes reissen kan.

Drumb jhr/ die jhr mit lust auff eitelkeiten schawet/

Vnd ewrer augen weid' auff üppikeiten bawet/

Bedencket/ wie der tod so vnbarmhertzig bricht

(Das doch hertzbrechend' ist) der hellen augen licht.

Jhr/ die jhr ohne zwang vnd willig' ohren leyet/

Der vngeschlachten zung' vnd euch zur vnzucht neiget/

Bedencket/ wie der tod auff seiner marterbanck/

Die zunge starrend macht/ vnd reckt sie noch so lang.

Jhr/ die jhr ewren leib mehr denn es sich gebühret/

Mit vnmässiger zierd' ohn alle zierde zieret/

Denckt an den nackten tod der gäntzlich euch entblöst

Vnd auß dem schönen saal' euch in das grab verstöst:

Jhr/ den der falsche schein der falschen welt beliebet/

Vnd nach der falschen pracht zutrachten anlass giebet

Denckt an die bleiche larv' vnd schreckliche gestalt

Der vnvermeidlichen vnd grausamen gewalt:

Jhr die jhr mit der welt euch frewet/ jauchtzt vnd lacht

Vnd habt den himmel hie/ gedencket was jhr macht.

Denckt an die thränen doch vnd an daß weh geschrey

Welchs euch das letzte weh' erzwingt auß später rew':

Jhr die jhr Gott verlast vnnd sein gesetze hasset/

Vnd auffs geschöpffe mehr als auff den schöpffer passet/

Gedencket an die not/ da alles von euch weicht/

 

Vnd nicht die ringste hülff' in ewrem letzten reicht:

Ihr/ die jhr zu dem gold' vnd silber klompen sprechet:

Du bist mein zuversicht/ mein tröster der mich rächet

Vnd nicht verlassen wird! bedencket daß das grab

Euch nichts mit nehmen läst/ vnd weist euch kärcklich ab.

Ihr deren hertz vnd sinn mit hoffart ist bestricket/

Gedenket wie jhr seyd so listiglich berücket

Vnd daß der schnöde leib der jhm nichts mangeln läst

In vbermuth vnd stoltz/ den würmen wird gemästt.

Wer nu recht sterben wil der sterb'/ eh er noch stirbet/

Den eytelkeiten ab/ er darb'/ eh er verdirbet/

Deß/ was die welt erfrewt/ so wird die sterblichkeit

Ihm nicht zum sterben seyn dort in der ewigkeit.

Epitaphium Nobilissimi & generosissimi Domini Simonis à Vverden hæreditarii in Nassenhoff/Mutterstrentz/ Hochzeit Jenichaw & Stangenberg 27. Novemb. Anni 1625. Dantisci in Chathedrali templo solenniter tumulati

 

Qvem Genius celembrem, strips clarum, Musa peritum

Vita pium, virtus generosum, fama perennem

Arguerat, sors mortalem, mors vermibus eseam,

Reddis, Imago, virum, servas sed, Christe, beatum.

Auff Johannis Zierenberges/ Des woledlen/gestrengen vnd ehrnvesten Herrn Johannis Zierenberges zu der zeit Königlichen Burggrafen vnd Rathsherren in der rechten stat Dantzig/ vielgeliebten sohnes/ frühzeitigen/ vnd seeligen tod:

 

Den Gott alhie bedacht/ auch eh' er war geboren/

Den Genius geziert/ den Arete geehrt/

Den Gottes geist ernewt/ den Gottes wort gelehrt/

Den/ der mit freundlichkeit eim jeden kam zuvoren.

Den Helicon beliebt/ den Pallas hatt' erkohren/

Den Agerona küsst/ den Tryphe nie verkeert/

Den Hebe selber krönt/ den Venus nie betöhrt/

Den rafft nu Clotho weg/ den klagen wir verlohren.

Verlohren? nicht also. Der mensch verleürt sich nicht/

Den Gott durch seinen geist alhier jm macht verpflichtt.

Er lebet nun erst recht/ vnd ist dem tod' entrücket/

Den wir für augen sehn. Er siehet frewd' vnd rath

Wir jammer/ leid vnd not; wir hoffnung'/ er die that.

Drumb klaget nicht zu sehr/ er ist vorhin geschicket.

Auff den seeligen abscheid Ernesti Kerls/ Des edlen/ gestrengen/ erenvesten/ hoch- vnd wol-weisen herrn Ernesti Kerls/ Præsidierenden Burgermeisters in Dantzig/ vielgeliebten einigen sohnes:

 

Hat Gott/ wie er denn hat/ die wachen augen offen/

Sieht in dem grossem rund' auff alles für vnd für

Vsnd weiss/ was schon geschehn/ vnd was noch für der thür/

Wie kommt's denn/ daß der tod das starcke vater-hoffen/

Die süsse mutter-lust/ (der hertze fast ersoffen

Ist in der thränen see/) der freundschafft frewd' vnd zier/

Das einig-grüne reiß! des stammes/ drauff alhier

Die gantze stat fast lehnt/ nun eben hat getroffen?

Waar ist's/ vnd allzu waar/ im lentzen seiner jugend/

Im wachsen seiner ehr'/ im blühen seiner tugend

Ist dieses grüne reiß vom tode weg gerafft.

Noch ist es wol gethan. Denn seiner wird geschonet/

Wenn Gott der bösen welt/ wie sie verdient hat/ lohnet

Vnd als die dürren äst' im trübsal-ofen strafft.

Auff hn. Wilhelm Henrichs von Brügge seeligen tod:

 

Wenn ware gottesforcht; wenn brüderliche liebe;

Wenn starcke zuversicht; wenn glaub' vnd frömmikeit;

Wenn rechter gottesdienst; wenn die beständigkeit;

Wenn auch an Christi leib' ein' einverleibte riebe;

Wenn hoffnung vnd gedult das letzte ziel verschübe:

Wenn ehrbarkeit vnd lob; wenn ehr' vnd redlichkeit;

Wenn trew vnd friedlich seyn; wenn fromme sittsamkeit

Für Atropos gewalt vnd pfeilen sicher bliebe/

Willm Henrichs lebte noch.

Ja freylich lebt er noch.

Wir seind in trawren todt/ er lebt in vollen frewden;

Wir wissen nichts von frewd'/ er weiss von keinem leiden.

Welch' elend' ist doch hie/ wie seelig ist er doch!

Wol dem/ der sich befleisst/ die sünde recht zu meiden/

Wie wird er doch von hie so seelig können scheiden!

Auf des woledlen vnd vesten herrn Jacob Schachmanns auf Brunaw vnd Bolschaw erbgesessen/ tödlichen abgang:

 

Stroph. 1.

 

Wie ein schiff auf meeres wogen/

Wenn die wind' auß norden wehn/

Wenn die wellen höher gehn/

Als zuvor die segel flogen/

Wenn das wasser schäumt und braust/

Wenn der mastbawm knackt und saust

Wenn man glas vnd ruder misset/

Wenn man den compas vergisset/

Wenn der schiffer beten heisst/

Wenn man betend zeter-schreyet

Wenn das schiff mit sincken dräwet

Wenn die fluth den mast befleust:

 

Antistroph. 1.

 

Also ist dies schwache leben/

Da sich mancher allzuvest

In der schwacheit auf verlässt.

Eh man oft mit blindem glücke

Auf eim brete daumen dicke

Den gewünschten orth erreicht.

Die im wilden meere schweben/

Trawen durch die wilde fluth

Forch zu bringen gut vnd bluth/

All' jhr förchten/ all jhr bangen

Vnd verlangen ist vergangen/

Wenn der port die segel streicht.

 

Epodos. 1.

 

O wol dem/ welcher auch auf diesem sünden-meere

Die klippen böser lust verhütet/ vnd nicht achtt/

Schlägt allen sturm in wind/ vnd dürstet nach der ehre/

Die dem dort wiederfährt/ der hie den port betracht/

Den vielgesuchten port/ den ort der sicherheit.

Er schläfet oder wacht/

Wallt doch sein hertz' vnd lacht/

Achtt weder ort noch zeit/

Da er noch innen ist/

Dieweil er gantz vergisst

Sein nicht-lang-wierig leid/

Welchs jhm der port benimmt/ der ort der seeligkeit.

 

Stroph. 2.

 

Wie nun einem dan verlanget/

Nach der winde sturm vnd wehn/

Wieder drucken land zu sehn/

Vor nichts grawet/ vor nichts banget/

Andre mögen schlafen gehn/

Ihn gelüstet zu zusehn.

Wie der wind die segel treibet/

Wo des schiffes spure bleibet/

Andre dencken/ nach der ruh/

Was sie wol im sturm vergessen/

Ihm schmeckt weder tranck noch essen

Er wil nach dem lande zu:

 

Antistrophe 2:

 

So war dieser edlen seelen

Fleisches lust nur seelen last/

Seelen lust war jhre mast

Eh sie aus der finstern höhlen

Ihres leibes/ durch den tod/

Wurd' entzücket aller noth.

Alle leibes-last ist nichtig/

Alle leibes-lust ist flüchtig/

Sprach herr Schachmann/ diese zeit/

Die ich hab' allhie zu kämpffen/

Soll mir meine lust nicht dämpffen

Zu der süssen ewigkeit.

 

Epodos 2:

 

Nu/ was er hat begehrt/ das hat jhm Gott bescheret/

Sein leiden ist dahin/ sein wvnsch ist nu gestillt/

Gott hat jhn seiner bitt'/ vnd noch viel mehr gewähret:

Sein förchten ist nu trost/ sein hoffen ist erfüllt:

Sein tod ist nu sein schlaff/ sein sterben sein gewinn:

Vnd weil er hat gewust

Die sterbe-konst vnd-lust/

Als ist er ohne tod

Gedrungen durch die noth/

In fried' vnd frewden hin/

Wo nichts als leben ist/ nun vnd von anbeginn.

Auff den seeligen abschied des ehrenvesten herrn Reinhold Kleefeldes:

 

Wenn warer gottesdienst/ vnd fleissiges gehöre

Des wortes mit der that/ ohn' heuchelischen donst;

Wenn grosser herren holb vnd königliche gonst;

Wenn freund- vnd redlich-keit; wenn ehrbarkeit vnd ehre;

Wenn christliche gedult nach Christi wort vnd lehre;

Wenn viel geschicklichkeit/ wenn wissenschaft vnd konst;

Wenn trew' vnd mildigkeit/ wenn tugend/ die doch sonst

Vnsterblich wird geschätzt/ für sterben sicher wäre/

Herr Kleefeld lebte noch. Der doch wie durch den nord

Der grüne sommer-klee verwelckt vnd eilet fort/

Durch grimme todes macht von vns hat müssen scheiden.

Weil aber der mit nicht'/ ob er gleich stirbt/ verdirbt/

Der hie dem herren lebt/ vnd seinen sünden stirbt.

So sey das vnser trost: Herr Kleefeld ist in frewden.

Auff herrn D. Johannis Glasers tödlichen abgang:

 

Stropha 1:

 

Wie es vmb ein glas bewandt/

Welchs/ weil es des könstlers hand

Nur aus asche/ laug' vnd sand

Doch auch könstlich zugerichtt/

Daß es durch seinn glantz vnd schein

Heller als crystallen seyn

Hertz' vnd augen nimmet ein/

Eh man sichs versieht/ zubricht:

 

Antist. 1.

 

Also steht es vmb die noth/

Vmb den all zu tewren koth/

Vmb den lebendigen tod

Vnsers todten-lebens hier.

Vnser leib ist nur wie laub/

Erd' vnd asche/ sand vnd staub/

Vnd des todes beut' vnd raub/

Der da stehet für der thür.

 

Epodos. 1.

 

Ein schönes glas hat seiner brüchigkeit

Beginn in sich/ wie vnser sterblichkeit.

Für die zerbrechligkeit

Hilft nicht der schöne glantz/

Für vnser sterbligkeit

Hilft nicht der ehrenkrantz.

Ein newes glas zubricht/ so stirbet auch die jugend/

Ein reines glas zubricht/ so stirbet auch die tugend/

Die doch vnsterblich ist. Ein vestes glas zufällt/

Vnd mancher stercker mensch verlässet diese welt.

 

Stropha. 2.

 

Drumb als dieses lebens schein/

Oder viel mehr todes pein/

Doctor Glasers glas zu seyn

Auch an jhme waar befand'/

Acht' er auch dies lebens maß

Als ein dünn vnd brüchig glas/

Vnd sein leben als ein gras/

Nichtes als nur eitel tandt.

 

Antist. 2:

 

Ehren stand vnd herren gonst

Wissenschaft vnd freye konst

Achtet er als wind vnd donst

Gegen der vnsterblichkeit.

Gantz sein dichten/ gantz sein sinn/

Gantz sein wünschen vnd beginn/

Gantz sein reichthum vnd gewinn

Ruht' auf seiner seeligkeit/

 

Epodos. 2.

 

Er hielt jhm vor die vngewisse zeit

Der jedermann-gewissen sterbligkeit:

Für diese scheinbarkeit/

Erwehlt' er waren glantz/

Für diese sterblichkeit

Den schönen lebens krantz/

Den er erlanget hat/ erlebet nun in frewden

Das jahr der ewigkeit/ vnd weiss von keinem leiden.

In summ': Herr Glaser ist nu kein zerbrechlich glas/

Die schwacheit ist vorbey/ er ist ein ehrenfass.

Vber den seeligen tod Der viel ehr- vnd tugendsamen frawen Susannen/ des edlen hn. Jan Barbiers ehlichen haußfrawen:

 

Gleich wie zur frülingszeit (wenn Zephyrus erfrewet/

Was Aquilo betrübt/ wenn alles sich vernewet/

Was aus der erden sprosst) die lilg' in ihrem schein

Fast aller blumen schmuck/ wie schöne sie auch seyn/

Mit schönheit vbertrifft. Wenn sie mit ihrem kleide/

(Die edle garten-zier/ der bienen beste weide)

Vns menschen fast entmenscht vnd gegen sich entzündt

Durch jhre weiss' vnd ruch/ vnd denn ein rauher wind/

Aus mitternacht erregt/ kömmt vnversehns geprauset

Vom kuhlen Belt daher mit grossem sturm gesauset/

Der solche lilie/ die vormals hertz' vnd sinn

Erquickte mit geruch/ reisst in der blüthe hin.

Die blätter fallen ab/ vnd werden gantz verstrewet/

Verwüstet vnd verweht/ jhr stamm/ als abmeyet

Neigt sich zur erden hin/ die seine mutter war/

Verwelcket vnd verdorrt/ vnd stirbet gantz vnd gar.

Nicht anders geht es euch/ jhr blume vieler tugend/

In dem der grimme tod/ fast noch in ewrer jugend

Ihr rechte lilie/ wie denn ewr name heisst/

Euch von den ewrigen gantz vnverhoffet reisst.

Doch jhr seid nur aus noth vnd schmertzen weggerissen/

Vnd könnt der ewigkeit in frewden nu geniessen/

Wir sterben täglich noch/ vnd jhr sterbt nimmermehr/

Ihr seyd/ Gott lob/ an port/ wir schweben noch im meer'

Als meer-graß/ wir seind hew/ jhr eine lebens blume/

Wir sterben noch der sünd'/ jhr lebt zu Gottes ruhme/

Weil aber anders nicht/ als nur durch todes pein/

Als habt jhr lilgenbawm auch must versetzet seyn.

In Tumulum Antiquitate generis, virtute bellicâ nobilissimi, maximèque strenui viri, Domini Melchioris von Creutz, Hæreditarii in Froburg, Dantiscipiè placidèque anno 1628. defuncti tumulati:

 

Debita, quem patriæ pietas, memor atque parentum

Nobilium decoris pectus ad arma vocat:

Atropos bunc reducem jubet, ut sua cuîq; relinquat,

Cælo animam; corpus, terra paterna tibi.

Leich-klage Auff die Christliche begräbnis des ehrbarn vnd gottesfürchtigen jünglings Lucas Habisreitingers von Ysna/ welcher auff der reisen jämmerlich ermordet worden:

 

Ach könt' ich doch in der einsamen heide/

Die deinen mord vnd vrplitzlichen tod

Verborgen hat/ genug thun meinem leide

Ich ließ es nicht! da wolt' ich deine noth

Mit tiefen seuftzen häftiglich beklagen.

Doch wil ich nu (wo fang' ich aber an)

Von deinem tod' vnd vnglück etwas sagen:

Mich deucht/ ich seh (was ich nicht sehen kan

Vnd gleichwol muss) die mörder dich vmbringen

Voll böser that/ gantz ungestümmiglich!

Mich deucht/ ich hör' jhr' arge waffen klingen!

Wie wüten sie in dich so grimmiglich!

O tyranney/ hilft denn nu weder bitten/

Noch vnschuld mehr? o hartes tygerthier!

O wildes hertz'! o teufelische sitten!

Ist den so gar nichts menschliches an dir?

Bricht deinen sinn denn keine zarte jugend

Vnd gilt bey dir nicht/ was bey menschen gilt?

O menschen feind/ vnd fragst du nicht nach tugend

Vnd ehrbarkeit/ was ist denn daß da stillt

Dein hertz'? ist's gut/ was raubst du denn das leben

Dürst dich nach bluth/ was raubst du denn das gut?

Ach werther freund/ mich deucht/ ich seh dich kleben

Im koth/ mich deucht du drinckst dein eigenbluth?

Ist das dein fleiß? dein halten nach gebüren:

Dein trewer muth? dein ehrlicher beginn?

Ist das/ was dich für vielen konte zieren/

Dein frommes hertz' vnd vnverkeerter sinn?

So muss mit mir ein jedes hertze weinen

Das menschlich ist/ vnd was nur weinen kan.

Vnd hast du nicht ein hertz' auß harten steinen/

So wirst du noch dich selber geben-an

Du bluthund du. 

Doch weil der alles leiden

Vergessen hat/ vmb den wir trawrig seyn

Vnd lebet nun insicherheit vnd frewden/

So wil ich auch mein klagen stellen-ein.

Gott woll' vns das/ durch seine gnade geben

Was nötig ist/ vmb recht zu seyn bereit

Damit wir jhn nach diesem herben leben

Dort wieder sehn in süsser ewigkeit/

Auf den seeligen vnnd vnverhoften todesfall Hn. Henrich Dälmers/ welcher in Franckreich sanft vnnd seelig entschlaffen:

 

Ewr winseln/ ewre müh'/ ewr klägliches beginnen

Ewr seüftzen ohne ruh' ewr bluthroth augenrinnen/

Viel tugendsame fraw' erkennet jederman/

Wer nur natürlich recht nicht vnrecht heissen kan/

Daß es nicht vnrecht sey. Denn/ solte die nicht weinen/

Die den verlohren hat/ desgleichen ihr Gott keinen

Nicht mehr gegeben hat/ da all' jhr trost auf stund/

Den sie in dieser welt/ nähst Gott/ jhr wvnschen kont':

O jammer dieser welt/ wie seind wir doch so nichtig

Vnd minder fast als nichts? wie elend vnd wie flüchtig/

Ist alles was man hier/ nicht ohne frewden/ offt/

Für sein' ergötzung hält vnd söhnlich wünscht vnd hofft/

So bald der bothe kam war alles voller frewden/

Die doch nicht lange währt'/ ein anfang zu dem leiden

War/ daß der sohn nicht schrieb. Da gieng erst an die noth

Man dacht'/ er wäre kranck. Ach weh! so war er todt.

Ihr hofftet/ ewer sohn solt' als ein' helle sonne

Durch sonderlichen glantz vnd sonderliche wonne/

Durch sonderliche konst/ durch sonderliche gonst

Euch bald erfrewlich seyn. Solch hoffen war vmbsonst.

Doch wär' es auch gewiss wol nicht vmbsonst gewesen/

Hätt' jhn des todes macht nur lassen recht genesen/

So schneidt der bleiche tod vns vnser hoffnung' ab

Beneben vieler frewd' vnd wirfft sie hin in's grab!

Ihr hofftt/ der vater würd' in diesem sohne leben/

Vnd würd' euch alle das viel duppelt wiedergeben/

Welchs euch sein vater nam/ als jhm würd' ein gewinn

Das/ was man sterben heisst. Nun ist er auch dahin.

Er ist hinweggerafft/ der vor in seinem leben

Der mutter frewd'/ vnd lust zu leben konte geben/

Die nu durch seinen tod also verletzet ist/

Daß sie des lebens fast vnd jhrer selbst vergisst.

Er ist hinweggerafft/ der noch vor kurtzen tagen/

Durch vngesparten fleiß der weißheit nach zujagen/

Sich nichts vervielen ließ: er war bey tag' vnd nacht

(Nichts achtend den verdruß) mit ernst darauf bedacht

Das ja mit ehr' vnd ruhm/ die blüthe seiner jugend/

Der wachstum seines lobs/ durch süssigkeit der tugend/

In seiner wanderschafft also würd' angewandt/

Damit er fleisses frucht brächt' in sein vaterland.

O mehr als grimmer tod/ ist dis nun sein studieren?

Ist dis sein saurer schweiss/ sein stille seyn/ sein frieren?

Ist dis die schwere reis'? ist dis nu seine müh'?

Ist dis sein steter fleiß/ sein lesen spat vnd früh?

Er ist hinweggerafft der mutter meiste frewde/

Der freundschaft beste zier/ vnd lässt sie nun mit leide/

In diesem thränen thal'/ in eitelkeit vnd leid/

Nicht ohne sorg vnd müh'/ hinbringen jhre zeit.

Viel tugendsame fraw' ich hör' euch/ deucht mich/ klagen

Was euch am meisten kränckt/ mich deucht/ ich hör' euch sagen:

Daß doch Gott meinen sohn/ alhier in dieser stat

In meiner gegenwart nicht abgefordert hat!

Wir hätten jhn gelabt, wir hätten sein gepfleget/

Wir hätten jhm/ eh' er noch in den sarg geleget/

Wo wir nicht mehr gekont noch einen trewen kuss

Gegeben auff den weg zun letzten abscheid-gruss'.

Ach/ ach/ wir hätten ja/ zum letzten liebes zeichen/

Was wir vermocht/ gethan/ wir hätten seiner leichen

Die letzte gonst erweist/ vnd zierlich ausgeschmückt/

Wir hetten jhm auch selbst die augen zugedrückt!

So hätte/ wer jhn nur gekennet/ mit den seinen

In seinem vaterland' auch helfen vmb jhn weinen/

So ruhte sein gebein in dieser schönen stat/

Dergleichen/ wie bewust/ gantz Preussen nicht mehr hat.

Ach nein! der alles weiss/ der alles schafft vnd lencket/

Nach dem es jhm gefällt/ der/ was das hertze dencket

In seinen ohren hat/ der weiss am besten wol/

Wo wenn vnd wie er vns in'n himmel fordern sol:

Wenn aber weinen nur dem tode könte wehren/

So wäre kläglich thun mit samt den heissen zehren

Fürwar ein köstlich ding/ vnd mehr als edelstein.

Nun aber/ wenn nichts hilfft/ so hilfft gedültig seyn.

Er ist durch diesen tod dem tode recht entrücket/

Der vns noch treffen kan/ ja alles was vns drücket/

In dieser wanderschafft/ daß hat er abgelegt

Vnd ruht in dessen hand der alle dinge trägt.

Wol jhm er ist versetzt/ weit in ein besser leben

Als dieses ist: Er siht/ die jhn beschützet/ schweben

Vmb jhren schöpffer her: er sieht das ware liecht/

Ohn' alle hindernis in Gottes angesicht':

Er ist nu/ wo Gott selbst die seinen tröstt vnd lehret/

Was vns hier ist zu schweer/ ja was kein ohr' erhöhret

Vnd was kein aug' ersehn hier in der sterblichkeit/

Das hat er dort vollauf in höchster seeligkeit.

Wol dir du liebe seel' empfinde deine frewden

Geneuß der fröligkeit/ die vns nach diesem leiden

Auch bey geleget ist. Wol dir/ vnd ewig wol/

Es kömmt/ wils Gott/ die zeit/ da man dir folgen soll.

Auf das seelige absterben Hn. Abraham Schmiedes:

 

Stropha 1:

 

Wer zu diesen bittern zeiten/

Auff das süsse vaterland

(Welches vns/ wie denn bekant/

Nach sich zeucht) gedenckt zu schreiten.

 

Antistropha. 1.

 

Der muß jhm wol zu bereiten

Was er darff/ bey tag' vnd nacht

Daß er ja der räuber macht

Mög' entgehn auff allen seiten.

 

Epodos. 1.

 

Er muß durch berg' vnnd thal/ vnnd mehrentheils bey nacht/

Er wacht wenn man sonst schläfft/ er schläfft wenn man sonst wacht/

Sein liecht vnd fewerzeug ist fertig/ die laterne/

Ist immer bey der hand. Es leuchten jhm die sterne/

Vnd auch der trübe mon: vnd wird er denn besetzt/

So weist er seinen paß/ damit jhn niemand letzt/

Er pocht auff diesen paß/ er schawt auff sein geleite/

Er past auff seinen stab/ vnd auffs gewehr' im streite.

 

Stropha. 2.

 

Also wer durch schweres reisen/

Dieser welt/ zu seinem ziel

Wenn er soll/ in himmel wil/

Lasse sich des vnterweisen/

 

Antistropha. 2.

 

Daß er sich nicht lasse speisen

Mit geschwetz' vnd list bey nacht/

Vnd geraht' in feindes macht.

Daß er hab' ein paß zu weisen.

 

Epodos 2:

 

Ist den die welt ein thal/ vnd diese zeiten nacht/

Vnd wollen wir hindurch zu Gott/ der vns bewacht/

So ist sein geist das liecht/ sein wort ist die laterne/

Die kirch' ist denn der mon/ die lehrer seind die sterne/

Vnd hätt' vns Belial auch weg vnnd steg verrent/

Hat vns doch vnser Gott verehret vnd ernent/

Den glauben als ein paß/ die liebe zum geleite/

Die hoffnung als ein stab/ gedult zur wehr' im streite.

 

Stropha. 3.

 

Dieses hat zu seinem frommen/

Dem wir hie/ zur leibes ruh/

Geben das geleite nu/

Jederzeit in acht genommen.

 

Antistropha. 3.

 

Drumb ist jhm auch nun benommen/

Was in diesem jammerthal

Vns beschweret allzumahl/

Er ist nun zur ruhe kommen.

 

Epodos. 3.

 

Durch dieses thränenthal/ durch diese schwartze nacht

Ist er hindurch zu Gott. Gott hat jhn wohl bewacht/

Der glaube war sein paß/ die liebe sein geleite/

Die hoffnung' vnd gedult sein stab vnd wehr' im streite.

Nun/ er hat wol gekämpfft/ er hat die lebens kron'

In vester zuversicht/ wol jhm/ gebracht davon.

Nun/ er ist an das liecht. Denn Christus seine sonne

Lässt sich jhn tröstlich sehn/ zu voller frewd' vnd wonne.

Auf Herrn Reinhold von Möllen christliche leichbegängnis

 

Wer seelig sterben wil/ der muß auch seelig leben

Wer seelig leben wil/ der dencke stets an'n tod

Wer stets an'n tod gedenckt/ dem wird die todes-noth

Wol nicht zum tode seyn. Wol sterben kömmt vom streben/

Nach der vnsterblichkeit/ vnd macht das sterben eben

Als eine lebens-thür. So wird das Charons-booth

Zum himmelischen port. das lebendige brodt

Das vns der himmel gab/ wird so das leben geben.

Dis nam gar wol in acht/ dem wir zu seiner ruh'

Itzt geben das geleit'/ vnd vberdis dazu

Ein zeugnis/ welches jhm sein name hat gegeben

Vnd auch die that nicht nam: Er war dem reinen hold.

Des Herren reinigkeit ist sein genaden-sold.

Drumb starb er nur dem tod'/ vnd lebt nu seinem leben.

Auf Herrn Barthol Schmiedes Christliches absterben

 

Stropha. 1.

 

O göldne leyre/ süsses spiel/

Welchs mir Apollo dieses leben

Zwar zu versüssen hat gegeben.

Dieweil es/ leider allzuviel

Mit bitterkeiten/ ohne ziel/

Pflegt auf sein letztes ziel zuschreiten.

O göldnes spiel/ wo deiner säiten

Ergötzlichkeit ein mattes hertz'

Erquicken kan/ wo todes-schmertz

Vnd dieses lebens bitterkeiten

In deines klanges süssigkeiten

Erreichen jhren zweck vnd ziel/

So bist du wol ein süsses spiel.

 

Antistr. 1.

 

Ist aber dir dein wiederschall

Vnd fröligkeit nu gantz beraubet/

So ist mir ja mit dir erlaubet

Den vnverhoften todes-fall

Mit hohler stimm' vnd schwachem hall'

In tiefem thone zubeklagen/

Weil schon die Musen leide tragen/

Weil Phoebus seine lorbeer-kron'

Hat abgeleget vnd darvon

Die blätter auf den sarg gestrewet/

Dem der jhm ehr' vnd gonst erzeiget.

Wie solt' ich denn nicht trawrig seyn/

Vnd mit den Musen stimmen ein?

 

Epod. 1.

 

Der mensch allhier/ vnd alle seine güte

Ist nur ein gras/ ein glas/ ein rauch/ ein dampff/

Ein wasserschaum/ ein traum/ ein todes-kampff

Ein wasserfall/ ein schall vnd rosen-blüthe:

Den/ vngeacht/ sein fromm vnd trew gemüthe/

Der tod verstöret.

 

Stropha. 2.

 

O hertzen-brecher/ grimmer tod!

Wo du vns menschen alles leben/

Daß vns/ der nimmer stirbt/ gegeben/

Wegnemen köntest/ vnd darzu

Vns rauben vnser' himmel ruh:

Wo du die frommen jhrer frewden/

Die jhnen Christus hat bescheiden/

Entsetzen köntest: vnd wo man

Durch dessen kraft/ der alles kan

Nicht solte wieder auferstehen/

Vnd in des herren frewde gehen:

So wärest du in letzter noth

Vns allzuherb'/ o grimmer tod!

 

Antistr. 2.

 

Wo aber dir/ des lebens tod

Den todes-stachel weggenommen/

Wie denn gewiss/ so wird den frommen

Ihr sterben kein verderben seyn:

Ihr tod ist nur ein todesschein/

Vnd mehr ein anfang recht zu leben/

Wornach viel frommer hertzen streben/

In welcher zahl auch einer war/

Dem seinerzeit vnd junge jar

Eh' er derselben recht genossen/

In ehr' vnd tugend hingeflossen/

Vnd dessen leib zu seiner ruh/

(Wie christlich) wir begleiten nu/

 

Epod. 2.

 

Hie lerne/ welt/ daß alle deine güte

Nur sey ein gras/ ein glas/ ein rauch/ ein dampf

Ein wasserschaum/ ein traum/ ein steter kampf

Ein wasserfall/ ein schall vnd morgenblüthe

Welch'/ vngeacht dein frech vnd stoltz gemüthe

Dertod verheeret.

In nomen Nobilissimi, amplissimi, consultissimi, viri Domini Arnoldi ab Holten Præconsulis Gedanensium dignissimi, spectatissimi, meritissimi

Die 26. Octobris, annò 1629. piè placidèque defuncti, atque 30. ejusdem mensis solenniter tumulandi, Anagramma, Arnoldus Ab Holten Honor latè blandus

 

Blandus honor Patriæ latè dispersus in orbe

Floruit, bôc dextri Consule consilii.

Non sibi; sed Patriæ vixit, victurus & Idem,

Dum vivent patriæ Gloria, Fama, Salus.

Non sibi; sed Patriæ, (quæ fata dolenda) bimestri

Bis viduæ, cecidit BLANDUS HONOR PATRIAE.

Sonnet

 

Der diese schöne Stat/ gleich als ein schiff/ gelencket

Durch manchen harten sturm; der beyde früh vnd spat

Mit vngespartem fleiss' vnd wolbedachtem rath'

Ihr beygestanden ist: den Castalis geträncket/

Und Helicon gespeisst: den Gott der Stat geschencket

Als einen tewren schatz: der offtmals in der that/

Sein vater frommes hertz'/ an euch/ bewiesen hat

Ihr Dantzker Bürgerey: den ewr beschweer gekräncket/

Den tödtet seine trew' 

Ihr Musen/ stimmet an

Ein kläglich trawer-lied vnd sprecht: hie liegt der mann

Der's vaterlandes heil mehr achtet' als sein leben

In diesem jammerthal! jhn mißgönnt vns das land.

Der lebendigen zwar/ doch sol durch deine hand/

Apollo/ seine trew' am hohen himmel schweben.

Auf den seeligen abscheid Der viel ehr- vnnd tugendreichen frawen Helenen Schnitterin Des edlen gestrengen vnnd ehrnvesten Hn. Hermann von der Beeck vielgeliebten ehegemählin:

 

Ein vestes tugend-schloß/ ein wohnhauß guter sitten/

Eine hohe burg der zucht/ einn tempel den der geist

Des Herren eingeweyht/ vnd Christum drein geweist/

Hat zwar der tod an euch bestritten vnd beschritten/

Ihr edle tugend-bluhm': jhr habet zwar gelitten/

Was sonst die welt den tod/ was Christus schlafen heisst:

Der tod hat aber nicht (wie sehr er tobt vnd reisst)

Ewr leben gantz vnd gar euch darumb abgeschnitten.

Die seele lebet noch! denn Christus ist ewr leben/

Vnd ewrer seelen seel'. O wer sich dem ergeben/

Der lebet/ wenn er stirbt! das grab ist seine ruh:

Der tod sein sanfter schlaf/ der jüngste tag der morgen

An dem man aufersteht/ ohn' alle forcht vnd sorgen/

Vnd wallet in dem Herrn nach seiner frewde zu.

Auf Jungfraw Elisabeth Mehlmanns vnverhoften/ doch seeligen abscheid:

 

Wir armen sterblichen/ was haben wir zu hoffen

Für frewd' in dieser welt/ die gäntzlich ist ersoffen

In falschheit vnd betrug? was für ergötzligkeit

Läst vns geschminckte lieb' in dieser bösen zeit?

Die welt/ vnnd was sie thut/ ist eitel/ bös vnd nichtig/

Das leid ist übergross/ die frewde klein' vnd flüchtig

Mit rewe zu gericht: ja jhre konst vnd gonst/

Vnd was sie liebe nennt/ ist nur ein blawer donst.

Sie füsset ohne stab mit finsternis vmbgeben:

Sie tappet ohne liecht: sie lebet ohne leben

Vnd stirbet ohne tod/ (nach dieses todes noth

Den wir Gott schüldig seyn) mehr als einn dupeln tod.

Drümb wohl dem/ der allhier/ weil noch sein leben blühet/

An seinen tod gedenckt/ vnd auf das ende siehet/

Wie diese tugendblum'/ als die wir nu zur ruh'

Aus vielem vngemach' vnd leid begleiten nu.

Wer hätte nicht vermeint/ man würde sie begleiten/

Dahin wo lieb' vnd frewd' in's ehbett' eilend schreiten?

Noch war es weit gefehlt! jhr hochzeitlicher saal

Würd' jhr ein thränen-haus; jhr hochzeit-mal zur qual;

Ihr leiden war jhr lieb; beliebnis/ jhr betrübnis:

Ihr jawort war jhr mord; verlöbnis/ jhr begräbnis:

Ihr zuschlag war der schlag/ den jhr ans hertze gab

Der tod/ jhr aufgeboth; die morgen-gab'/ jhr grab

Ihr hochzeit-kleid/ jhr leid; die brautschaal'/ jhre zehren

Ihr reyen/ rew vnd angst/ samt allerley beschweeren

Ihr säiten-spiel/ jhr ziel; der tod/ jhr ehren-tantz

Doch blieb ein keusches hertz'/ vnd zucht jhr ehrenkrantz.

Das alles macht der tod. Ihr leid ist nu verkehret/

In frewde die kein mensch mit ohren hat erhöret/

Vnd die kein aug' erblickt: das himmelische lamm

Welchs tod war/ vnnd nu lebt/ ist nun jhr bräutigam.

Mit dem sie sich allhier im glauben zuverloben

Nicht vnterlassen hat. Der hat sie nun erhoben:

Nach dem verlangte sie. Ich bin/ sprach sie/ bereitt/

Die glaubens-lampe brennt/ der bräutgam ist nicht weit/

Der mich von hinnen hohlt: er wird mir trewlich halten/

Der mahlschatz treugt mich nicht: es kan auch nicht erkalten

Die lieb' aus deren kraft er mich geruffen hat

Er ist der trewe Gott: sein Wort ist raht vnd that.

Wol denn/ o edle seel'/ o wol/ jhr lebt in frewden/

Die gross vnd ewig seyn/ nach diesem kürtzen leiden:

Ewr ist nun ewig rath: ewr trawren ist gestillt:

Ewr klagen höret auff: ewr' hoffnung ist erfüllt.

Auf Jungfraw Annen Brigitten Zierenberges seligen abscheid:

 

Wol dem/ der seeliglich in seiner jugend stirbet!

Er hat den langen kampff des todes bald verricht:

Er leidet-höret-sieht vnd thut-viel böses nicht:

Die sünd' hat nichts an jhm/ weil er in tugend stirbet.

Er bleibet auch verschont/ wenn alle welt verdirbet/

In jhrer bösen lust: was vns allhier gebricht/

Das hat er dort vollauff: er hat/ was Gott verspricht

Vnd keine lebens-läng'/ in dieser welt/ erwirbet.

Ist deme nun also/ was wollen wir denn klagen/

Daß Gott durch diesen tod/ nach seinem weisen rath

Vns diese tugendblum' hinweg genommen hat?

Hier hilft kein klagen nicht. Wir wollen lieber sagen:

Der Herre sey gelobt/ Denn alles was er thut/

Kömmt's vns gleich schmertzlich für/ ist wolgethan vnd gut.

In eundem obitum

 

Esse lucrum, quod obire vocant, pietate lucrandum,

Vitæ, Mortales, integritate mones.

Esse mori, gratò dulcique sopore fruisci,

Morbus Mortales condocet, ecce tuus:

Esse vitrum, præsens quod vita vocatur, & umbram

Morte tuâ vivos, ANNA BRIGITTA, doces.

In beatum obitum Ornatissimi, juxtim ac optimæ spei adolescentis, Thomae Uphagen ad præstantissimum atque integerrimum virum Dn. Thomam Uphagen, piè defuncti parentem:

 

Qvos Genius, quos ingenium, quos Phoebus & ipsæ

Fama beat multô nomine, morte cadunt:

Et decorat grato, quos florida flore juventa,

Mors inopina sua falce repanda metit.

Nos, simul ac orimur, gelidis mors excipit ulnis,

Casibus & variis vexat, adusque necat

Hinc simul ac orimur, morimur. trahit ortus opacum

Occasum: morimur nos, simul ac orimur.

Inde, quid est aliud, longam quod vivere vitam

Mortales dicunt, atque diu morier?

Noli igitur nimium, pater, indulgere dolori,

Quod dulcem natum, qui dedit, ipse tulit.

Nec dicas: obit ante diem dulcissima proles.

Namque diu vixit, tam bene qui moritur.

 


 

Sonnette

Denen ehrenvesten vnd vorachtbarn herren Hn. Arnold Dilgern Schöpffenherren in der rechten Stat Dantzig. vnd Hn. Johann Rossawen Hn. Valentin Röselern Hn. Michael Bachmann Seinen insonders großgönstigen herren vnd werthen fördern dedicieret gegenwärtige Lehr-sonnette

 

M. Johannes Plavius.

 

1. Sey in der that ein Christe

 

Wer wil ein Christe seyn/ der muß auch christlich leben;

Wer christlich leben wil/ der folge Christo nach;

Wer Christo folgen wil/ der lieb' auch Christi schmach:

Der ehren vngeacht/ welch' jhm die welt kan geben.

Er lass' jhm Christi tod in seinem hertzen schweben/

Vnd mache sich bereit den herben thränenbach

Zu drincken/ Wenn Gott wil/ vnd alles vngemach

Zu leiden wie er sol/ doch mit gedult darneben.

Es bleibet wol dabey; wer Christum angehört/

Der lässt/ was er verbeut/ vnd thut was er jhn lehrt:

Der creütziget sein fleisch mit samt den bösen lüsten.

Wer nu den Herren liebt/ der lieb' jhn in der that

Er wandel' als er jhn zu einem beyspiel hat/

So führt er recht vnd wol den namen eines Christen.

2. Leg' ab die sünde

 

Lasst vns die böse sucht/ die vns im hertzen klebet

Die lust-seuch' ohne lust/ die allzu schweere last/

Die vns nur träge macht/ die faule sünden-mast/

Den lebendigen tod/ der durch die wollust lebet/

Die schnöde fleischligkeit/ die häftig wieder strebet/

Dem geiste/ der in vns ein lieber lebens-gast

Durch's wort geworden ist/ der sünde fleucht vnd hasst/

Doch meiden/ weil in vns noch kraft zu meiden schwebet!

Nur eilend abgelegt das alte sünden-kleid

Vnd frölich angelegt den rock der heiligkeit!

Last vns des glaubens schwert mit frewdigkeit zu kämpfen

Wie vns verordnet ist/ recht führen/ als wir sehn/

Daß's vormals ritterlich von Christo selbst gescheh'n.

Er giebet schwerth vnd sieg: er kan die feinde dämpfen.

3. Verlass alles

 

Was wegert sich ein mensch'/ vmb Christum recht zu fassen/

Sein' eltern/ weib vnd kind/ vergänglich gut vnd geld/

Der leute hold' vnd gonst/ die ehre dieser welt/

Die tumme fleisches-lust mit frewden zuverlassen?

Was wegert sich ein mensch' sein leben selbst zuhassen/

Damit er ewig leb'? ein rechter Christen-held

Achtt dieses leben nicht/ behält er nur das feld.

Die stat/ die droben ist/ mit jhren schönen gassen

Eröbert er damit. Es ist zerbrechlich glas/

Wie köstlich es auch scheint: es ist verwelckend gras

Vnd nur vergänglich ding/ was wir allhier verlassen.

Wie wolten wir denn nicht/ in Christo reich zu seyn/

(Der armuth/ schande/ spott vnd herbe todes pein

Für vns erlitten hat) dies' eitelkeiten hassen?

4. Demütige dich

 

Was wilt du/ asch' vnd staub/ dich rühmen/ vnnd viel prangen

Mit deines herren gut'/ vnd rühmen deine konst/

Dein wissen vnd verstand? Ist's doch des herren gonst.

Wie kömmest du so stoltz vnd frech einher gegangen

In deiner eitelkeit? die röthe deiner wangen/

Die gläserne gestalt/ die mutter böser brvnst/

Die doch wie laub verfällt/ erweckt dir solchen dvnst

Vnd hast du ja was guts/ so hastu es empfangen.

Darumb stoltziere nicht. Der höchste bleibt gefliessen

Dem/ der die demuth liebt. Der stoltze kriegt zu lohn'/

Als er verdienet hat/ schmach/ schande/ spott vnnd hohn

Vnd neben dem ein bös' vnd sehr verwundt gewissen

Darumb so hoch du bist gewürdiget von Gott/

So niedrig achte dich/ so wirst du nicht zu spott.

5. Liebe

 

Wer viel geliebet hat/ dem wird auch viel vergeben/

Denn liebe decket auch der sünden menge zu:

Sie füllet das gesetz' vnd gibt dem hertzen ruh:

Lieb' ist des weinstocks saft/ an welchem wir als reben

Voll süsser fruchtbarkeit durch vesten glauben kleben

Vnd bleiben ewiglich/ an dem wir hangen nu:

Welch' vngewitter ist wol das vns schaden thu?

Gott wartet vnser selbst/ vnd gibt vns saft zu leben.

O liebe/ höchstes gut/ du bist das süsse band/

Das vns mit Gott verbindt: du bist des geistes pfand/

Ja selber Gott vnd geist: durch dich kan man erkennen

Wer Christi jünger ist: die ware brüderschafft

Des nähsten ligt an dir: durch dein' vnnd glaubens kraft/

Lässt sich der liebe Gott einn lieben vater nennen!

6. Gleübe

 

Sol dich Gott reinigen von allen deinen sünden/

Damit du bist beschmutzt; sol er an kindes stat

Dich auf zu nehmen/ seyn/ wie er versprochen hat/

Vnd sol sein guter geist sich in dein hertze finden:

Sol er dein kaltes hertz' in heisser lieb' entzünden/

Sol er dich mit genad' vnd güte machen satt/

Sol er dich/ der du sonst zum streiten träg' vnd matt/

Ermuntern/ daß du die welt mögst überwinden/

So musst du/ wie du solt (durch einen waren glauben/

Dem alles möglich ist/ der alles überwindt/

Der allezeit bey Gott/ was er nur suchet/ findt/)

Mit höchster zuversicht dich jhm allein vertrawen/

Du must jhm nach d' schrift/ ohn' allen falschen schein

Der stoltzen heucheley/ trew' vnd gehorsam seyn.

7. Hoffe:

 

Wenn vns des Herren hand vnd strafe hat getroffen/

Daß auch die besten freund' vns abgestorben seyn/

Vnd wir in solcher noht nicht wissen aus noch ein/

Dieweil vns aller trost vnd hoffen ist ersoffen

In vnser thränen-see/ vnd nichtes mehr zuhoffen

Von menschen übrig scheint/ als nur der tod allein/

Der vns dem leid' entnimmt vnd tödtet vns der pein/

So steht/ Herr/ deine güt' vns noch zu hoffen offen.

Wer sich auf fleisch verlässt/ vnnd wer auf menschen hofft/

Die sterblich seyn/ wie er/ den treugt sein hoffen oft.

Daß er mit schaden vnd durch harren wird zum narren.

Er hat für das er hofft des höchsten fluch zu lohn'

Vnd von der welt wird jhm zum schaden spott vnd hohn.

Das heisst/ wer hoffen wil/ der sol des herren harren.

8. Dulde:

 

Wenn Gott vns durch sein wort im geiste wil ernewen/

So schicket er vns zu/ was vns im dulden übt/

Vnd machet vns geschickt zu nemen/ wenn er gibt/

Was vnser hertze kan zu seinem dienste beügen.

Gott wil vns/ wenn er straft/ sein vaterhertze zeigen:

Er liebet/ den er straft/ er strafet/ den er liebt.

Drümb leidet mit gedult. Denn/ wen er hie betrübt

Seyd frölich vnd getrost/ den wird er dort erfrewen.

Was diese welt verwirfft/ das hat in jener stat

Wer hie in dieser welt mit Christo mangel hat/

Den kan vnd wil er dort mit seiner völle weiden.

Wen diese welt erhebt/ ist jener welt ein spott.

Wer hie dem herren dient/ der herschet dort mit Gott/

Wer dort mit herschen wil/ der muss auch hie mit leiden.

9. Faste:

 

Wird dir das fleisch zu starck/ vnd suchet an zutasten

Den fast-zu schwachen geist: wenn geiler übermuth

Bestreitet vnd bestürmt dein faules fleisch vnd bluth/

Wenn der begierden heer nicht ruhen läst vnd rasten

Dein hertzenloses hertz': als wollust aus dem kasten/

(Den die vernunft bewacht vnd halten sol in hut)

Sich ausgebrochen hat/ so deücht mich/ ist es gut/

Daß du dich männlich weer'st mit beten vnd mit fasten.

Mit fasten nimmet man der lust den proviant/

Der lust/ der bösen lust/ die/ mehr als gut/ bekant.

Mit beten schläget man den feind des geistes nieder:

Die stete mäßigkeit ist dieses feindes grab:

Läst du jhm zeit vnd raum/ er siht den vortheil ab:

Nim deiner schantzen war: wo nicht; er kömmet wieder.

10. Bete:

 

Wer der mahl eins gedenckt/ für Gottes thron zu treten:

Wem Gott das hertze sol mit gnaden öl' vnd wein/

Erweichen/ welches ist verhärtet als ein stein:

Wer sünd' vnd laster wil/ die tief in jhm durch steten

Brauch eingewürtzelt seyn/ auß seinem hertzen gehten:

Wer für des Satans list wil frey vnd sicher seyn/

Vnd wen nicht treffen sol der höllen schwere pein:

Der muss ohn' vnterlaß im geist' vnd warheit beten.

Drumb wenn du beten wilt/ so sey dein sinn gerichtt

Auf nichts als nur auf Gott: vnd was die zunge spricht

Das red' ein fewrig hertz' es müssen die gedancken

(Wenn du recht beten wilt/ vnd Gott dich hören soll)

Seyn aller bosheit lär/ ja geist vnd glaubens voll/

Mit zuversicht erfüllt/ mit hoffnung/ ohne wancken.

11. Dancke

 

Der vns geschaffen hat/ von dem wir alles haben

Was wir bedörftig seyn/ der vns erlöset hat/

Durch den man heilig wird; vnd der uns frü vnd spat

Beschirmet/ vnd versorgt/ der hertz' vnd geist zu laben

Vns geist vnd labsal gibt/ der auch die jungen raben

Nicht ungespeiset lässt: nach dessen weisen rath

Vns erde/ luft vnd meer bezeugen in der that

Den milden überfluss vnd reichthum seiner gaben

Der vns/ zu vnserm nutz'/ hat dieses grosse rund

Worauf wir stehn vnd gehn geleget in den grund:

Der alle ding' erhält in jhren ordnungs-schrancken.

Der alles ist vnd kan/ der alles schafft vnd thut:

Der mit der that beweisst/ er sey das höchste gut.

Ach wiltu/ liebe seel'/ ach wilt du dem nicht dancken!

12. Lobsinge

 

Wiltu dem höchsten Gott' ein lippen opfer bringen

Auf seinen danck-altar (gleich wie du bist verpflichtt)

So siehe/ daß es dir an andacht nicht gebricht/

Wofern' es sol zu Gott hindurch die wolcken dringen.

Wo nu des Herren geist/ ein geistlich lied zu singen/

Dein hertze geistig macht/ vnd es zur andacht richtt/

So ist es recht gestimmt/ vnd gar kein zweifel nicht

Es werde deine stimm' in Gottes ohren klingen.

Drümb wenn du singen wilt/ so bitte Gott zuvor

Vmb seine gnad' vnd geist/ vnd heb' als dann empor

Ein reines hertz' in Gott. Den singen ist nicht schertzen

Wenn's Gott erhören sol. Wer nu an betens stat/

Den herren loben wil/ vnd lust zu singen hat/

Der sing'/ vnd spiele Gott'/ im geist aus reinem hertzen.

13. Höre

 

Wer sich des teufels wil mit Gottes hülf erwehren/

Vnd wer wil sicher seyn für seinen seelen mordt/

Den er zu tag' vnd nacht/ mit list vnd eifer/ fort-

Zustellen embsig ist; vnd wen Gott sol bekehren/

Wen er des lebens weg/ durch seinen geist sol lehren/

Daß er nach dieser zeit komm' an den frewden ort/

In 's haus der ewigkeit: der muss des lebens wort

Mit lebendiger lust vnd höchster andacht hören/

Wem aber dieses wort die seele sol erneeren/

Durch glauben/ den es gibt/ vnd den es kan vermehren/

Der wiederstrebe nicht des allerhöchsten rath'

Er prüfe mit der schrift/ was er vom lehrer höret/

Er lebe/ wie man jhn aus Gottes worte lehret/

Ein rechter hörer ist ein hörer in der that.

14. Vergib

 

Wilt du/ wie sichs gebürt/ mit deinem nähsten leben

In ungefärbter lieb'/ vnd ohne falschen schein/

In warer brüderschafft/ wilt du ein Christe seyn/

Wilt du mit zuversicht/ vnd ohne knechtisch beben

Zu Gott in seinen thron dein hertz' vnd stimm' erheben/

Vnd er dich hören sol/ wilt du der höllen pein

Entfliehen/ so must du (wie Christlich ist vnd fein)

Dem nähsten bald vnd gern/ ja schlecht vnd recht vergeben?

Bald; daß dich nicht der tod mit schrecken übereile/

Gern; daß dir auch der Herr vergebe deine feile/

Schlecht; daß sich dein hertz' auch kan geben zu der ruh/

Recht; daß der Herre nicht die falscheit seh' vnd räche/

Drumb/ wilt du/ daß dich Gott von sünden ledig spreche/

So thu dem nähsten/ was du wilt/ das dir Gott thu.

15. Sey nicht rachgierig

 

Dien'st du dem Herrn alhier in seinen zelten/

Vnd wiederfährt dir schad' vnd vngemach/

So dulde dich/ es ist des herren schmach/

Vnd zörne nicht. Des menschen zorn thut selten/

Was Gott behagt/ wer lästern wil vnd schelten/

Wenn man jhn schmäht/ vnd ist zur rache jach/

Der folget nicht dem herren Christo nach/

Die rach' ist sein/ er kan vnd wil vergelten.

Du wilt/ Gott sol dich quit vnd ledig sprechen/

Du bittest jhn/ er wolle deine schuld

Vnd missethat vertragen mit gedult/

Vnd du begeerst nicht deinen muth zu brechen.

Wer rache sucht/ den hat der zorn verführt.

Rach' ist ein werck/ das Gott allein gebiert.

16. Lass dir genügen

 

Geitz ist ein schändlich ding: geitz lehrt den menschen lügen:

Geitz ist der dieberey vnd aller schalckheit voll:

Geitz thut nicht/ als ein Christ an Gott vnd menschen sol:

Geitz stiftet zanck vnd mord: geitz heisst die fürsten kriegen:

Geitz macht des näh'sten noth vnd läst jhn drinne liegen:

Geitz macht den menschen stoltz frech/ gottloß/ wild vnd toll/

Vnd thut jm selbst kein gut: geitz ist des teufels zoll:

Darumb wer witzig ist/ der lässet jhm genügen.

Wer jhm genügen läst/ der ist vnd bleibet reich;

Der reichste geitz-hals ist jhm nicht im ringsten gleich

Ihm ist am überfluss' vnd reichtum nicht gelegen:

Der geitz ent-menscht jhn nicht: er wacht vnd schläft mit ruh:

Er bringet seine jahr' in stiller freyheit zu

Er schmäckt bis in den tod den reichen Gottes segen.

17. Gib gerne:

 

Wilt du dem höchsten Gott' auf wucher etwas geben/

So gib dem dörftigen/ vnd lass jhn nicht in noth/

Wo du jhm helffen kanst: der schlägt den bruder tod/

Des er sich nicht erbarmt. Wer gerne gibt/ ist eben

Als ein gesegnet land; vnd eine von den reben/

Die Gottes hand gepflantzt. Darumb/ so brich dein brodt

Dem/ der da hunger hat/ vnd liegen muss im koth'/

Als denn so wirst du wol von Gottes renten leben.

Was du dem armen thust/ was du dem armen giebst/

Wenn du dem armen hilffst/ wenn du den armen liebst/

Des nimmt sich Christus an/ als wär' es jhm geschehen.

Thu guts vnd fahre fort ohn alle müdigkeit.

Gib reichlich/ wo du kanst mit lust vnd fröligkeit.

Wer reichlich ernden wil/ der mus auch reichlich säen.

18. Liebe den feind:

 

Fast nichts ist in der schrift/ das mehr vnd schwerer scheint/

Als wenn der Herre wil/ daß man den feind sol lieben/

Daß man den retten sol/ der vns sucht zubetrüben

Daß man den gutes thue/ die vns gehässig seind.

Ein heid' ist nicht so blind/ er liebet seinen freund/

Das hat jhm die natur in 's hertz' hinnein geschrieben.

Bist du mehr als ein heid' vnd wilt den glauben üben

Wie Christus hie befihlt/ so liebe deinen feind.

Wenn er dich nun verflucht/ so wünsch' jhm Gottes segen:

Wenn er dir böses thut/ so sey du ihm hergegen

Geneigt/ vnd bitte Gott für jhn/ doch ohne schein:

Wenn dein feind hunger hat/ so gib jhm deiner speise

Vnd tränck jhn/ wen jhn dürst (das ist der Christen weise)

So wirst du Gott dem Herrn mehr als ein heide seyn.

19. Arbeite fleissig:

 

Was deines amtes ist/ das thue mit allem fleiß/

Thu was dir möglich ist den abend als den morgen

In steter Gottesforcht/ lass Gott den vater sorgen

Vnd meide müssiggang/ als glat vnd schlipfrig eis/

So wird des Herren mund dir deinen sauren schweiss

Mit segens süssigkeit versüssen/ ohne borgen.

Wem das gestohlne brodt nur schmäckt/ wird dran erworgen

Eh' er sich des versieht. Ehr ist der arbeit preis.

Wer nu mit Gotte wil des mangels sich erwehren

Vnd wil die seinen auch versorgen vnd erneeren

Wie recht vnd christlich ist/ der dencke spat vnd früh

Zu meiden dieberey/ zu brauchen seiner hände/

Vnd sorge weiter nicht. Des Herren güt' ohn' ende/

Sein segen ohne maas macht reich ohn alle müh.

20. Rede die warheit:

 

Ein Christe sol die warheit nicht verschweigen/

Vnd setzt jhm gleich fleisch/ welt vnd teufel zu/

Ein lügenmaul hat weder rast noch ruh/

Vnd lässet sich mit gut vnd gelde beügen.

Ein Christen-mensch' acht't weder fahr noch drewen

(Der lügen trotz vergeht in einem nu.)

Vnd vngeacht/ was man jhm darümb thu/

Förchtt er doch nicht/ die warheit zu bezeugen.

Drümb/ wer du bist/ befleisse dich der warheit/

Vnd lüge nicht/ denn jhre schön' vnd klarheit

Kömmt doch an'n tag. Gott läst sie nicht in noth.

Wer lügen liebt/ der liebet auch den teufel

Der sie gebiert/ vnd stürtzt sich ohne zweifel

In sein verderb in jammer noth vnd tod.

21. Richte nicht:

 

Du sagest wol von vielen glaubens früchten/

Vnd lebest doch nicht wie man leben sol:

Du steckest selbst fast aller boßheit voll/

Vnd darfest noch den nähesten vernichten:

Du wilt ja zwar des näh'sten händel schlichten/

Vnd lebest selbst in zwitracht/ zorn vnnd groll.

O heücheley: der leb' erst selber wol

Vnd seh auf sich wer andere wil richten/

Wer jederman nur tadeln wil vnd lehren/

Der muss gar oft sein' eigne mängel höhren:

Wer gerne siebt/ wird wiederumb gesicht.

Wer andere schilt/ wer andre schimpft vnd strigelt/

Wird offtermals/ wie er verdient/ geprügelt

Drümb richte nicht/ so wirst du nicht gerichtt.

22. Verdamme nicht:

 

Was schlägst du viel durch deinen blinden bann/

Den/ der da nicht/ wie du wohl gleübest/ gleübet/

Den/ der da nicht/ wie du verbleibest/ bleibet/

In deinem wan? ein frommer Christe kan

Wol seelig seyn/ vnd steigen himmel-an/

Wann er schon nicht wie du wol schreibest/ schreibet/

Auch alles nicht/ wie du es treibest/ treibet.

Die that beweist einn rechten Christen-mann.

Was urtheilst du doch deines herren knecht?

Bedencke nur/ wer hat in allem recht/

Was er vermeint. Ein mensche kan wol irren/

Drümb rath' ich dir: verdamme den ja nicht/

Der Christum liebt. Wer weiss/ was dir gebricht?

Des Herren wort wird keinen nicht verwirren.

23. Sey sanftmüthig:

 

Ein Christe sol auch sanftes muthes seyn.

Ein sanfter muth kan übersehn vnd hören:

Ein sanfter muth kan mit verstande lehren/

Ein sanfter muth kömmt leichtlich überein

Mit jederman: ein sanfter muth steht fein/

Ein sanfter muth wird viel zum besten kehren/

Ein sanfter muth kan lieb' vnd freundschaft mehren/

Ein sanfter muth verhütet falschen schein/

Ein sanfter muth kan seinen herren neeren/

Ein sanfter muth bringt viel zu grossen ehren/

Ein sanfter muth verhütet manche pein/

Ein sanfter muth kan mord vnd krieg erwehren

Drümb bitte Gott er wolle dir bescheeren

Ein sanft gemüth' vnd seine gnade drein.

24. Sey keüsch vnd züchtig

 

Gott ist ein keüscher geist: Gott ist ein keüsches wesen

Sein zorn ein fressend fewr/ welchs böse lüste frisst

Drumb wer jhm dienen wil/ meid' allen stanck vnd mist

Der faulen hurerey/ eh Gott mit seinem besen

Jhn selbst zur strafe zeücht. Wer vnzucht hat erlesen

Daß sein gantz hertz' vnnd sinn darinn' ersoffen ist/

Reisst jhn der tod hinweg durch vnvermeinte list/

Des seele/ gleube mir/ kan nimmermehr genesen!

Warümb? Denn böse lust läst keinen nicht mit beten

Für Gottes angesicht' in reiner andacht treten.

Vnd hält den menschen ab/ daß er sich nicht bekehrt

Wer keüsch vnd züchtig ist wird Gott den herren schawen

Dort steht-vnd tähtiglich/ vnd hier in warem glauben

Wer reines hertzen ist/ der wird von Gott geehrt.

25. Sey friedlich:

 

Gott ist ein friede-Gott/ wer sich mit Gott verbinden

Vnd ihm gefallen wil/ der meide hass vnd neid/

Er meide zorn vnd zanck/ er meide krieg vnd streit/

So meidet er gefahr beneben vielen sünden.

Sein hertze wird in Gott viel trost vnd frewd' empfinden

Als der sich gegen jhn gantz väterlich erbeut/

Vnd dem das kind-schaff: recht durch Christum ist bereit.

Wer friedlich friede sucht/ der wird auch friede finden.

Wer derowegen nun ein Gottes kind wil seyn

Der sey ein friedlich schaf vnnd nicht ein hawend schwein.

Er leide was er sol/ vnd werde nimmer müde/

Er suche fried' vnd ruh' vnd jag' ihm stetig nach/

Er sey der lieber litt'/ als daß er friede brach/

Er hab'/ ist's mögelich/ mit allen menschen friede.

26. Sey barmhertzig:

 

Wilt du/ daß sich deiner seele

Der getrewe fromme Gott

Soll' erbarmen/ die der tod

Naget/ in des leibes höhle:

Daß er deine sach' erwehle/

Wenn du hier/ in fahr vnd noth/

Essen must dein thränen brodt/

Daß er deine tritte zähle/

Sol dein hertze sich des armen/

Auch in seiner noth erbarmen/

Wenn jhm hülf' vnd trost gebricht/

Wenn er noth vnd mangel leidet/

Wenn er sich mit thränen weidet/

Wie du jhm denn bist verpflichtt.

27. Zörne nicht:

 

Weil menschliche natur durch sünde thun geschwächt ist/

Vnd jhr die sünden lust/ vnd wesen dieser welt/

Mehr als des Herren weg' vnd was er wil/ gefällt/

So lange noch ein mensch durch sünd' ein sünden knecht ist/

So lange thut sein zorn auch nicht was für Gott recht ist.

So lang' ein mensche noch von eitelkeiten hält/

So lang' er die vernunft nach den begierden stellt

So lange hasst sein zorn/ was für Gott recht vnd schlecht ist.

Drümb hüte dich/ der zorn beraubet die vernunft:

Zerrüttet vns den witz; verwüstet das gemüthe;

Verheeret den verstand; verderbet das geblüthe;

Entmenscht den menschen gantz; verstöst jhn in die zunft

Der wilden thiere hin: er macht des menschen willen

Des Satans willen gleich/ vnd läst sich nichtes stillen.

28. Schweere nicht leichtfertig/ viel weniger fälschlich

 

Wer Christum liebt/ der sol nicht leichtlich schweeren

Vnd muss er ja/ so denck' er allezeit/

Der alles hört/ der hör' auch seinen eid.

Drümb sol er sich an keinen menschen kehren/

Wenn man jhn dringt (der vnwahrheit zu wehren)

Einn eyd zu thun: jhn mache weder neid/

Noch hass/ noch gonst der warheit vnbereit:

Er schweere nicht zu wieder Gottes ehren.

Wer leichtlich schweert/ dem ist nicht viel zu trawen:

Wer fälschlich schweert/ verleugnet seinen glauben/

Vnd ist nicht werth/ daß er ein Christe heisst.

Wer sich nu nicht mit schweeren wil beschweren/

Der richte nur den eid zu Gottes ehren/

Den er zustewr der warheit thut vnd leistt.

29. Hüte dich für fressen vnd sauffen:

 

Wo man den ohne grund/ den faulen hund/ den bauch/

Den lebendigen tod mit sauffen vnd mit fressen/

Mit leckerey vnd mast/ mit stopfen vnd mit pressen/

Als einen abgott/ ehrt: wo man des magens schlauch/

Zu füllen tag vnd nacht/ hält für einn steten brauch/

Vnd wo hertz' hirn vnd geist vom sauf-geist' ist besessen/

Da ist der heilge geist vnd gottes forcht vergessen/

Da ist vernunft/ verstand vnd ehrbarkeit nur rauch.

Die tumme drunckenheit ist aller laster zunder;

Der schlimsten lüste fewr; der ärgsten sünden plunder;

Ja aller ehren gift/ vnd aller tugend tod.

Daß nu/ mit drunckenheit dich nicht die alte schlange/

Wenn du dich's nicht versiehst/ gantz hinterlistig fange/

So hüte dich mit fleiß/ sonst stürtzt sie dich in noth.

30. Hüte dich für sorge der narunge:

 

Wie deucht dich/ solte Gott das liegen vnd nicht schlafen/

Das wachen ohne ruh/ das haben ohne brauch/

Das brauchen ohne nutz/ den schädelichen rauch/

Den abschewlichen grind vnd räud' an seinen schafen

Das tödten ohne hand/ das morden ohne wafen

Das sterben ohne tod/ die todesfurcht/ vnd auch

Die lebensforcht zugleich/ das sorgen für den bauch

Die gross' abgötterey zu seiner zeit nicht strafen?

Was thut der arme mensch? jhn plagen ferne sorgen

Vnd ist doch vngewiß/ ob er den näh'sten morgen

In seiner schlaverey erlebet oder nicht?

Gott der die vögel speist/ die blumen schmückt vnd zieret/

Verlässt den menschen nicht. Thu nur/ was dir gebüret/

Traw' jhm/ vnd sorge nicht/ er weiß/ was dir gebricht.

31. Vertrawe Gott:

 

Verhoffst du dermaleins des Herren gut zu schawen

Im lande/ da man nichts vom tod vnnb sterben weiss/

Im lande/ da Gott selbst der lebendigen preiss

In ewigkeit verbleibt/ so must du durch den glauben/

Der vest' vnd thätig ist/ auf Gott allein vertrawen.

Wer auf sich selber bawt/ der bawet nur auf eis:

Wer aber Gott vertrawt vnd bawt auf jhn mit fleiss/

Der kan das himmelreich noch hier auf erden bawen.

Vnd warumb woltest du nicht gäntzlich dich verlassen/

Auf den/ der diese welt mit einer hand vmbfassen

Vnd dich erretten kan/ auf den/ den alles ehrt/

Der dich alleine kan erhalten vnnd erneeren/

Der deine seeligkeit/ zu seines namen ehren/

Von hertzen sucht/ vnd der vmb deinet willen schweert.

32. Wirff die perlen nicht für die säwen:

 

Wie mancher hund hat vns/ Herr Christ'/ vmbgeben?

Wie manche rott' ist vmb die deinen her?

Wie ist man doch den deinen so gefähr?

Wie trachtet vns nach seele leib vnd leben

Der böse feind? wer kan jhm wiederstreben/

Als du allein? er wütet als ein bär/

Nach vnserm bluth' ist alle sein begehr.

Wie manches schwein verwüstet deine reben?

Deswegen/ wer ein solcher hund wil seyn/

Vnd schaden thun wie solch ein lasterschwein/

Wer lüste liebt/ wer hawen wil vnd beissen/

Vnd weltzet sich durch allen sünden koth/

Der dencke nicht/ daß jhm des lebens brodt

Zu theile wird/ er lasse denn sein reissen.

33. Meid' abgötterey:

 

Nicht der allein der sich für götzen beuget/

Der einen gott (nach menschen wahn erdichtt/

Den menschen hand gemacht vnd aufgerichtt)

Zum gotte macht/ der sich für bildern neiget/

Vnd jhnen noch mit andacht ehr' erzeiget/

Ist abgöttisch. Wer zu dem gelde spricht:

Du bist mein Gott; wer seine zuversicht

Auf menschen stellt: wer seinen lüsten fräwet.

Wer seinen bauch als einen abgott ehrt/

Vnd wie der bauch befielet gleübt vnd lehrt

Der/ gläube mir/ ist auch ein götzengrüsser.

Wer ein geschöpff' als seinen schöpffer liebt/

Vnd jhme das/ was Gott gebieret/ giebt/

Ist albereit ein grober bilderküsser.

34. Förchte Gott:

 

Der alles sieht/ was hie die menschen treiben/

Der alles hört/ was menschen-zunge spricht/

Der was ein mensch gedencket weiss vnd richtt/

Vor deme nichts kan vnentdecket bleiben/

Der alles läst in sein gedenck-buch schreiben/

Der wenn er wil/ der menschen hertze bricht/

Der schrecklich straft/ die jenen die sich nicht

Mit gottesforcht bey zeit' jhm einverleiben.

Den förcht' o mensch'/ vnd lass dich nicht verblenden

Des Satans donst/ hör' jhn nicht/ wenn er spricht:

Thu was du wilt/ der herre siht es nicht.

Solt' er nicht sehn/ der doch an allen enden

Sich spüren läst/ vnd selber ist das liecht.

Drümb förchte Gott/ wie du ihm bist verpflichtt.

35. Sey der Obrigkeit vnterthan:

 

Ein Christe sol ohn' alles wiederstreben

Gehorsam seyn der lieben Obrigkeit/

Vnd alles thun was Gott durch sie gebeut/

Auch ohne zwang/ was jhr gebüret geben.

Der Obrigkeit sol man mit leib vnd leben

Mit gut vnd bluth' im nothfall seyn bereit/

Doch weiter nicht. Die seel' ist allezeit

Des der sie gab/ vnd keinem mehr daneben.

Drumb rath' ich dir/ daß du zuwiederstreben

Nur vnterlässt: es kostet dich dein leben/

Sie führt das schwert vnd ist an Gottes statt:

Gib ehr' vnd forcht/ wem ehr' vnd forcht gebüret/

Doch sey die forcht mit lieb' vnd gonst gezieret/

Auß dessen forcht/ der sie geordnet hat.

36. Ehre vater vnd mutter:

 

Die dich von jugend auf/ nicht ohne schweiss zu neeren

Von hertzen willig seyn/ vnd die von denen du

Nähst Gott das leben hast/ vnd die da noch dazu

Seyn tag vnd nacht bedacht das gute dich zu lehren/

Die nimmermehr verdreust das böse dir zuwehren/

Die/ welche wegen dein nicht achteten der ruh

Vnd schliefen ohne schlaf/ die jederzeit auch nu

Für dich in sorgen stehn/ ach wilt du die nicht ehren?

Der fewer-heisse zorn des Herrn wird die verzehren/

Die eltern leides thun vnd sich nicht wollen kehren/

(Welchs doch Gott haben wil) an jhrer eltern wort:

Wer aber hört vnd folgt/ den wil der Herr' erhören/

Wenn er nur zu jhm schreyt er wil jhm auch verehren/

Ein langes leben hier vnd grosse frewden dort.

37. Lerne was gutes:

 

Wer seine junge zeit nicht läst vorüber traben/

Vnd ist darauf bedacht/ was jhm begegnen kan/

Der legt die zarten jahr' in ehr' vnd tugend an.

Es ist ein edel ding an einem jungen knaben

Vnd vieles lobens werth/ was guts gelernet haben.

Konst bringet vnverhofft oft manchen dahin an/

Dahin noch neid noch gonst hintreffen kan die ban.

In wachem fleiss' vnnd konst liegt mancher schatz begraben.

Wer derowegen lust zu ehr' vnd tugend hat/

Weil noch die jugend blüht/ vnd dencket früh vnd spat/

Wie er/ wenn er erwächst mit Gott sich mög' erneeren/

Der meide müssiggang/ vnd liebe steten fleiß/

Er hasse süssen schlaf/ vnd liebe sauren schweiß

Vnd lasse sich mit fleiss' in seiner jugend lehren.

38. Sey ehrerbietig:

 

Wer jederman gebürend' ehr' erzeiget/

Wie billich ist/ den liebet jedermann/

Man lobet jhn als einen biedermann/

Man bleibet jhm gewogen vnd geneiget.

Wen aber noch die demut nicht gebeüget/

Der hält von sich/ vnd siehet keinen an/

Darumb/ wer nicht einandern ehren kan/

Der ist noch nicht der tugend eingeweihet.

Er ist ein holtz/ zwar stoltz/ doch ungehobelt/

Vnd wär' er auch beluchset vnd bezobelt/

So gucken doch die langen ohren aus.

Drumb bist du klug/ so folge meiner lehre/

Gib jederman/ wie dir gebühret/ ehre.

Ein Christen hertz' ist aller tugend haus.

39. Sey freundlich:

 

Ein freündlich wort mit freundlichen gebärden

Erweichet offt des harten feindes sinn/

Ein freundlich hertz' hat seinen anbeginn

Vom himmel her/ vnd wird geliebt auf erden.

Ein mensche/ der den ungezämten pferden

Sich ähnlich stellt/ hat alle gonst schon hin/

Man wil sein nicht/ das hat er zu gewinn.

Wer freundlich ist/ wird reich an freunden werden.

Die freundlichkeit sol jeder an sich haben

Wer Christi ist/ als eine von den gaben

Die Gottes geist den gläubigen ertheilt.

Wer freundlich ist/ kan freund' aus feinden machen.

Mit freundlichkeit verträgt man schweere sachen

Mit freundlichkeit wird alter hass geheilt.

40. Liebe gerechtigkeit:

 

Wer Christo dient/ vnd sein getrewer knecht ist/

Der liebt vnd thut/ was jhn der herre heist/

Er hasst vnd läst was jhm 's gesetz verweist

So viel er kan: er macht nicht krum/ was schlecht ist.

Er bilget nichts/ als nur was gut vnd recht ist/

Er lobet nichts/ als was die warheit preist/

Siht er/ daß wer des vnrechts sich befleisst/

So redt er drümb/ vnd weist/ wo 's recht geschwächt ist.

Drümb lobst du recht so-lieb' vnd thue es auch

Gerechtigkeit bestehet durch gebrauch

Vnd in der that/ sie führt einn Christen wandel/

Gerechtigkeit läst jederman in ruh:

Gerechtigkeit theilt jedem sein theil zu:

Gerechtigkeit vervortheilt nicht im handel.

41. Treibe nicht schinderey:

 

Wie kanst du dich der vnthat vnterwinden/

Daß du mit list (welchs doch kein Jude thut/

Kein Türck' auch nicht/ auß forcht der höllen gluth)

Dich vnternimmst den nähesten zu schinden?

Du kömmest fort/ dein näh'ster bleibt dahinden/

Du raubest jhm/ wenn du jhm leihst sein gut/

Dein wucher frisst jhm ehre fleisch vnd bluth/

Du bluthund du! Gott wird dich wieder finden.

Du führest zwar den nahmen eines Christen

Vnd prangst damit/ vnd läst dich doch gelüsten

O heucheler/ des nähesten sauren schweiss.

Ein Christe gibt vnd leiht dem andern gerne/

In seiner noth/ solch schinden bleibet ferne

Von deme/ der da was ein Christ' ist weiss.

42. Halt dich nicht selbst für klug:

 

Was bildest du dir ein/ du habst die konst gefressen/

Vnd was nur weißheit ist/ du lärer wasserkrug/

Vnd bist nach deinem wan/ sehr weis' vnnd trefflich klug/

Vnd hast doch wol von konst/ so viel als nichts vergessen

Der näheste weiss nichts/ dich hat die konst besessen/

Der stoltze geist/ mein' ich: konst ist dein' eg' vnd pflug/

Auf konst verlässt du dich/ die mag doch wohl mit fug

Nur donst genennet seyn. Wie bist du so vermessen?

Dein wissen ist nur wind/ vnd alle deine könste/

Wenn du nicht Christum hast/ seyn lauter blawe dönste/

Denn ohne seinen geist ist klug seyn nur betrug.

Was hilft dich dein verstand/ wenn du bey deinen wissen

(Woran fast alles ligt) nicht hast ein rein gewissen?

Wer Christum wol gelernt/ der ist gelehrt genug.

43. Lass' dich nicht einen jeden wind wiegen:

 

Läst du dich jeden wind/ der dich nur anweht/ wiegen

Vnd wirst fast jeden tag new' in religion/

Vnd singst all augenblick fast einen newen thon/

So wird der Satan leicht deinn leichten sinn betriegen.

Wer immer über leuft/ wenn er mit Christo kriegen

Sol wieder diese welt/ vnd ist gleich wie der mon

In vnbeständigkeit/ der krieget bösen lohn.

Er muss in schanden stehn/ wenn/ die in Christo siegen

Gott mit genaden krönt/ denn/ nicht ein jeder geist

Der andre lehren wil/ dir Gottes wege weist/

Drumb trawe nicht zu leicht/ so wirst du nicht betrogen.

Doch forsche gleichwol nach/ prüf' alles mit der schrifft/

Die zeiget also bald dir allen seelen gifft/

Im fall du (wie man sol) sie recht hast angezogen.

44. Wiederstrebe nicht der warheit:

 

Wenn man aus Gottes wort dir etwas anders weiset

Als du von jugend auf falsch vnterrichtet bist/

Vnd dein hertz über dis schon vberzeuget ist/

So gib der warheit raum/ das wird an dir gepreiset/

Wenn aber jemand ist/ der dich mit worten speiset

Doch ohne wort vnd geist/ so ist 's betrug vnd list.

Drumb hüte dich mit fleiss/ des teufels stanck vnd mist

Ist dem nicht offenbar/ der schläfft/ vnd wie verreiset

In menschen träumen ist. der warheit wiederstreben

Ist eine schweere sünd'/ vnd der sich nicht ergeben

Heisst Gott zu wieder seyn/ der vnser bestes sucht.

Drumb siehe/ was du thust. der teufel hasst die warheit

Die er doch wol versteht/ vnd lästert jhre klarheit/

Drumb bleibt er auch von Gott verstossen vnd verflucht.

45. Meide böse gesellschaft:

 

Wer einen lamen leitt/ der lernet von jhm hincken/

Vnd wen ein blinder führt/ der tappet auch wie er/

Vnd was man auch nicht wil das lernt man vngefähr/

Wer einen drincker liebt/ der lernet von jhm drincken:

Wer einen stinckbock streicht/ dem muss die hand wol stincken:

Mist macht zu mist vnd koth/ stanck kömmt vom stincken her:

Was erst gesellschaft war/ wird bald her nach begehr:

Ein fauler wiedehopf macht manchen losen fincken.

Drumb seh' ein jeder zu/ zu wem er sich geselle/

Auf wen er seine gonst vnd stete kundschafft stelle/

Vnd mache nicht alsbald mit jedem brüderschafft.

Drumb wer gesellisch ist/ geselle sich zur tugend

So wird er nicht verderbt. Denn was man in der jugend

Sich angewehnet hat/ das bleibet vest vnd hafft.

46. Sey mit Gott zu frieden:

 

Wer sich mit seel' vnd leib/ dem Herren hat ergeben/

Der nimmet-was Gott giebt für gut vnd willig-an/

Er weiss wol/ was Gott thut ist gut vnd wolgethan.

Gefällt es Gott/ daß er sol an der erden kleben

Vnd bleiben klein vnd ring' in diesem kurtzen leben/

So stillet er sein hertz': im fall' jhn Gott die bahn

Der sterne treten heisst/ so thue er's ohne wahn.

Gott mach' es wie er wil/ er wird nicht wiederstreben:

Bist du nu Gottes kind/ so lass dir auch gefallen/

Was Gott wil/ vnd du must: er weist den seinen allen/

Ein frommes vaterhertz/ er meint es immer gut.

Drümb/ wenn dir 's glücklich geht/ so dancke Gott mit frewden;

Wo nicht/ so dulde dich/ vnd bet in deinem leiden.

Wer weiss/ was Gott an dir zu seiner zeit noch thut.

47. Sey nicht misgönstig:

 

Was Gott den menschen gönnt/ das wird jhm neid nicht nehmen:

Wem Gottes Segen nützt/ dem schadet misgonst nicht:

Wen Gott alhier erhebt vnd auß dem staube richtt/

Dem muss sich auch der neid/ so frech er ist/ bequämen:

Des frommen glücke kan auch seinen neider zämen

Vnd brechen jhm den muth. Wer andere versprichtt

Aus neid/ der hört mit spott vnd schmach/ was jhm gebricht.

Wen neid verführet hat/ den wird die zeit beschämen.

Gott theilet/ wie er wil/ die gaben seiner güte/

Dem zieret er den leib/ eim andern das gemüthe/

Den dritten macht er groß/ den vierden macht er reich/

Ein jeder hat das sein'/ ein jeder hat zu dancken/

Ein jeder halte sich in seiner gaben schrancken

Vnd sey vergnügt. Ist er schon nicht dem näh'sten gleich.

48. Sey nicht zänckisch:

 

Regiert dich Gottes Geist/ vnd du wilt ohne wancken/

Wie dir befohlen ist/ durch tägelichen schweiss/

Durch arbeit spat vnd früh/ durch stetig-wachen fleiß/

Nicht aufgehalten seyn in deines amtes schrancken.

Wilt du zu tag' vnd nacht für eitelen gedancken

Frey vnd gesichert seyn/ sol dich des zanckes eis

Nicht fällen/ bleib davon/ so hast du dessen preis/

Zanck ist des fleisches frucht. Ein Christe sol nicht zancken:

Zanck frisset gut vnd blut; zanck bringt in angst vnd not:

Zanck setzt die seel in fahr: zanck stiftet mord vnd tod:

Zanck ist des teufels danck: zanck macht einn bösen namen:

Zanck ist ein schädlich fewr: zanck ist der kirchen gift:

Zanck richtet spaltung an: zanck achtet keiner schrift:

Zanck dämpft in vns dz wort: zanck ist des teufels samen.

49. Deut' alles zum besten

 

Ach lieber mensch/ wer ist/ dem nicht zu zeiten

Ein böses wort ohn seinen danck entfährt?

Wer hört so wol/ daß er sich nicht verhört?

Wer strauchelt nicht? wem kan der fuß nicht gleiten?

Es redt sich viel. Man muss nicht alles streiten.

Der hat verstand/ vnd der ist wolgelehrt/

Der alle ding' auf 's beste lenckt vnd kehrt.

Man sol nicht bald' ein ding so übel deuten.

Wer in der welt vnd vnter frembden leuten

Fort kommen wil/ der mag sich vorbereiten/

Damit jhn nicht ein jedes wort beschweert.

Er trifft es nicht. Drümb irren die bey weiten/

Die umb ein wort bald für den richter schreiten.

Ein sanfter geist wird nicht so bald verseert.

50. Halt maasse

 

Maass' ist der tugend ziel/ wer das wil vberschreiten/

Der thut nicht/ was er sol/ er ist der tugend feind/

Er sol nicht/ was er thut/ vnd ist der laster freund/

Zu wenig vnd zuviel steht tugend an der seiten.

Wer nu der laster heer wil ritterlich bestreiten

Der thu nicht alle das/ was recht zu seyn nur scheint/

Er halte mittelmaass' vnd wer zu stehn vermeint/

Dem sey die maass' ein stab/ so wird er nimmer gleiten.

Maass' ist der tugend seel'/ vnd auch der tugend mutter/

Maass' ist die tugend selbst/ maass' ist der tugend futter/

Maass' irret nimmermehr sie thut auch was sie thut.

Darumb wer maasse liebt/ der liebet auch die tugend/

Maass 'ist der alten sporn/ maass' ist der zaum der jugend/

Maass' ist der ehren steig'/ maass' ist zu allem gut.

51. Frewe dich mit den frölichen:

 

Ein Christe mag sich wol in seinem Gott' erfrewen/

Wenn er/ was jhm der Herr in gnaden hat beweist/

Mit danckbarkeit bedenckt: wenn man den höchsten preist/

Daß er/ sich seiner kirch' in güte zubezeigen/

Ist eingedenck gewest: wenn er der seinen schreyen

Genädig hat erhört: wenn jeder sich befleisst

(Der Gott vnd Christum liebt) der frewde/ die der geist

Im hertzen-tempel macht/ denselben einzuweyhen.

Drümb/ wo man sich im Herrn erfrewt vnd fröhlich ist

Vnd du zu solcher frewd auch eingeladen bist/

So thu/ so viel du kanst/ die frewde zuvermehren.

Vnd bist du gleich betrübt/ weil es dir übel geht/

So halt dennoch an dich/ dieweil es übel steht

Mit eigner trawrigkeit/ gemeine frewde stöhren.

52. Trawre mit den trawrigen

 

Wenn jeder trawrig ist/ so wil sich 's nicht gebühren/

Daß du dich lustig machst: dein süsser lautenklang/

Ist doch zu solcher zeit nichts denn ein ohren-stanck:

Wenn jederman den leib mit kleidern aus zu zieren

Für leid vergessen hat/ so stell' auch dein stoltzieren

Vnd jubilieren ein: dein lieblicher gesang

Erjagt bey trawrigen dir weder lob noch danck:

Des nähsten schmertz vnnd leid sol auch dein hertze rühren.

Der Herr'/ eh denn er noch des Vaters reich empfieng

So bald er jemand sah'/ dem 's etwan übelgieng/

Des nam er sich bald an vnd klaget' jhn mit schmertzen.

Bist du nu Christi glied/ vnd liebest seine schmach/

So folg' auch deinem Herrn in diesem stücke nach/

Vnd nim des näh'sten leid vnd vngemach zu hertzen.

53. Ließ die Bibel

 

Wer Gott nit recht erkennt/ der kan jhn auch nit ehren/

Der kennt jhn aber nicht/ der sich nicht selber kennt

Der kennt sich selber nicht/ der sich aufs böse wendt/

Vnd der vom bösen sich zum guten nicht wil kehren.

Wer nu den Gottes geist/ durch lesen vnd durch höhren/

Sich strafen lassen wil/ in dem/ gleich wie verblendt/

Die sünden-tumme welt in jhr verdamnis rennt/

Der komm' vnd lasse sich/ durch 's wort im geiste lehren.

Er neme Gottes buch/ die Bibel vor die hand/

Er forsche fleissig nach/ vnd lese mit verstand/

Es ist kein zweifel nicht/ er wird darinne finden

Was mancher Gottes mensch darinne funden hat/

Den weg zum himmel zu/ den rechten lebens pfadt/

Die ware seelen ruh vnd artzeney der sünden.

54. Beweise den glauben durch die wercke der liebe:

 

Wer Gott in Christo liebt/ der liebet auch zu üben

Das lebendige wort: er thut was Gott gebeut/

Vnd läst/ was er verbeut: er ist vnd bleibt bereit

Zuleiden vnd zuthun/ zu leben vnd zu lieben/

Wie Gott wil/ vnd er sol: er läst sich nicht betrüben/

Ob jhn die welt drumb hasst: er achtet weder neid/

Noch menschen gonst/ noch ehr': erweiss es kömmt die zeit/

Da Gott gnädig lohnt/ dem/ wem erlieb verblieben.

Lieb' ist des glaubens liecht/ lieb' ist des glaubens seele/

Durch den man Gott gefällt. Drümb liebe seel'/ erwehle

Am glauben reich zu seyn durch lieb' vnd lebe wol/

So stirbst du nimmermehr. Denn der wird ewig leben/

Wenn er gestorben ist/ dem Gott alhier gegeben

Wie er jhn/ nach der schrift/ in Christo lieben sol.

55. Siehe/ daß du niemand ärgerst

 

Ein Christe sol mit bösen leben/

Durch meiden allen bösen schein!

(Damit er meide höllen pein)

Dem näh'sten kein exempel geben.

Er sol viel mehr durch tugend streben

An guten wercken reich zu seyn/

So nimmt er auch den näh'sten ein/

Dem Herren vester anzukleben.

Wer aber nu des Herren tempel

Verstöret durch ein bös' exempel

Derselb' entgeht der strafe nicht.

Die sich an keine strafe kehren/

Vnd die nicht Christi stimme hören/

Die seind auch seiner schafe nicht.

56. Hüte dich für aberglauben

 

Wilt du auf Gottes grüner awen/

In Gottes forcht vnd heiligkeit:

Dich weiden mit gerechtigkeit:

Wilt du des Herren güte schawen:

Wilt du allhie den himmel bawen/

Vnd wircken deine seeligkeit/

Die dir durch Christum ist bereitt:

So hüte dich für aberglauben.

Wer zu Gott kommen wil/ mus gleuben

Drumb gleüb' vnd gleube nicht zuviel.

Die Schrift sey deines glaubens ziel/

So wirst du vnverführet bleiben.

Denn/ alles gleüben stürtzt in noth/

Vnd nichtes gleuben ist der todt.

57. Hüte dich für ruchlosigkeit

 

Der thore spricht in seinem hertzen

Gotts-lästerlich: es ist kein Gott:

Der Gottesdienst ist jhm ein spott:

All' andacht achtet er für schertzen.

Das macht/ des bösen geistes kertzen

Verblenden jhn mit rauch vnd koth/

Bis daß er in der todesnoth/

Es sey ein Gott/ erfährt mit schmertzen.

O grosse blindheit/ kan die welt/

Mit allem was sie in sich hält/

Auch vngefähr wol seyn entstanden?

Darumb du vnmensch' ohne Gott/

Gott/ den du hältest für ein spott/

Wird sich erweisen dir zu schanden.

58. Rede nicht garstig

 

Bist du ein Christ' vnd bist aus Gott geboren/

So rede nicht/ was ehrbarkeit vnd zucht

Zu wieder ist/ der ist von Gott verflucht/

Der vnzucht liebt/ vnd letzet züchtig' ohren.

Ein fauler mund der ehrbarkeit verschworen

Der ist vnd bleibt in seinem wust verrucht/

Der aber ehr' aus zucht durch ehren sucht/

Der redet nichts/ er wegt es denn zuvoren.

Drumb liebst du zucht/ so sey darauf bedacht/

Daß nicht dein mund/ den näh'sten ärger macht/

Die jugend wird auch durch ein wort verführet.

Vnd weil dein hertz' ein tempel Gottes ist

So sey der mund/ der dessen thor/ von mist

Der vnzucht rein/ gleich wie sich das gebüret.

59. Frewe dich nicht eines andern vnglücks:

 

Des nähsten vngelücks hast du dich nicht zu frewen

Er sey freünd oder feind (Gott schicket es also)

Gleich wie man täglich sieht/ dz solch ein schaden froh'

Ob er gleich immer wil/ doch nimmer kan gedewen.

Was frewest du dich doch/ daß dich noch muss gerewen

Dein liebe-kaltes hertz ist gleich wie dürres stroh/

Welchs auch die loh verzeert/ wer weis/ wenn/ wie vnd wo/

Dir Gott dein vngelück im zorn noch ab wird meyen

Das glücke/ welches nicht dem glück' ist zu zuschreiben/

Welchs nur der glaub' erlangt/ das rechte seelen heil/

Wird keinem schaden fro/ nach dieser zeit zutheil.

Wer derowegen sich des Herren geist läst treiben

Vnd folgt dem Herren nach/ ja wer im glauben steht/

Der frewt sich dessen nicht/ wenn 's andern übel geht.

60. Rede den leuten nicht übel nach

 

Wer seines näh'sten glimpff vnd ehren abzuschneiden.

Bereit vnd fertig ist/ dem sey für dismal kund/

Daß jhn das fromme lamm/ als einen bösen hund/

Nach dieser sterblichkeit im himmel nicht wird weiden.

Der alle lästerung auf erden konte leiden/

Der leidt im himmel nicht einn schänd'- vnnd lästermund

Wer lästern wil/ gehört hin in der höllen schlund.

Das heisst/ wer lästern wil/ der sol den himmel meiden.

Ein solcher ehrendieb ist mehr/ als henckens werth/

Sein reden ist betrug/ die zung' ein scharffes schwerth:

Sein lügen-rachen ist des teufels mörder-grube.

Wer nu den näh'sten schmäht vnd läst davon nicht ab/

Der bringet der mal eins einn höllebrand ins grab/

Erlebet als ein dieb/ vnd stirbet als ein bube.

61. Gläube nicht den mehrleinträgern:

 

Hüte dich/ der mehrlein-träger

Bringet dir doch nimmer guts:

Er sucht seinen eigennutz

Als ein rechter beutelfeger:

Er dient in der lügen läger/

Vnd ist aller warheit trutz:

Er ist deiner feinde schutz:

Ja er ist des Satans jäger.

Darumb neige deine ohren

Thore nicht der wäscherey/

(Wäscherey ist keine trew)

Mancher würde nicht zum thoren/

Mancher käme nicht in noth/

Gäb' er nicht dem wäscher brodt.

62. Lüge nicht

 

Die lügen ist des Satans kind.

Wer Christum liebet/ wird nicht liegen/

Wer leuget wird sich selbst betriegen.

Denn lügen ist nur donst vnd wind.

Wenn warheit jhre feinde bindt/

Vnd wenn die/ so sie lieben/ siegen/

So muss die lügen unterliegen:

Vnd oftmals eh sie recht beginnt.

Die lügen drückt die warheit zwar/

Doch wird sie sie mit jhren tücken/

In ewigkeit nicht unterdrücken.

Ein lügner bringt sich in gefahr:

Ein lügner kan des teufels stricken

Sein' arme seele nicht entrücken.

63. Stiel nicht:

 

Wer hie nach ehren trachtt/ der muss nach tugend streben/

Vnd wer nach tugend strebt/ der höret/ liebt vnd thut

Was jhn die tugend lehrt/ er fasst jhm einen muth/

Mit aller ehrbarkeit/ wie sich 's gebiert zu leben.

Wer ehrlich leben wil/ läst nicht die hände kleben/

Er bringt auch nicht mit list/ des näh'sten schweiß vnd blut/

Wie mancher thut/ an sich/ sein arbeit thut jhm gut/

Vnd gibt jhm/ daß er auch dem dörftigen kan geben.

Nichts wird in aller welt so tewr' erkauft als eben

Daß was gestohlen wird. Es kostet leib vnd leben

Es kostet seel' vnd geist/ es kostet ehr' vnd gut.

Drumb nim/ was dir Gott gibt/ vnd lass der welt/ was jhr ist

Gott lässt die seinen nicht/ thu nur/ soviel an dir ist/

Als einer/ der mit lust/ nach Gottes willen thut.

64. Sey nicht falsch:

 

Wo warer glaube lebt/ da läst sich liebe schawen/

Wo lieb im hertzen ist/ da ist kein falscher schein/

Wo schein vnd falscheit ist/ da kan nicht liebe seyn.

Wo keine lieb' erscheint/ da mangelt 's auch am glauben

Wie kan ein falsches hertz' auf seinen schöpfer bawen

Den es verlassen hat? mir wil es nicht wol ein/

Daß einig falsches hertz' entgeh' der höllen pein:

Die falscheit kan ja nicht der warheit sich vertrawen.

Wo seele/ hertz' vnd mund nicht stimmet überein/

Da ist der glaube todt/ da kan nicht trewe seyn:

Da lebt die sünde noch/ da lebt das fleisch der sünde/

Wo 's fleisch der sünde lebt/ da ist der geist schon todt/

Wo der getödtet ist/ da steht die seel in noth.

Drumb sihe/ daß dich nicht der Herr in falscheit finde.

65. Lobe dich selber nicht:

 

Ein weiser sieht auf lob/ bey lobwürdigen leuten/

Ein narr auf jederman/ vnd lobt jhn niemand nicht/

So lobet er sich selbst/ vnd hat's wol ausgerichtt/

Er macht mit falschem ruhm jhm frembdes lob zur beuten

Er darf wol/ gleübt man 's nicht/ mit macht da wider streiten/

Er meint ein jederman sey jhm als wie verpflichtt/

Zu sagen/ was er wil/ vnd nicht; was jhm gebricht.

Das eigne lob ist nichts/ man wird es übel deuten.

Lob ist der liebe leib/ lob ist der thorheit laub/

Lob ist des geistes geist/ lob ist tugend raub/

Lieb' ist des lobes leib/ der tugend lob bleibt oben

Vnd was von tugend kömmt. Drumb wer die tugend liebt/

Dem bleibet wol sein lob/ ob er's jhm schon nicht gibt.

Wer löblich leben liebt/ den übt ein lieblich loben.

66. Tadele nicht alles

 

Du tadelst alle ding' vnd suchst dich zubeweisen/

Mit deiner klügeley: dir ist nichts gut genug/

Vnd wär' es noch so gut/ vnd wer ist wol so klug/

Der deinen grossen witz nicht billich müsse preisen?

Denn was das rohte gold ist gegen rostig eisen/

Das ist dein weises hirn für anderen mit fug.

Du trifst die sache wol/ du weisest den betrug/

Dein junger frülings-bart ist weiser als die greisen.

Dir gelten alle nichts/ jhr witz kan nicht bestehn/

Sie möchten noch zu dir wol in die schule gehn/

Sie geben groß ding vor/ vnd ist doch nichts zursachen.

Du soltest/ woltest du/ mit deiner klügeley/

Bereden männiglich/ das kühmist butter sey.

Du schellen-weiser mensch! was sol man aus dir machen?

67. Besuche die krancken:

 

Der Christ' ist glaubens-kranck/ der Christum/ wenn er kranck ist

(An denen die alhier sein' arme glieder seyn)

Aus stoltz vnd faulheit nit besucht: er ist ein harter stein/

Den nichts bewegen kan/ in dem noch witz noch danck ist.

Wem Christus dieser weis' alhie nur mist vnd stanck ist/

Den achtt er dort für stanck/ wie recht. Denn solch ein schwein

Gehört nicht in die stat/ die droben ist/ mit ein

Da Christus ewiglich der seinen speis' vnd tranck ist.

Drumb weh dem/ der allhie/ den Gott besucht/ versucht

Sein hertz' ist glaubens lär/ drumb wird er dort verflucht

Er wird an jenem tag' ein schweeres vrtheil hören.

Vnd wol dem der alhier einn armen krancken pflegt.

Gott hört jhn/ wenn er ruft/ vnb wird alsbald bewegt

Sein freundlich angesicht' vnd güt' jhm zuzukehren.

68. Tröste die elenden:

 

Wenn Gott dich hat getröstt/ so tröst' einn andern wieder/

Mit solchem trost'/ als du von Gott getröstet bist/

So thust du/ was Gott wil/ so thust du als ein Christ'

An dem der trosts bedarf. Wir seind in Christo brüder.

Drumb ist es wolgethan/ daß vnter vns ein jeder

Des andern schwachheit trägt/ so viel jhm möglich ist/

Auf daß des trawrens last mit samt des Satans list

Vns hertze seel' vnd muth nit dämpf' vnd drücke nieder.

Wer andre gerne tröstt/ dem wird in seiner noth

Gott wieder tröstlich seyn/ vnd jhm das thränenbrodt

Mit seines geistes trost' entherben vnd versüssen.

Gott lässt nichts vnbelohnt. Was man dem nähsten thut/

Des nimmet er sich an/ vnd lässt von seinem gut'

Vns solches wiederumb mit frewd' vnd trost geniessen.

69. Kleide die nackenden

 

Wie kanst du dich so vberflüßig kleiden

Vnd treiben pracht/ du fauler erdenklooß?

Da vnterdes der arme nackt vnnd bloß/

Als wie ein wurm/ muss frost vnd kälte leiden.

Wie bist du doch so schrecklich vnbescheiden?

Wie denckst du nicht an den genaden schooß/

Den Lazarus (nach dem er frey vnnd looß

Den leib quittiert) besitzt mit trost vnd frewden:

Was schadt es jhm hie nackt gewesen seyn?

Was hilffet dort den reichen in der pein

Sein purpurkleid sein prangen pracht vnd pralen?

Drumb kleidst du dich/ so kleide Christum auch/

Bist du ein Christ. Das ist der Christen brauch.

Er wird es dir mit gnad' vnd danck bezahlen.

70. Speise die hungrigen

 

Ist denn dein wildes hertz' auß hartem stahl vnd eisen/

Daß du den hungrigen/ der dich in seiner noth

Mit krancker stimm' ersucht/ nur vmb einn bissen brodt

Mit vngestümme dich nicht schämest abzuweisen.

Da doch der fromme Gott dich mildiglich zu speisen

Nit vnterlassen hat. Wer nun in hungers noth/

Den näh'sten nicht verlässt/ den wird/ nach dem der tod

Ihn hingerissen hat/ das lebens-brod selbst preisen.

Wer nu das himmel-brod/ im himmel zugeniessen

Auf erden sich befleisst/ vnd lässet sich verdriessen

Daß brodt der sterblichkeit zu brechen/ wem er sol/

Der hat gar weit gefehlt. Ihm sol der Herre speisen

Vnd geben himmelbrodt/ vnd er wil nicht beweisen

Durch irrdisch brodt/ was Gott befielet recht vnd wol.

71. Träncke die dürstigen:

 

Sol Gott mit seinem geist dein dürres hertze lencken/

Dahin/ wo öl vnd milch fast überflüßig seyn;

Sol er dein trawrend' hertz' in seinem frewden wein

Gleich wie mit einem strom in warer wollust träncken.

Sol Gott im tode dir vom lebenswasser schencken;

Sol der/ der nicht ein trunck lässt vnbelohnet seyn/

Vnd wenn 's gleich wasser wär' in dein matt hertz hinnein

Sich/ wie du denn begehrst/ mit seinem geiste sencken.

Wilt du mit frewdigkeit für das gerichte gehn/

Wenn Christus richten wird? wilt du zur rechten stehn?

Sol dich zur selben zeit nicht dein gewissen kräncken/

Sol dir des Herren lob; sol dir sein kommet her

Auch mit erfrewlich seyn/ vnd füllen dein begehr/

So must du/ den da durst zu träncken auch gedencken.

72. Herberge die frembden:

 

Wilt du/ wenn Christus dort wird lohnen/

Das hauß der frewd' vnd seeligkeit/

Welchs er den seinen hat bereitt/

Mit jhm in ewigkeit bewohnen:

Wilt du den preiß der ehren-kronen/

Wenn Gott in 's hauß der sterblichkeit

Verstösset die verderblichkeit:

Wilt du daß Gott sol deiner schonen:

Vnd siehest die/ so Gott vertrawen/

Daß elend' in der frembde bawen/

So lass sie bey dir ein vnd aus.

Ein hauß/ das armen offen stehet/

Ein hauß/ da der vertriebn' ein gehet/

Das ist ein recht gesegnet hauß.

73. Vergrabe dein pfund nicht:

 

Hat dich der milde Gott mit seines geistes gaben

Für anderen begabt: hat dich des geistes gonst

Durch Gottes wort gelehrt die grosse Christen-konst/

Dadurch ein mensche kan den weg zum himmel haben.

So must du darumb nicht mit stoltz hereinher traben/

Die konst/ so himmlisch ist erregt nicht stoltzen donst.

Viel weniger solt du/ was dir von Gott vmbsonst

Gegeben ist/ aus neid verbergen vnd vergraben.

Wer seinen schatz vergräbt/ den jhm der herre gab

Vnd nimmt jhn ohne nutz vnd wucher mit in's grab/

Der hindert Gottes werck zu seinem eignen leide.

Drumb frewdig angelegt/ das dir vertrawte pfundt/

Damit du dermaleins hör'st durch des herren mund:

Du trewer knecht geh' ein in deines herren frewde.

74. Hüte dich für vnnötiger trawrigkeit:

 

O weh dem/ welcher ist mit trawrigkeit geplaget!

Er schläfet ohne schlaf/ er ruhet ohne ruh/

Er wachet mit verdruß/ vnd eilt zum grabe zu/

Er frisst sich selbst/ vnd weiss doch oft nicht/ was jhn naget.

O wol dem der in Gott nach frewd' vnd wonne jaget!

Er lebt in höchster lust/ jhm ist vor nichtes bang'/

Im spinnet Lachesis den Faden noch so lang.

Er ist an Gott vergnügt/ auf den er alles waget.

Drumb fass' ein frölich hertz'/ vnnd sey eins frischen muthes/

Treib' angst vnd trawren auß/ vnd thu dir selber gutes/

Frewd' ist des hertzens hertz' vnd stellet es zur ruh.

Was ist Melancholey? ein brunnenquell des zweifels

An Gottes gütigkeit: ein bett' vnd bad des teufels.

Sie stürtzt viel leut' in's grab vnnd dient doch nirgend zu.

75. Förchte dich nicht für der peste:

 

Was förchtst du doch die pest' in diesem sünden-neste

Des leibes/ der da nichts als erden ist vnd koth.

Forcht ist der peste bests vnd schmackhaftigstes-brodt

Forcht öffnet thor vnd thür der dir gefürchtten peste.

Wir feind in dieser welt nur wandersleüt' vnd gäste

Vnd müssen endlich fort. Forcht mehrt gefahr vnnd noth/

Wer nun in forchten lebt/ ist lebendig schon todt/

Ein Christe förchtt sich nicht. Der glaube ist seine veste.

Der pestilentzen gift/ des todes pfeil vnd wüten/

Wird dem kein schaden thun/ den Christus wil behüten/

Der höllen pestilentz des todes tod vnd gift.

Wer seinem Gotte lebt/ den wird kein tod verderben.

Drumb sey viel mehr getrost/ vnd schicke dich zum sterben.

Es bleibe/ wer da bleibt/ es treffe/ wen es trift.

76. Ehre die alten:

 

Wer ehr' vnd lob jhm suchet zu vermehren

Mit ehre vnd lob: wer seine junge jahr'

Vnd wolfart nicht wil setzen in gefahr:

Der lasse sich die alten tugend lehren.

Von alten kan die jugend gutes hören/

Erfahrung' ist die grund-vest' jhrer lahr.

Die weißheit liebt ein tugend-grawes har.

Drumb sol man sie für andern billich ehren.

Ein alter hat die wege schon gegangen

Vor welchen jhr die jugend noch lässt bangen.

Das alter ist was jugend werden kan.

Drumb/ wer verhofft (so Gott wil) alt zu werden/

Der sey nicht gleich den vnzämten pferden.

Er liebe zucht/ so wird aus jhm ein mann.

77. Gib der jugend gut exempel:

 

Die/ deren engel stets für Gottes throne stehen/

Vnd preisen jhren herrn/ als deren lob gerichtt

Auf nichts/ als nur auf Gott/ des heilges angesicht

Ohn' alle gnüge sie doch nach genüge sehen:

Die/ derer zunge sol des höchsten lob erhöhen

Die/ denen Christus selbst das himmelreich verspricht/

Vnd den man gleich sol seyn/ den noch die bosheit nicht

Wie vns/ den weg verlegt in 's himmelreich zu gehen.

Die zwar von leibe schwach doch starck genug im geist'/

Als der jhn durch das wort den weg des lebens weist

Vnd deren hertzen seyn des heilgen geistes tempel.

Die vns der Herre hat zu lehren anvertrawt/

Durch die das himmelreich auf erden wird gebawt/

Den hüte dich mit fleiss zu geben bös' exempel.

78. Rede niemand übel nach

 

Wilt du lang' im friede leben/

Wilt du/ daß sich allgemach

Dein vnglücke/ wie ein bach

Mag verlauffen/ so merck' eben:

Lass den mund nach friede streben/

Rede keinem übel nach/

Rede keinem nichts zur schmach/

Rede was kan friede geben.

Lass einn jeden seyn vnd bleiben/

Wilt du grünen vnd bekleiben/

Jedem ist sein ehre lieb.

Wer dem näh'sten vnbescheiden

Wil sein ehr' vnd glimpf abschneiden/

Der ist ärger als ein dieb.

79. Mische dich nicht in frembde händel

 

Du siehest wol/ wie sich die mücken sengen

Wie sie mit sturm sich wagen in die noth/

Vnd wie sie doch/ zu fliegen in den tod/

Bey abendzeit/ sich nach dem liechte drängen.

Wer seim beruff' vnd sachen nach wil hengen/

Daß er dadurch erlangt sein täglich brodt/

Der muss sich nicht (wie sich der mäusekoht

In'n pfeffer mischt) in frembde händel mengen.

Er stürtzt sich sonst in allerley gefahr.

Ein kluger nimmt das/ was jhm obliegt/ war

Vnd lässet das was ihm nicht ist befohlen.

Wer nicht mit fleiß in seinen grentzen bleibt/

Vnd das/ was nicht sein's amtes ist/ betreibt/

Der wird/ für lob/ spott schad' vnd schand' erhohlen.

80. Sey verschwiegen

 

Man lobt beredsamkeit/ man rühmet schöne worte/

Vnd warumb lobet man nicht auch die schweige-konst?

Da doch beredtsamkeit ist ohne sie vmbsonst/

Verschwiegenheit erhält der freundschaft beste sorte.

Der jugend schöne zier/ der tugend ehrenpforte/

Ist die verschwiegenheit/ sie bringet ruhm vnd gonst?

Wer nicht wol schweigen kan/ dem ist wol reden donst.

Man achtet seiner nicht/ er bleibt an keinem orte.

Ein wäschhaftiges maul richtt manches vnglück' an/

Vnd bringt sich selbst in noth/ ein mund der schweigen kan

Ist vieles lobens werth vnd keine schlechte gabe.

Darumb gewehne dich zu schweigen wenn du solt/

Zu reden wenn du must/ so bleibt dir jeder holdt.

Wol schweigen ist fürwar nicht eine schlechte habe.

81. Wende dein' augen von vnzucht ab:

 

Schawt deiner augen liecht zu sehr' auf dieser erden

Auf das/ was fleischlich ist/ vnd was den geist verstört/

So solt du (bist du der/ so Christum angehört)

Ja deines leibes liecht nicht finster lassen werden.

Welchs denn gewiss geschieht/ wo garstigen gebärden

Dein' aug' ergeben ist. Darumb/ wie Christus lehrt/

Reiss solch ein aug' heraus/ so wirst du nicht verseert.

Vnd bleibest onverrückt ein schaf aus Christi herden.

Wer nu die vnzucht wil aus seinem hertzen wehren/

Der sol sein auge bald von solchen dingen kehren/

Dadurch man böses thut/ vnd giebet bösen schein/

Wer anders thut verräht sein' augen bösen thaten/

Vnd wird hinwiederumb hernach durch die verrahten/

Die seines hertzen schutz vnd wächter solten sein.

82. Verstopfe die ohren für vnflätigen reden

 

Wer zucht vnd ehrbarkeit mit Gottes forcht erkohren/

Der leyet seyn gehör' eim faulen schwätzer nicht.

Wer aber sein gehör' auf faul geschwetze richt/

Der hat schon gute zucht vnd ehrbarkeit verlohren/

Er hat der bösen brunst vnd vnzucht schon geschworen/

Er ist der geilheit schon ergeben vnd verpflicht.

Sein innerlicher mensch liegt todt-kranck an der gicht/

Ihm ist in böser brunst schon glaub' vnd lieb' erfroren.

Bist du ein Gottesmensch'/ vnd liebest seine zucht/

Hat dich sein werther geist im worte new geboren/

So hast du garstigkeit vnd vnzucht schon zuvoren/

Wie billich/ abgelegt/ dir ist die böse lust/

Mit aller schandbarkeit ein gräwel in den ohren/

Ein keusch gemüte läst ein faules maul den thoren.

83. Sey nicht leckerhaftig:

 

Wie wässert dir der mund nach leckerhafter speise/

Die doch der seelen nicht für jhren hunger gilt/

Ein Christe sey vergnügt/ wenn er denn hunger stillt

In dieser wanderschaft vnd arbeitsamen reise.

Ein leckeriges maul hat auf der wollust eise

Der seelen heil gestellt. wer seinen leib nur füllt/

Vnd läst die seele lär/ der wirfft das ebenbild

Des herren hinter sich/ welchs nicht der christen weise.

Der beste dranck ist stanck/ die beste speis' ist eis/

Dem der von Christo nicht (der seelen speise) weiss.

Die seele nagt der tod/ den leib die würm vnd maden.

Gott speist die seinen offt alhie nur gerstenbrodt

Wol dem/ der nimmt für lieb/ jhn wird der ander todt

(Wo Christus in jhm lebt) in ewigkeit nicht schaden.

84. Sey reinlich:

 

Wer rein in worten ist/ der sey auch rein im hertzen/

Wer rein' im hertzen ist/ der sey in worten rein/

Wer rein in worten ist/ sol rein in wercken seyn:

Wer nur zum schein rein' ist/ dem ist die tugend schertzen/

Die reinigkeit entzündt der reinen liebe kertzen/

Sie ist ein schönes kleid vnd steht eim jeden fein/

Sie ist des kleides kleid/ vnd giebet jhm den schein/

Des leibes reinigkeit entgehet manchen schmertzen.

O werthe reinigkeit/ du trewe freundschaft-amme/

Du meiste sitten-zier/ du tewre liebesflamme/

Wol dem der dich beliebt/ vnd nach gebür dich ehrt;

Du bist die schönste pracht/ der schönste schmuck der jugend/

Der schönheit höchster preis/ die pflegerin der tugend/

Der wollust reine lust/ die niemand nicht verkeert.

85. Schaube nicht auf/ was du gutes vorhast

 

Wilt du zum Herren dich mit warer busse kehren:

Wilt du den sünder-weg (von sünden abzustehn)

Verlassen vnd hinfort des Herren wege gehn:

Wilt du das wort des Herrn mit hertzen-andacht hören:

Wilt du mit frömmigkeit des Herren nahmen ehren:

Wilt du in deinem lauf nach seinen stapfen sehn:

Wilt du/ dz durch dich sol dem näh'sten guts geschehn:

So lass den teufel dich durch aufschub nicht verstören.

Wer guts verrichten wil/ der lasse sein verweilen/

Damit des Satans list/ jhn ja nicht mög' ereilen/

Daß er hernach nicht kan/ was er an itzo wil.

Ist guts thun morgen gut/ warumb denn auch nicht heute?

Heut' ist der tag des heils. Gott weiss jhr blinden leute/

Wer etwa morgen lebt. Kein mensche weiss sein ziel.

86. Lache die leute nicht aus

 

Sieh dich selbst an vnd warte deiner sachen/

Wie Christlich- ab/ lass deinen nähsten seyn

Den/ wer er ist/ meid' allen bösen schein/

Vnd lache nicht/ was andre leüte machen/

Was sperrest du doch deinen falschen rachen

Mit lachen auf: es steht fürwar nicht fein/

Ein sprichwort ist/ vnd trift gemeinlich ein:

Was kluge thun/ des müssen narren lachen.

Weh euch/ die jhr hie lacht/ vnd aber weh/

Ewr lachen ist nur donst vnd Mertzenschnee/

Ihr werdet noch für solches lachen weinen.

Man lieset nicht/ das Christus je gelacht/

Ob er vns gleich hat himmel-freude bracht.

Drumb lache nicht/ du must für Gott erscheinen.

87. Halt/ was du zu gesaget

 

Du sagest wol viel zu/ wenn du dich hast besoffen/

Vnd hältst hernachmal nichts/ viel worte gibst du zwar/

Die lädig seyn an that/ daß macht dein hertz' ist gar

Verschlossen durch den geitz/ vnd keiner tugend offen.

Wer zusagt vnd nicht hält/ der hat noch nie getroffen/

Worauf er fälschlich zielt/ man gläubt jhm nit ein haar.

Denn/ was ein solcher spricht/ das wird doch selten waar.

Er sagt gewisse zu vnd läst vergeblich hoffen.

Wer ehr' vnd tugend liebt/ sagt lieber nichtes zu/

Was er nicht halten kan/ so läst man jhn mit ruh'

Als einen biederman in seinen sachen walten.

Drumb/ hast du zugesagt/ so halt auch als ein mann

Vnd siehe weder nutz: noch schaden hierinn' an.

Was ehrlich zugesagt/ das sol man redlich halten.

88. Sey danckbar

 

Hat man dir guts gethan/ so lass dich nicht verdriessen

Dein danckbares gemüth' in worten/ in der that/

In aller freundlichkeit zuzeigen früh vnd spat/

So wirst du mit der zeit der gutthat mehr geniessen.

Der vndanckbare stoltz muss oftmals schweerlich büssen/

Sein vnerkäntlichkeit/ man springt mit that vnd rath/

Eim solchen nicht mehr bey/ der vnerkäntlich bat.

Man wird ein andermal für jhm das hertze schliessen.

Wilt du nu/ daß man dir in deiner noth vnd zwang

Hinfort mög' hülflich seyn/ so gib nicht stanck für danck/

Dem der dir gutes thut/ du thust dir selber schaden.

Wo man ein dankbar hertz' an wort-vnnd werck-en spürt/

Da thut ein Christe gern wz sich zu thun gebürt/

In summa danckbarkeit ist mancher last entladen.

89. Diene dem näh'sten wo du kanst

 

Wir seind nicht vns allein' auf diese welt gebohren/

Drumb müssen wir auch nicht auf vnsern nutz nur sehn/

Sol vns nicht der verlust/ der ewig ist/ bestehn.

Gott hat vns hie zum dienst des nähesten erkoren.

Doch geht des Herren dienst dem allen weit zuvoren

Was dienst genennet wird. Wir seind in Gottes lehn

Drumb sol zu seinem dienst' all vnser thun geschehn/

Was man dem näh'sten dient ist/ ohne Gott/ verlohren.

Wo ware gottesforcht in deinem hertzen ist/

Vnd du dem nähesten mit fleiß zu dienste bist/

So wirst du/ wie ein palm' im hause Gottes grünen.

Dein gottesdienst ist falsch/ wo du dem näh'sten nicht

Beweisest/ wie Gott wil/ der trewen liebe pflicht.

Denn/ wer Gott dienen wil/ sol auch dem näh'sten dienen/

90. Wende dem nähesten gefahr vnnd schaden ab:

 

Wer Gott vnd Christum liebt/ wird auch den bruder lieben

Wer den von hertzen grund/ vnd wie sich selber/ liebt/

Der frewet sich mit jhm/ vnd ist mit jhm betrübt/

Wenn jhn des glückes fall mit fahr vnd noth wil üben.

Was jhn verletzen kan/ vnd was jhn kan betrüben/

Was jhm verweislich ist/ vnd was jhm schaden gibt/

Das wendt er willig ab/ vnd weil er lieben übt/

Als ist jhm auch bey Gott die lebenskrone blieben.

Für den man gut vnd blut/ für den leib vnd leben/

Auch ohne wegerung' ist schuldig hin zugeben/

Im fall' es Gottes ehr' erfordert/ vnd die noth/

Wie solt' ein Christe dem doch nicht gefahr vnd schaden/

Verhüten/ wo er kan/ da doch auf sich zu laden

Sich Christus nicht entzog/ den vnverdienten tod.

91. Stelle deine sache Gott heim:

 

O Mensch/ bedencke dis/ dein lieb/ dein leib vnd leben/

Dein laub dein lauf dein kauf/ dein ümb vnd an/

Dein gut/ dein bluth/ dein muth/ vnd was dir Gott hie gann/

Dein seelen-heil/ dein theil/ vnd dein nach ehren streben/

Was dir der tod entnimmt/ vnd was dir ist gegeben/

Was dir geschieht/ vnd was dir wiederfahren kan/

Dein meiden vnd dein thun/ dein leiden/ deine ban/

Dein vnglück' vnd dein glücke lencket Gott gar eben.

Nach dem es jhm gefällt/ nach dem so geht's dir auch/

Drumb lass dich gantz auf jhn/ dz ist d' Christen brauch.

Befiel jhm seel' vnd leib/ befiel jhm deine sachen.

Er ist der alles schaft/ er ist der alles thut

Was gut ist/ er ist Gott vnd selbst das höchste gut/

Dem stelle dich anheim. Er kan vnd wird 's wol machen.

92. Bleib in deinem beruff:

 

Was dir befohlen ist/ was Gott dir anvertrawet/

Dz thu/ vnd sonst nichts mehr/ lass frembde hände seyn/

Vnd mache dich ja nicht aus vorwitz zugemein/

Denn wer nicht was er sol/ thut/ dem gehts/ dz eim grawet.

Wol dem/ der auf den Herrn in seinen wegen bawet/

Vnd lässt sich gantz auf jhn/ er bleibt in dem allein/

Was seines amtes ist/ jhn trifft nicht frembde pein.

Er ist/ auf den der Herr' in gonst vnd gnaden schawet.

Wen aber wanckelmuth vnd vorwitz hat verführt/

Der thut/ was er nicht sol/ vnd lässt/ was jhm gebürt/

Vnd kömmet endlich noch mit schand' vnd spott zuschaden/

Drumb wo du witzig bist/ so laß dein vorwitz seyn/

Vnd mische dich ja nicht in frembde sachen ein/

So bleibest du in ruh mit vnruh vnbeladen.

93. Bedencke deine lebens gefahr:

 

Ach Gott/ wie mancher feind tracht vns hie nach dem leben!

Der wurff/ der schlag/ der stoß/ der schoss/ der stich/ der hieb/

Der brand/ der fall/ der gift/ des mörders hand/ d' dieb/

Die hungersnoht/ der durst/ die hitz' vnd frost daneben.

Wie mancher kranckheit ist ein mensch' hier übergeben?

Wie manches hertzeleid fällt – vns aus angetrieb/

Des bösen geistes – an? wir müssen durch das sieb

Des todes schwind hindurch/ da hilft kein wiederstreben.

Wer ist/ wenn Gott der Herr wil über jhn gebieten/

Der sich für todes-fahr ein augenblick zu hüten/

Sich wol vermessen kan/ wie witzig er auch ist?

Welch stäublein ist so klein/ welch würmlein kreucht auf erden/

Dz nicht/ wenn Gott verhengt/ kan vnser mörder werden?

In summa/ nichtes hilft für 's grimmen todes list.

94. Bedencke die kürtze dieses lebens

 

Wie mancher mensche muss aus diesem leben scheiden/

Der noch nicht hat gewust/ was tod vnd leben ist!

Wie mancher muss/ der sich auf lange zeit vermisst/

Eh' er sich des versieht/ den todes rachen weiden!

Dis leben hie ist kurtz vnd hat sehr kurtze frewden/

Die man/ eh man sie recht genossen hat vergisst/

Ist gleich/ (in dieser zeit/ die vns verzeert vnd frisst/)

Das leid nicht kurtz/ das wir in solcher kürtze leiden.

Dis leben ist ein trawm ein wasser-schaum ein plitz/

Dis leben ist ein schall/ ein wasserfall/ ein sitz

Des todes/ der in vns/ weil wir noch leben/ lebet.

Wer denn nu leben wil/ wenn er gestorben ist/

Der dencke stets an die sehr-kurtze lebens frist/

Durch diesen tod/ dem man vergebens wieder strebet.

95. Stirb deinen sünden ab:

 

Der stirbt einn doppeln tod/ der an der erden klebet/

Gleich wie das tumme vieh/ vnd nicht eins recht bedenckt/

Wo durch/ wenn hie sein leib in d' erde wird versenckt/

Sein' arme seele dort mit Gott im himmel lebet.

Der aber lebet wol/ des geist im himmel schwebet/

Weil er auf erden ist: der sich gen himmel lenckt/

Wenn er der sünd' abstirbt/ so lang' jhn sünde kränckt/

Der nach der seelen heil durch leibes vnfall strebet.

Drümb mensche/ lebe dem/ der dir zum leben gab

Sein leben in den tod/ vnd seinen leib in 's grab/

So lange du noch hier im todes leben schwebest/

Vergiss des todes nicht/ denck' immer an das grab

Vnd stirb/ eh du noch stirbst/ den eitelkeiten ab/

Daß du nach diesem tod' in jenem leben lebest.

96. Sey bereit zu sterben/ wenn Gott wil

 

Wer seinen Gottesdienst nach Gottes wort bestellt

Vnd wer mit höchstem fleiß nach jenem leben strebet/

Wer/ wie ein Christe sol/ nach Gottes willen lebet/

Vnd wer so lang' er lebt/ des Herren wege hält/

Der liebt/ was göttlich ist vnd hasset diese welt/

Vnd weil sein hertze nicht an eitelkeiten klebet/

Als welchs am himmel schon durch waren glauben schwebet/

So macht er sich bereit zu gehn/ wenn 's Gott gefällt

Den weg der ewigkeit. Er weiss wol daß sein leben

In seiner macht nicht ist. Vnd weil 's jhm Gott gegeben/

So weiss er auch/ das er 's jhm selbst nicht nehmen sol.

Drumb/ so du durch den tod das leben wilt ererben

So lebe/ wie du solt/ vnd warte mit dem sterben.

Bis daß es Gott gefällt/ so stirbst du recht vnd wol.

97. Tröste dich der auferstehung d' todten

 

Daß wir wieder auferstehen/

Daß dis vnser fleisch vnd bein

Der maleins sol geistlich seyn/

Vnd des Herren frewde sehen/

Macht/ daß man (welchs oft geschehen)

Auf des Herren wort allein/

Vngeachtet aller pein/

Sich nicht schewt in'n tod zu gehen/

Eben dis kan deinem hertzen/

(Wo du Gottes worten gleubst)

Lindern seine todes-schmertzen.

Wozu grawt dir doch für sterben/

Wenn du nicht im grabe bleibst/

Wer wol stirbt/ kan nicht verderben.

98. Gedenck' ans jüngste gerichte:

 

Wenn du des herren rath wilt wider dich vernichten/

Wenn du/ nach deinem wahn die eitelkeiten liebst/

Vnd dich mit übermuth in schand' vnd lastern übst/

Was deucht dich/ wie wilt du dort deine sache schlichten?

Wie wilt du dort bestehn/ mit deinen faulen früchten/

Der du hie Gottes geist mit sündethun betrübst/

Der du hie deinen herrn zu lästern anlaß giebst/

Wenn er nu kommen wird den erdenkreiß zurichten?

Er ist die weisheit selbst du kanst jhn nicht betriegen:

Er ist die warheit selbst/ bey jhm gilt keine lügen:

Er herrscht gewaltiglich du kanst jhm nicht entgehn.

Er ist der reichtum selbst/ er nimmet kein geschencke.

Er ist ein sünden feind/ hieran/ o mensch/ gedencke/

Wer hie in sünden stirbt/ der kan dort nicht bestehn.

99. Suche was droben im himmel ist

 

Das leben ohne tod/ die frewd' ohn alles leiden/

Die lust ohn' alle last/ die freundschafft ohne list/

Die ehr' ohn' eitelkeit/ die weisheit ohne zwist/

Die schönheit ohne brunst/ das lieben ohne scheiden/

Der reichtumb ohne ziel/ die wolfart ohne neiden/

Die höchste ergötzlichkeit/ die in Gott selber ist/

Der ort/ wo man der sünd' in ewigkeit vergisst/

Der port der seeligkeit/ der ort der stäten frewden

Entzieh' der welt dein hertz' vnd mache dich bereit/

Daß du mit höchstem fleiss in dieser sterblichkeit/

Der vnsterblichen kron' im himmel mögest finden.

Wen aber dieses nicht den herrn zu lieben zwingt/

Daß er im Geist hinauf zu Gott in'n himmel dringt/

Weil er auf erden ist/ der bleibt in seinen sünden.

 


100. Gedenck an die hölle:

 

In ewigkeit mit schand' vnd spott sich kleiden/

In ewigkeit nicht wissen aus noch ein/

In ewigkeit vermeiden liechtes schein/

In ewigkeit den wurm des hertzens weiden/

In ewigkeit des Herren antlitz meiden/

In ewigkeit erfahren höllen pein/

In ewigkeit von Gott verstossen seyn/

In ewigkeit die gröste marter leiden

Ist mehr als daß es menschen können fassen.

Drumb wilt du nicht daß dich Gott sol verlassen/

So lass jhn nicht/ sonst ist es bald geschehn/

Bitt jhn vielmehr/ daß er dir wolle geben/

Durch seinen geist mit fleiß darnach zustreben/

Wo durch man kan der höllen pein entgehn.

Daß der mensch nicht diese welt oder auch sein eigen fleisch/ sondern vielmehr Gott lieben solle:

 

1.

Diese welt mit jhrer lust

Ist nur lauter koth vnd wust

Gegen das was ewig ist.

Ihr lust ist falsche list/

Ihre list ist seelen last/

Ihre lust ist fleisches mast.

Diese welt mit jhren lüsten

Wird vergehen/ liebe Christen.

 

2.

Ihre nur geschminckte pracht/

Ihre nur entlehnte macht/

Ihre falsch-vermeinte gunst/

Ihre weißheit/ jhre kunst

Ist nur nebel/ wind vnd donst/

Ist vergebens vnd vmbsonst.

Denn sie muß mit jhren lüsten

Doch vergehen/ liebe Christen.

 

3.

Ihre schönheit/ vnd jhr gut/

Ihre lieb'/ jhr frecher muht/

Ihre leibsergötzlichkeit/

Ihrer seelen süssigkeit/

Ihre frewd' vnd sinnlichkeit/

Wäret eine kleine zeit.

Denn sie sol mit jhren lüsten

Bald vergehen/ liebe Christen.

 

4.

Ihre zierd' jhr stoltzer leib/

Ihr geschwätz'/ jhr zeit- vertreib/

Ihre lieder/ jhr gesang/

Ihre speisen/ jhr getranck/

Ihr spatzieren/ jhre mueß'/

Ist ein weg zur schwerer buß'/

Als sie mit jhren lüsten/

Gantz vergehen/ liebe Christen.

 

5.

Was sie lobet/ was sie liebt/

Was sie wünschet/ was sie giebt/

Was sie hoffet/ was sie schewt/

Was sie zusagt/ was sie dräwt/

Was sie macht/ vnd zubereit

Ist nur lauter eytelkeit/

Wenn sie nu mit jhren lüsten/

Muß vergehen/ liebe Christen.

 

6.

Darumb liebet nicht die welt/

(Wollt jhr lieben) noch jhr geld/

Noch jhr' ehre/ noch jhr gut/

Noch das/ was sie redt vnd thut.

Liebet das/ was wieder liebt

Vnd die seele nicht betrübt/

Diese welt mit jhren lüsten/

Wird vergehen/ liebe Christen.

 

7.

Liebet den/ den alles ehrt/

Liebet den/ der alles hört/

Alles sieht/ vnd alles richt/

Alles merckt/ vnd alles schlicht;

Alles hält/ vnd alles schafft.

Liebet Gott/ aus dessen krafft

Diese welt mit jhren lüsten/

Muß vergehen/ liebe Christen.

 

Ende

